1 11 government and release of Sheikh Hasina\n১১ জুন, ২০২২ ১৩:১৩\nবোঝাই যাচ্ছিল সামরিকসমর্থিত মইনুদ্দিন-ফখরুদ্দিনের সরকার আওয়ামী লীগকে নির্মূল করার টার্গেট করেছিল। কিন্তু দেশে তখন জোট সরকারের বিরুদ্ধে সন্ত্রাস, জঙ্গিবাদ, দুর্নীতি এবং তত্ত্বাবধায়ক সরকারের হাতে ক্ষমতা হস্তান্তর না করা, নির্বাচনকে কলঙ্কিত করা ইত্যাদি অভিযোগে বিএনপি ও জামায়াতের বিরুদ্ধে ব্যাপক ক্ষোভ ছিল। আওয়ামী লীগ বিরোধী দলের অবস্থানে থেকে আন্দোলন করে। কিন্তু সরকারি দল বিএনপি-জামায়াত ২০০১ সাল থেকে যেসব অপরাধ ও অপকর্ম সংঘটিত করেছিল সেসবের কারণে তীব্র ক্ষোভ ছিল তাদের বিরুদ্ধে।\nফিরে এলো ১১ জুন । ২০০৮ সালের এই দিনে বর্তমান প্রধানমন্ত্রী ও আওয়ামী লীগ সভাপতি বঙ্গবন্ধুকন্যা শেখ হাসিনা ৩৩১ দিন কারাভোগের পর মুক্তি লাভ করেন। তখন ক্ষমতায় ছিল ১/১১-এর সেনাসমর্থিত তত্ত্বাবধায়ক সরকার। অনেকে এটিকে ইয়াজউদ্দিন-মইনুদ্দিন-ফখরুদ্দিনের সরকার বলে থাকেন। ইয়াজউদ্দিন ছিলেন রাষ্ট্রপতি, মইনুদ্দিন সেনাপ্রধান এবং ফখরুদ্দিন ‘তত্ত্বাবধায়ক সরকারের’ প্রধান উপদেষ্টা। সংবিধানের ৫৮ অনুচ্ছেদ অনুযায়ী যে তত্ত্বাবধায়ক সরকার থাকার কথা ছিল সেটি ২০০৬ সালের ২৮ অক্টোবর লঙ্ঘিত হয়। ওইদিন তৎকালীন প্রধানমন্ত্রী বেগম খালেদা জিয়া মেয়াদ শেষে দায়িত্ব হস্তান্তর না করে রাষ্ট্রপতি ইয়াজউদ্দিন আহমেদেকে প্রধান উপদেষ্টা পদ গ্রহণে প্ররোচিত করেছিলেন। ২৯ অক্টোবর রাষ্ট্রপতি ইয়াজউদ্দিন আহমেদ তত্ত্বাবধায়ক সরকারের প্রধান উপদেষ্টার পদও গ্রহণ করেন। এই পদ তিনি সংবিধান অনুযায়ী সরাসরি গ্রহণ করতে পারেন না। ৫৮ অনুচ্ছেদের ধারাবাহিকতা ভঙ্গ করে সর্বশেষ অপশন তথা পছন্দ অনুযায়ী রাষ্ট্রপতি প্রধান তত্ত্বাবধায়ক সরকারের দায়িত্ব গ্রহণ করেন।\nএটি ছিল সরাসরি সংবিধানের লঙ্ঘন। একারণে তত্ত্বাবধায়ক সরকার ব্যবস্থাটি ২০০৬ সালের ২৮ অক্টোবরের পর থেকে ভিন্নখাতে প্রবাহিত হয়। রাষ্ট্রপতি ইয়াজউদ্দিন আহমেদের এই তত্ত্বাবধায়ক সরকার প্রথম থেকেই সব রাজনৈতিক দল, সুশীল সমাজ, আন্তর্জাতিক মহলের সমালোচনার মুখে পড়ে। তত্ত্বাবধায়ক সরকারের অনিয়ম বাড়তেই থাকে। রাস্তায় আন্দোলন ও প্রতিক্রিয়াও ব্যাপকতর হতে থাকে। ডিসেম্বরে সরকারের চারজন উপদেষ্টাও পদত্যাগ করেন। তারপরও রাষ্ট্রপতি ও প্রধান উপদেষ্টা ইয়াজউদ্দিন আহমেদ চারদলীয় জোটের অঙ্গুলি হেলনে পরিচালিত হচ্ছিল। সব রাজনৈতিক দলের আন্দোলন, বিরোধিতা ও অংশগ্রহণহীন অবস্থাতেই একতরফা নির্বাচন সম্পন্ন করার প্রস্তুতি চলছিল।\nএমনকি বিনা প্রতিদ্বন্দ্বিতায় চারদলীয় জোটের বিভিন্ন প্রার্থীকেও বিজয়ী ঘোষণা করা হয়। এর ফলে দেশব্যাপী তীব্র প্রতিক্রিয়া সৃষ্টি হয়। এমন প্রেক্ষাপটে ১১ জানুয়ারি সেনাবাহিনী এবং সুশীল সমাজের সমর্থনে বঙ্গভবনে রাষ্ট্রপতিকে তত্ত্বাবধায়ক সরকারের পদ ছেড়ে দিতে বাধ্য করা হয়। ভেঙে যায় রাষ্ট্রপতি ইয়াজউদ্দিন আহমেদের তত্ত্বাবধায়ক সরকার। পরদিন বাংলাদেশ ব্যাংকের সাবেক গভর্নর ফখরুদ্দিন আহমেদকে তত্ত্বাবধায়ক সরকারের প্রধান করে নতুন তত্ত্বাবধায়ক সরকার গঠনের উদ্যোগ নেয়া হয়।\nসংবিধানের ৫৮ অনুচ্ছেদের কোথাও এমন বিধান ছিল না। তারপরও দেশের মানুষ মনে করেছিল যে পূর্ববর্তী তত্ত্বাবধায়ক সরকার জনমতকে উপেক্ষা করে যেভাবে নির্বাচন অনুষ্ঠিত করতে যাচ্ছিল তা থেকে জাতি মুক্তি পেয়েছে। ফখরুদ্দিনের নতুন সরকার প্রতিশ্রুতিও দিয়েছিল একটি অবাধ ও সুষ্ঠু নির্বাচন সম্পন্ন করার। কিন্তু অচিরেই এই সরকারের গতিপ্রকৃতি বদলে যেতে থাকে। সামরিক বাহিনী প্রধান মইনুদ্দিন আহমেদ এবং উপদেষ্টা পরিষদের একাধিক সদস্য রাজনৈতিক দলের বিরুদ্ধে নানা ধরনের বেআইনি উদ্যোগ গ্রহণ করতে থাকে। ধীরে ধীরে এটি সামরিক-ব্যাকড সরকারের রূপ নিতে থাকে। মইনুদ্দিন আহমেদসহ বেশ কয়েকজন সামরিক শীর্ষকর্মকর্তা বিভিন্ন সিদ্ধান্ত গ্রহণে এবং আলোচনায় চলে আসছিলেন। নির্বাচন অনুষ্ঠানের উদ্যোগ তখন পিছিয়ে যেতে থাকে।\nআওয়ামী লীগ সভাপতি শেখ হাসিনা যুক্তরাষ্ট্রে চোখের চিকিৎসার উদ্দেশ্যে যাওয়ার পর তাকে দেশে ফিরে আসতে নিষেধাজ্ঞা দেয়া হয়। তিনি সরকারের নিষেধাজ্ঞা উপেক্ষা করে ২০০৭ সালের ৭ মে দেশে ফিরে আসেন। সামরিকসমর্থিত তত্ত্বাবধায়ক সরকার শেখ হাসিনাকে ১৬ জুলাই ধানমন্ডির সুধাসদন থেকে গ্রেপ্তার করে। তার বিরুদ্ধে বেশ কিছু মিথ্যা ও ভিত্তিহীন মামলা রুজু করে তাকে গ্রেপ্তার করা হয়। তাকে গ্রেপ্তার করার জন্য প্রায় ২ হাজার পুলিশ তার বাসভবনের এলাকা ঘেরাও করে।\nসেখান থেকে তাকে সংসদ ভবনের পাশে অস্থায়ী জেলখানায় আটক রাখা হয়। সেখানেই অস্থায়ী আদালত বসানো হয়। আদালতে বিভিন্ন মামলার শুনানিও চলতে শুরু করে। বোঝাই যাচ্ছিল সামরিকসমর্থিত মইনুদ্দিন-ফখরুদ্দিনের সরকার আওয়ামী লীগকে নির্মূল করার টার্গেট করেছিল। কিন্তু দেশে তখন জোট সরকারের বিরুদ্ধে সন্ত্রাস, জঙ্গিবাদ, দুর্নীতি এবং তত্ত্বাবধায়ক সরকারের হাতে ক্ষমতা হস্তান্তর না করা, নির্বাচনকে কলঙ্কিত করা ইত্যাদি অভিযোগে বিএনপি ও জামায়াতের বিরুদ্ধে ব্যাপক ক্ষোভ ছিল। আওয়ামী লীগ বিরোধী দলের অবস্থানে থেকে আন্দোলন করে। কিন্তু সরকারি দল বিএনপি-জামায়াত ২০০১ সাল থেকে যেসব অপরাধ ও অপকর্ম সংঘটিত করেছিল সেসবের কারণে তীব্র ক্ষোভ ছিল তাদের বিরুদ্ধে। অথচ সামরিকসমর্থিত সরকার বিএনপি-জামায়াতের ব্যাপারে ততটা আগ্রহ না দেখিয়ে আওয়ামী লীগের প্রতি তাদের আক্রোশ প্রকাশ করায় মানুষ সরকারের উদ্দেশ্য সম্পর্কে সন্দিহান হয়ে ওঠে।\nতেমন প্রেক্ষাপটে সরকার বিএনপি চেয়ারপার্সন বেগম খালেদা জিয়াকেও বন্দি করে অস্থায়ী কারাগারে নিয়ে আসে। দুই দলকেই তখন ভাঙার উদ্যোগও প্রকাশ্যে নেয়া হতে থাকে, গঠিত হতে থাকে সেনাসমর্থিত কয়েকটি রাজনৈতিক দল। তাতে বাদ যাননি গ্রামীণ ব্যাংকের এমডি ও নোবেল বিজয়ী অধ্যাপক ড. ইউনূসও। আওয়ামী লীগ ও বিএনপির মধ্যে সংস্কারের ধুয়া তুলে সংস্কারবাদী গ্রুপ সৃষ্টি করা হয়। তবে বিএনপির একটি প্রভাবশালী অংশ সাইফুর রহমান, মান্নান ভূঁইয়া এবং মেজর (অব.) হাফিজের নেতৃত্বে আলাদা সংস্কারবাদী দল সৃষ্টি হয়। আওয়ামী লীগের কয়েকজন নেতাকে চাপ সৃষ্টির মাধ্যমে সংস্কারের কথা বলা হলেও দলে কোনো ভাঙন সৃষ্টি হয়নি ।\n২০০৮ সালের জানুয়ারিতে তত্ত্বাবধায়ক সরকারের মধ্যেই সংকট বেড়ে যায়। এই প্রেক্ষাপটে ব্যারিস্টার মইনুল হোসেনকে পদত্যাগ করতে হয়। দেশে তখন একদিকে অর্থনৈতিক সংকট তীব্র আকার ধারণ করতে থাকে, অন্যদিকে ব্যবসায়ীসহ বিভিন্ন মহলের মধ্যে সরকারের অভ্যন্তরে সেনাসমর্থিত কিছু কর্মকর্তার বাড়াবাড়িতে অসন্তুষ্টি বাড়তে থাকে। আন্তর্জাতিক ক্ষেত্রেও তখন খাদ্যসংকট এবং অর্থনৈতিক সংকট বেড়ে যায়। ফলে সেনাসমর্থিত তত্ত্বাবধায়ক সরকার দেশ পরিচালনায় ক্রমেই ব্যর্থ হতে থাকে।\nঢাকা বিশ্ববিদ্যালয়ের শিক্ষার্থী ও শিক্ষকরা আন্দোলন শুরু করলে তা ব্যাপকভাবে সমর্থন লাভ করতে থাকে। সেই প্রেক্ষাপটে তত্ত্বাবধায়ক সরকারের অভ্যন্তরে ক্ষমতায় থাকা না থাকা নিয়ে মতভেদও বাড়তে থাকে। আওয়ামী লীগপ্রধান শেখ হাসিনার বিরুদ্ধে অভিযোগগুলোও প্রমাণ করা কঠিন হয়ে পড়ছিল। আন্তর্জাতিক মহল থেকে দ্রুত নির্বাচন অনুষ্ঠিত করার লক্ষ্যে রাজনৈতিক পরিবেশ সৃষ্টি করার চাপ বাড়তে থাকে। অস্থায়ী কারাগারে বন্দি শেখ হাসিনা অসুস্থ হয়ে পড়লে আওয়ামী লীগের নেতাকর্মীগণ তার মুক্তির দাবিতে আন্দোলনে ফেটে পড়ে। আওয়ামী লীগের নেতাকর্মীরা খুব দ্রুতই তত্ত্বাবধায়ক সরকারকে আন্দোলনে কাবু করে ফেলে। তত্ত্বাবধায়ক সরকারের মধ্যেও তখন একটি অংশ নির্বাচনের আয়োজন সম্পন্ন করা এবং সঙ্গে রাজনৈতিক দলগুলোর অংশগ্রহণের মনোভাব পর্যবেক্ষণ করতে থাকে।\nঅপরদিকে নবগঠিত নির্বাচন কমিশনও সুষ্ঠু, অবাধ ও গ্রহণযোগ্য নির্বাচনের জন্য ছবিযুক্ত ভোটার আইডি কার্ড এবং নির্বাচনি আচরণবিধি সংস্কার করে। আওয়ামী লীগের আন্দোলন করা এবং নির্বাচনে যাওয়ার ক্ষেত্রে দৃঢ়তা স্পষ্ট হয়ে ওঠে । কিন্তু বিএনপির অবস্থানটি তখন নড়বড়ে ছিল। সেই অবস্থায় শেখ হাসিনা চিকিৎসার জন্য বিদেশে যাওয়ার জন্য আদালত ৮ সপ্তাহের জামিনের অনুমতি প্রদান করেন।\n১১ জুন মুক্তিলাভের পর শেখ হাসিনা চোখের চিকিৎসার জন্য যুক্তরাষ্ট্র যান। ২০০৮ সালের ৬ নভেম্বর চিকিৎসা শেষে দেশে ফিরে আসেন এবং স্থায়ী জামিন লাভ করেন।\n১১ জুন শেখ হাসিনার মুক্তিলাভের পর তার নেতৃত্বে দলকে সংগঠিত করার উদ্যোগ জোরদার হয়। দেশের মানুষের মধ্যেও শেখ হাসিনা এবং আওয়ামী লীগের প্রতি সমর্থন বেড়ে যেতে থাকে। মেয়াদ শেষ হওয়া সিটি করপোরেশনে নির্বাচন নতুন ভোটার আইডি কার্ডে অনুষ্ঠিত করার আয়োজন করা হয়। বরিশাল, সিলেট, চট্টগ্রাম, ঢাকা, রাজশাহী, ও খুলনা সিটি করপোরেশনের মেয়র নির্বাচনে আওয়ামী লীগের মনোনীত মেয়র প্রার্থীরা বিপুল ভোটে জয়লাভ করেন। অন্যদিকে বিএনপি মনোনীত প্রার্থীরা শোচনীয়ভাবে পরাজিত হন।\nনতুন নির্বাচন কমিশন সফলভাবে এসব সিটি করপোরেশন নির্বাচনের আয়োজন করে। নির্বাচন শান্তিপূর্ণ ও সুষ্ঠুভাবে হওয়ায় এর গ্রহণযোগ্যতা নিয়ে কোনো প্রশ্ন ওঠেনি। ২০০৬-০৭ সালে নির্বাচন নিয়ে দেশে যে চরম অরাজকতা চারদলীয় জোট সৃষ্টি করেছিল; এরই প্রতিক্রিয়া সিটি করপোরেশন নির্বাচনগুলোতে পড়ে। সেই আন্দোলনে মূল নেতৃত্ব দিয়েছিলেন আওয়ামী লীগপ্রধান শেখ হাসিনা। তিনি তখন ১৪ দল ও জাতীয় পার্টির সমন্বয়ে গঠিত মহাজোটেরও প্রধান।\n২০০১ সাল পরবর্তী সময় থেকে দেশে সন্ত্রাস, জঙ্গিবাদবিরোধী আন্দোলন চালাতে গিয়ে তিনি এবং আওয়ামী লীগ ২১ আগস্টের মতো ন্যক্কারজনক গ্রেনেড হামলার শিকার হয়। এরপর গণতন্ত্র ও ভোটাধিকার অর্জনের জন্য দেশে যে আন্দোলন সূচিত হয় তিনি তার শীর্ষনেতা হিসেবে সবার কাছে সমাদৃত হন। ১/১১-এর সরকার তাকে গ্রেপ্তার করার পর তিনি আরও বেশি মানুষের কাছে জনপ্রিয় হয়ে ওঠেন। ইয়াজউদ্দিন, মইনুদ্দিন ও ফখরুদ্দিনের সরকার ২ বছর অবৈধভাবে যেমনি ক্ষমতায় ছিল, একইভাবে রাজনীতিবিরোধী অবস্থান গ্রহণ করায় ওই সরকার এবং বিএনপি-জামায়াত জোটের বিরুদ্ধেও মানুষের মধ্যে তীব্র ক্ষোভ সৃষ্টি হয়।\nসেই প্রেক্ষাপটে আওয়ামী লীগ সভাপতি শেখ হাসিনা ২০০৮ সালের ২৯ ডিসেম্বরের নির্বাচন-প্রাক্কালে জনগণের কাছে গণতন্ত্র পুনরুদ্ধার, উন্নয়ন, যুদ্ধাপরাধীদের বিচার, জঙ্গিবাদ নির্মূল ইত্যাদি রাজনৈতিক ইস্যুর প্রধান নেতারূপে বিবেচিত হন। তিনি ১২ ডিসেম্বর ২০০৮ ‘দিনবদলের সনদ রূপকল্প ২০২১’ উপস্থাপন করে সেই প্রত্যাশার প্রতিধ্বনি করেন। নির্বাচনে বিএনপি অংশগ্রহণ করা নিয়ে দোদুল্যমান ছিল কিন্তু আওয়ামী লীগ এবং অন্যান্য রাজনৈতিক দল স্বতঃস্ফূর্তভাবে অংশগ্রহণ করে, জনগণ নির্বাচনে আওয়ামী লীগ এবং মহাজোটকে নিরঙ্কুশ বিজয় প্রদান করে। শেখ হাসিনা দীর্ঘ এই আন্দোলন সংগ্রাম এবং কারা ভোগের প্রতিদান হিসেবে জনগণের অকুণ্ঠ সমর্থন নিয়ে সরকার গঠন করেন। সেই থেকে তিনি বাংলাদেশকে উন্নয়ন, প্রত্যাশা পূরণ এবং বলিষ্ঠ নেতৃত্ব দান করে আসছেন। এবার কারামুক্তির ১৪ বছরপূর্তি উপলক্ষে তিনি জাতিকে পদ্মা সেতু উপহার দিতে যাচ্ছেন।\nশেখ হাসিনাকে হত্যাচেষ্টা: বিএনপি নেতার জামিন প্রত্যাহার\nশেখ হাসিনা মডেলে ‘উদ্ধার পেতে পারে শ্রীলঙ্কা’\nবাংলাদেশের দক্ষিণ-পশ্চিমাঞ্চলের মানুষের অর্থনৈতিক অগ্রগতি এবং…\nআজ ২৩ জুন। ১৯৪৯ সালে এদিনে পুরান ঢাকার টিকাটুলীর কেএম দাস লেন…\nপণ্ডিত: মূর্খ ভাই দেখেন, ভূপেন হাজারিকা সেতুর দৈর্ঘ্য ৯ দশমিক…\nPadma Bridge and Bangladesh Army\nকর্নেল ফারুক আহমেদ, এএফডব্লিউসি, পিএসসি\n২৪ জুন, ২০২২ ১২:০৩\nপদ্মা সেতুর নিরাপত্তা, নির্মাণ থেকে শুরু করে বিভিন্ন পর্যায়ে সম্পৃক্ত ছিল বাংলাদেশ সেনাবাহিনী। ছবি: সংগৃহীত\nমূল কাজ শুরুর ঠিক আগে পদ্মা সেতুর অ্যালাইনমেন্ট বরাবর নদীর ব্যাপক ভাঙন মোকাবিলায় সেতু বিভাগের অনুরোধে এগিয়ে আসে বাংলাদেশ সেনাবাহিনী। পদ্মা নদীর পাড় বরাবর মাওয়া-কান্দিপাড়া-যশোলদিয়া এলাকায় ১.৩ কিলোমিটার নদীশাসন সম্পন্ন করে পদ্মা সেতুর মূল এলাইনমেন্টকে বড় ধরনের ঝুঁকি থেকে মুক্ত করা হয়। পরবর্তী সময়ে বাংলাদেশ সেতু কর্তৃপক্ষের সার্বিক তত্ত্বাবধানে বাংলাদেশ সেনাবাহিনীর হাত ধরে ২০১৩ সালের ৮ অক্টোবর জাজিরা অ্যাপ্রোচ রোড শুরু করার মাধ্যমে পদ্মা বহুমুখী সেতু প্রকল্পের নির্মাণকাজ মাঠ পর্যায়ে শুরু হয়।\nবাংলাদেশের দক্ষিণ-পশ্চিমাঞ্চলের মানুষের অর্থনৈতিক অগ্রগতি এবং দেশের সামগ্রিক উন্নয়নের জন্য প্রমত্তা পদ্মা নদীর ওপর নির্মিত সুপ্রশস্ত পদ্মা সেতু আজ এক বাস্তবতা। ১৯৯৮-৯৯ সালে বাংলাদেশের নিজস্ব অর্থায়নে পদ্মা নদীতে সেতু নির্মাণের প্রাক-সমীক্ষা সম্পন্ন করা হয়েছিল।\n২০১০ সালের সেপ্টেম্বরে সেতুর প্রাথমিক নকশা সম্পন্ন হওয়ার পর দেশবাসীর স্বপ্ন যখন কুঁড়ি হয়ে কেবল মেলতে শুরু করেছে, ঠিক তখনই দেখা দেয় অর্থায়নের অনিশ্চয়তা। দেশের এ সংকটময় মুহূর্তে গণপ্রজাতন্ত্রী বাংলাদেশ সরকারের মাননীয় প্রধানমন্ত্রী শেখ হাসিনা নিজস্ব অর্থায়নে পদ্মা সেতু নির্মাণের এক যুগান্তকারী ও বলিষ্ঠ সিদ্ধান্ত গ্রহণ করেন। শুরু হয়ে যায় পদ্মা সেতু নির্মাণের বিশাল প্রকল্পমালা, গণপ্রজাতন্ত্রী বাংলাদেশ সরকারের সেতু বিভাগের সার্বিক তত্ত্বাবধানে শুরু হয় পদ্মা সেতু নির্মাণ ও আনুষঙ্গিক কার্যাবলী।\nমুক্তিযুদ্ধের চেতনায় উদ্বুদ্ধ ও জাতির পিতা বঙ্গবন্ধু শেখ মুজিবুর রহমানের স্বপ্নের ‘জনগণের সেনাবাহিনী’ দেশ ও জনগণের জন্য যেকোনো চ্যালেঞ্জিং কাজে সর্বদাই এগিয়ে এসেছে। পদ্মা সেতু নির্মাণেও তার ব্যতিক্রম ঘটেনি। ২০১৩ সালের ২৫ জানুয়ারি এশীয় উন্নয়ন ব্যাংকের বার্ষিক সম্মেলনে মাননীয় প্রধানমন্ত্রী প্রয়াত খ্যাতিমান প্রকৌশলী ড. জামিলুর রেজা চৌধুরীর সঙ্গে আলোচনার সময় পদ্মা সেতু নির্মাণে বাংলাদেশ সেনাবাহিনীকে সম্পৃক্ত করার ব্যাপারে মত প্রকাশ করেন।\nইতোপূর্বে বাংলাদেশ সেনাবাহিনীর প্রকৌশলীরা পার্বত্য চট্টগ্রামে অসংখ্য রাস্তা, কক্সবাজারে মেরিন ড্রাইভ, মিরপুর-এয়ারপোর্ট রোড ফ্লাইওভার, জাতীয় মহাসড়ক, হাতিরঝিল প্রজেক্টসহ অনেক প্রকল্প সূচারুরূপে সম্পাদন করায় পদ্মা সেতু নির্মাণে সেনাবাহিনীর সম্পৃক্ততা অত্যন্ত যৌক্তিক। ফলত এই সেতু তৈরির প্রথম থেকেই সেতু সংশ্লিষ্ট সকল স্থাপনার নিরাপত্তা এবং গুরুত্বপূর্ণ পরামর্শক হিসেবে সেতু বিভাগ কর্তৃক বাংলাদেশ সেনাবাহিনীকে নিয়োগ করা হয়।\nপদ্মা বহুমুখী সেতু প্রকল্পের কাজ মোট ৫টি প্যাকেজের আওতায় পরিকল্পিত—মূল সেতু, নদীশাসন, দক্ষিণ প্রান্তে ১০.৫৭ কিলোমিটার অ্যাপ্রোচ রোড, উত্তর প্রান্তে ১.৬৭ কিলোমিটার অ্যাপ্রোচ রোড এবং প্রকল্পে নিয়োজিত পরামর্শক ও প্রকৌশলীগণের বাসস্থান (সার্ভিস এরিয়া-২)।\nপদ্মা বহুমুখী সেতু প্রকল্পের অ্যাপ্রোচ রোড উদ্বোধন অনুষ্ঠানে প্রধানমন্ত্রী শেখ হাসিনা, আওয়ামী লীগের জ্যেষ্ঠ নেতা ও সংশ্লিষ্টরা। ছবি: সংগৃহীত\nমূল কাজ শুরুর ঠিক আগে পদ্মা সেতুর অ্যালাইনমেন্ট বরাবর নদীর ব্যাপক ভাঙন মোকাবিলায় সেতু বিভাগের অনুরোধে এগিয়ে আসে বাংলাদেশ সেনাবাহিনী। পদ্মা নদীর পাড় বরাবর মাওয়া-কান্দিপাড়া-যশোলদিয়া এলাকায় ১.৩ কিলোমিটার নদীশাসন সম্পন্ন করে পদ্মা সেতুর মূল এলাইনমেন্টকে বড় ধরনের ঝুঁকি থেকে মুক্ত করা হয়।\nপরবর্তী সময়ে বাংলাদেশ সেতু কর্তৃপক্ষের সার্বিক তত্ত্বাবধানে বাংলাদেশ সেনাবাহিনীর হাত ধরে ২০১৩ সালের ৮ অক্টোবর জাজিরা অ্যাপ্রোচ রোড শুরু করার মাধ্যমে পদ্মা বহুমুখী সেতু প্রকল্পের নির্মাণকাজ মাঠ পর্যায়ে শুরু হয়।\nতিনটি প্যাকেজের (জাজিরা ও মাওয়া অ্যাপ্রোচ রোড এবং সার্ভিসের এরিয়া-২) জন্য ঠিকাদারি প্রতিষ্ঠান আব্দুল মোনেম লিমিটেড-হাইওয়ে কনস্ট্রাকশন ম্যানেজমেন্ট এবং পরামর্শক হিসেবে কনস্ট্রাকশন সুপারভিশন কনসালট্যান্ট, বাংলাদেশ সেনাবাহিনীকে নিযুক্ত করা হয়।\nপরবর্তী সময়ে ২০১৪ সালের ডিসেম্বর মূল সেতু ও নদীশাসনের কাজের জন্য যথাক্রমে ঠিকাদারি প্রতিষ্ঠান চায়না রেলওয়ে মেজর ব্রিজ ইঞ্জিনিয়ারিং গ্রুপ কোম্পানি লিমিটেড ও সিনোহাইড্রো করপোরেশন লিমিটেডকে নিয়োগ করা হয়। এভাবে সরকার বাংলাদেশের ইতিহাসের সবচাইতে গুরুত্বপূর্ণ ও বৃহদাকার মেগা প্রকল্পে বাংলাদেশ সেনাবাহিনীকে প্রত্যক্ষভাবে সম্পৃক্ত করে।\nপদ্মা বহুমুখী সেতু প্রকল্পের কাজ পরিদর্শনে রাষ্ট্রপতি মো. আব্দুল হামিদসহ সংশ্লিষ্টরা। ছবি: সংগৃহীত\nবাংলাদেশ সেনাবাহিনীর জন্য এটি একটি বড় পেশাদারি স্বীকৃতি। এর পাশাপাশি স্ট্র্যাটেজিক এই সেতুর সার্বিক নিরাপত্তা নিশ্চিতকল্পে বাংলাদেশ সরকার ২০১৩ সালের ১৯ সেপ্টেম্বর ৯৯ কম্পোজিট ব্রিগেড নামে একটি নতুন ব্রিগেড গঠন করে, যার কার্যক্রম ২০১৪ সালের ১২ মার্চ থেকে শুরু হয়। এই লেখনীতে বাংলাদেশ সেনাবাহিনী কর্তৃক পদ্মা বহুমুখী সেতু প্রকল্পের সম্পাদিত কাজগুলো তুলে ধরা হয়েছে।\nজাজিরা অ্যাপ্রোচ রোড\nএই অ্যাপ্রোচ রোডে রয়েছে ৪ লেন বিশিষ্ট ১০.৫৭ কিলোমিটার দীর্ঘ মূল সড়ক, ২ লেন বিশিষ্ট ১২ কিলোমিটার দীর্ঘ সার্ভিস সড়ক, ৫টি সেতু, ৮টি আন্ডারপাস, ২০টি কালভার্ট, ১টি সার্ভিস এরিয়া, টোলপ্লাজা, থানা এবং ফায়ার স্টেশন বিল্ডিং। বর্ণিত কাজ ২০১৩ সালে শুরু হয়ে শেষ হয়েছে ২০১৭ সালে।\nমাওয়া অ্যাপ্রোচ রোড\nএই অ্যাপ্রোচ রোডে রয়েছে ৪ লেনবিশিষ্ট ১.৬৭ কিলোমিটার দীর্ঘ মূল সড়ক, ২ লেন বিশিষ্ট ১.৮৯ কিলোমিটার সার্ভিস সড়ক, একটি কালভার্ট, সার্ভিস এরিয়া, টোলপ্লাজা, থানা এবং ফায়ার স্টেশন বিল্ডিং।\nমাওয়া অ্যাপ্রোচ রোডে এশটি পাইলিংয়ের নির্মাণকাজে সেনা সদস্যরা। ছবি: সংগৃহীত\nএই এরিয়ার মধ্যে নাগরিক সুযোগ-সুবিধা সংবলিত ৩০টি কটেজ, রিসিপশন বিল্ডিং, সুপারভিশন অফিস, সুইমিং পুল, টেনিস কমপ্লেক্স ও মোটেল মেস তৈরি করা হয়েছে। ২০১৪ সালে শুরু হয়ে ২০১৬ সালে এই প্যাকেজের কাজ শেষ হয়েছে।\nজাতীয় মহাসড়ক এন-৮\nদেশের সর্বপ্রথম এ্যাক্সেস কন্ট্রোলড এক্সপ্রেসওয়ে এন-৮ পদ্মা সেতুকে উত্তরে ঢাকা এবং দক্ষিণে ফরিদপুরের সঙ্গে যুক্ত করেছে। অত্যাধুনিক প্রযুক্তিতে তৈরি এন-৮ মহাসড়কটি বাংলাদেশ সেনাবাহিনীর ২৪ ইঞ্জিনিয়ার কনস্ট্রাকশন ব্রিগেডের তত্ত্বাবধানে নির্মিত হয়েছে। মাননীয় প্রধানমন্ত্রী এই মহাসড়কটির কাজ ২০১৬ সালের ১৬ আগস্ট উদ্বোধন করেন এবং ২০২০ সালের ১২ মার্চ এর কাজ সমাপ্ত হয়।\nমহাসড়কটি ৫৫ কিলোমিটার দীর্ঘ, যার আওতায় রয়েছে ৫টি ফ্লাইওভার, ২টি ইন্টারচেঞ্জ, ৪টি ওভারপাস, ২৯টি সেতু, ৫৪টি কালভার্ট এবং ১৯টি আন্ডারপাস। পদ্মা সেতু উদ্বোধনের পর এন-৮ সড়ক ব্যবহার করে অতি স্বল্প সময়ে মানুষ ও মালামাল দেশের দক্ষিণ-পশ্চিমাঞ্চলের ২১টি জেলা থেকে রাজধানী ঢাকায় পৌঁছাতে পারবে, যা ওই অঞ্চলের আর্থ-সামাজিক উন্নয়নকে করবে ত্বরান্বিত।\nসাশ্রয়ী মূল্যে বিপুল পরিমাণ যাত্রী ও মালামাল পরিবহনের সুবিধার্থে পদ্মা সেতুর মূল নকশায় নিচের স্তরে ব্রডগেজ রেললাইনের ব্যবস্থা রাখা হয়েছে। পদ্মা সেতু রেল সংযোগ প্রকল্প নিঃসন্দেহে বাংলাদেশ সরকারের একটি সময়োপযোগী ও দূরদর্শী সিদ্ধান্ত। বাংলাদেশ সেনাবাহিনীর কনস্ট্রাকশন সুপারভিশন কনসালট্যান্টের তত্ত্বাবধানে ও বাংলাদেশ রেলওয়ে কর্তৃপক্ষের ব্যবস্থাপনায় চায়না রেলওয়ে গ্রুপ লিমিটেডের মাধ্যমে এই প্রকল্পটির নির্মাণকাজ চলমান রয়েছে। প্রকল্পটি আর্থিক বিবেচনায় (৩৯ হাজার ২৪৬ কোটি টাকা) বাংলাদেশ সরকারের সর্ববৃহৎ প্রকল্পগুলোর মধ্যে অন্যতম। ২০১৮ সালের ১৪ অক্টোবর মাননীয় প্রধানমন্ত্রী প্রকল্পটি উদ্বোধন করেন।\nপদ্মা সেতু রেল সংযোগ প্রকল্পের উদ্বোধন করেন প্রধানমন্ত্রী শেখ হাসিনা। ছবি: সংগৃহীত\nএই রেল প্রকল্পটির দৈর্ঘ্য ১৭২ কিলোমিটার এবং এর আওতাধীন রয়েছে ২৩.২৯ কিলোমিটার দীর্ঘ ভায়াডাক্ট বা উড়াল রেল সেতু, ৫৯টি বড় দৈর্ঘ্যের সেতু, ১৪২টি কালভার্ট, ১৩৫টি আন্ডারপাস ও ২০টি স্টেশন। এ পর্যন্ত প্রকল্পের শতকরা ৬০ ভাগ কাজ সম্পন্ন হয়েছে।\nসেনাপ্রধান জেনারেল এস এম শফিউদ্দিন আহমেদকে পদ্মা সেতু রেল সংযোগ প্রকল্পের অগ্রগতি সম্পর্কে ব্রিফিং করা হচ্ছে। ছবি: সংগৃহীত\nপদ্মা সেতু এবং আনুষঙ্গিক সুবিধাদির নিরাপত্তা\nদেশের আর্থ-সামাজিক উন্নয়ন, জিডিপির প্রবৃদ্ধি, জনসাধারণের জীবনযাপনের মানোন্নয়নের পাশাপাশি কৌশলগত কারণে স্ট্র্যাটেজিক এই সেতুর গুরুত্ব অপরিসীম। এর নিরাপত্তার জন্য বাংলাদেশ সেনাবাহিনীর ৯৯ কম্পোজিট ব্রিগেডকে দায়িত্ব দেয়া হয়েছে, যাদেরকে বলা হয় ‘Protector of Padma Bridge’। এই ব্রিগেডটি ২০১৩ সাল থেকেই সেতু, সংশ্লিষ্ট জনবল, নানাবিধ স্থাপনা ও সেতুর নিচে বিস্তীর্ণ নৌপথের নিরাপত্তা নিশ্চিত করে আসছে।\nস্বাধীনতা উত্তর বাংলাদেশের সবচাইতে চ্যালেঞ্জিং নির্মাণ কাজ হচ্ছে পদ্মা বহুমুখী সেতু প্রকল্প। পুরো বিশ্ব অবাক বিস্ময়ে তাকিয়ে দেখছে একটি একটি করে পিলার ও স্প্যান উম্মত্ত পদ্মার বুক চিড়ে তৈরি হচ্ছে। আজ পদ্মা সেতু ও সেতুসংলগ্ন অন্যান্য অবকাঠামো গর্বের সঙ্গে মাথা উঁচু করে দাঁড়িয়ে আছে। বাংলাদেশ সেনাবাহিনী এমন চ্যালেঞ্জিং, অত্যাধুনিক, বিশালাকার ও নান্দনিক স্থাপনার নানাবিধ কাজের সঙ্গে সম্পৃক্ত হতে পেরে অত্যন্ত গর্বিত এবং বাংলাদেশ সরকারের নিকট কৃতজ্ঞ।\nএক নজরে পদ্মা বহুমুখী সেতু প্রকল্পে বাংলাদেশ সেনাবাহিনী\n১০.৫ কিমি দীর্ঘ জাজিরা অ্যাপ্রোচ রোড এবং ব্রিজ অ্যান্ড ফ্যাসিলিটিজ।\n১.৬৭ কিমি দীর্ঘ মাওয়া অ্যাপ্রোচ রোড এবং ব্রিজ অ্যান্ড ফ্যাসিলিটিজ।\nমুল সেতু ও নদী শাসনে নিয়োজিত সহস্রাধিক প্রকৌশলী, দেশি-বিদেশী পরামর্শক এবং সেতু কর্তৃপক্ষের কর্মকর্তা-কর্মচারীদের আবাসন ব্যবস্থা।\nএকটি পূর্ণাঙ্গ ব্রিগেড (৯৯ কম্পোজিট ব্রিগেড) কর্তৃক সেতুর সামগ্রিক নিরাপত্তা।\nনদী ভাঙন রোধকল্পে নদীর তীরবর্তী মাওয়া-কান্দিপাড়া-যশোলদিয়া এলাকায়। ১ হাজার ৩০০ মিটার আপৎকালীন জরী নদীশাসন।\nকাঁঠালবাড়ী ফেরিঘাট সংযোগ সড়ক (৬ কিমি) প্রশস্তকরণ। শিমুলিয়া ফেরিঘাট এলাকার ৩ কিমি রাস্তা।\nপদ্মা সেতু রেল সংযোগ প্রকল্পের আওতায় ঢাকা থেকে যশোর পর্যন্ত ১৭২ কিমি। দীর্ঘ অত্যাধুনিক রেললাইন।\nঢাকা থেকে মাওয়া এবং জাজিরা থেকে ভাঙ্গা পর্যন্ত সর্বমোট ৫৫ কিমি দীর্ঘ দেশের সর্বপ্রথম এ্যাক্সেস কন্ট্রোলড এক্সপ্রেসওয়ে (এন-৮)।\nপদ্মা বহুমুখী সেতু ও পদ্মা সেতু রেল সংযোগ প্রকল্পের ভূমি অধিগ্রহণ, পুনর্বাসন এলাকায় ভূমি উন্নয়ন, স্কুল, কলেজ, মাদ্রাসা ও স্বাস্থ্যকেন্দ্র নির্মাণ ও সংস্কার।\nঅমিত এক সাহসের গর্বিত রূপান্তর\nপদ্মা সেতুতে হাঁটা যাবে না, তোলা যাবে না ছবি\nপদ্মা সেতু দেয়ালে খেয়ালে\nThe 63 year path of the Awami Leagueadespairing assessment\n২৩ জুন, ২০২২ ১৫:৪২\nআগামী ২৫ জুন পদ্মা মহাসেতু উদ্বোধন হতে যাচ্ছে। এ সবই আওয়ামী লীগের রাজনৈতিক মিশনারি ভিশনারি নেতৃত্বের কারণে বাংলাদেশ অর্জন করতে পেরেছে। বঙ্গবন্ধু শেখ মুজিবুর রহমানের নেতৃত্বে দেশ স্বাধীন হয়েছে, তার কন্যা শেখ হাসিনার নেতৃত্বে বাংলাদেশ উন্নয়নশীল এবং আত্মমর্যাদাশীল রাষ্ট্রে পরিণত হয়েছে।\nআজ ২৩ জুন। ১৯৪৯ সালে এদিনে পুরান ঢাকার টিকাটুলীর কেএম দাস লেন রোডের রোজ গার্ডেন প্যালেসে দুদিনব্যাপী একটি সংগঠনের সম্মেলন অনুষ্ঠিত হয়। ২৪ তারিখ সম্মেলন শেষে জন্ম নেয় একটি নতুন রাজনৈতিক দলের। নামকরণ করা হয় ‘পূর্ব পাকিস্তান আওয়ামী মুসলিম লীগ’ । কেউ তখন ভাবতে পারেনি এই সংগঠনটি পাকিস্তান নামক সদ্য প্রতিষ্ঠিত রাষ্ট্রের পতন ঘটিয়ে পূর্ব বাংলার জনগণের জন্য একটি স্বাধীন রাষ্ট্র প্রতিষ্ঠায় ইতিহাসের প্রধান রাজনৈতিক দলে পরিণত হবে এবং দলটির নেতৃত্বে একটি মুক্তিযুদ্ধ সংঘটিত করার মাধ্যমে স্বাধীন বাংলাদেশ রাষ্ট্র গঠিত হবে। স্বাধীনতার পর রাজনৈতিক নানা উত্থান পতনের মধ্য দিয়েও দলটি বাংলাদেশকে একটি অসাম্প্রদায়িক রাষ্ট্র প্রতিষ্ঠার নিরন্তর সংগ্রামে নেতৃত্ব প্রদান করছে। আজ সেই দলের ৭৩ বছরপূর্তি।\nইতিহাসের এক সন্ধিক্ষণে যে দলটির জন্ম সেই দলটি ইতিহাসের পরীক্ষায় উত্তীর্ণ রাজনৈতিক প্রতিষ্ঠানে পরিণত হয়েছে। এই গৌরবোজ্জ্বল রাজনৈতিক দলটির নাম এখন বাংলাদেশ আওয়ামী লীগ। উপমহাদেশের রাজনীতির ইতিহাসে আওয়ামী লীগ শুধু অন্যতম পুরাতন রাজনৈতিক দলই নয়, একটি রাষ্ট্র প্রতিষ্ঠা এবং আধুনিক রাষ্ট্রচিন্তার সংগ্রামে লড়াইরত প্রতিষ্ঠানও। সেকারণে এই দলের সঙ্গে জড়িয়ে আছে বাংলাদেশ রাষ্ট্রের অভ্যুদয়ের ইতিহাস। বাংলাদেশ রাষ্ট্রকে আওয়ামী লীগ থেকে আলাদা করে দেখার কোনো সুযোগ নেই। আওয়ামী লীগকেও বাংলাদেশ রাষ্ট্র থেকে বিচ্ছিন্ন করার কোনো সুযোগ নেই। আওয়ামী লীগ ইতিহাসের প্রয়োজনীয়তাকে উপলব্ধি শুধু করেনি, বাস্তবায়ন ঘটাতে রাজনৈতিক সব ঝুঁকি, বিপদ, কষ্ট, নির্যাতন, সহ্য করে ক্রমাগত বাংলাদেশ রাষ্ট্র প্রতিষ্ঠার আন্দোলনে নেতৃত্ব প্রদান করেছে। অবশেষে ১৯৭১ সালে সফল হয়েছে। স্বাধীনতা-উত্তর বাংলাদেশকে একটি আধুনিক রাষ্ট্রের আদর্শে পুনর্গঠন করার জন্য দলটি একইভাবে নিরন্তর লড়াই ও কাজ করে চলছে। এখানেই এই রাজনৈতিক দলের বিশেষত্ব। দলটির প্রয়োজনীয়তা তাই আদৌ ফুরিয়ে যায়নি। বরং অধিকতর গুরুত্ব বেড়েই চলছে।\n১৯৪৭ সালের ১৫ আগস্ট ভারত উপমহাদেশ দ্বিখণ্ডিত হয়ে পাকিস্তান নামক যে রাষ্ট্রটি জন্ম নেয় তার পূর্বাঞ্চলে পূর্ব বাংলাকে যুক্ত করা হয়েছিল। সাম্প্রদায়িকতার জটিল রাজনৈতিক কূটচালের শিকার হলো পূর্ব বাংলার জনগণ। সংখ্যাগরিষ্ঠ মুসলমান জনগণ ধরে নিয়েছিল যে পাকিস্তান রাষ্ট্রে তাদের সুখ শান্তি অবারিত হবে। ধর্মের পরিচয়ে অন্য একটি বড় জনগোষ্ঠী পাকিস্তানে সংখ্যালঘুতে পরিণত হলো। ভারত প্রজাতন্ত্রেও অনুরূপ সংখ্যাগুরু ও সংখ্যালঘুতে নাগরিকরা পরিচিত হওয়ার বাস্তবতায় পড়ে গেল। পাকিস্তানের পূর্বাঞ্চলের জনগণ ভাষার প্রশ্নে রাষ্ট্রের বৈরী আচরণের মুখে অল্প কিছুদিনের মধ্যেই পড়ে । উর্দুকে পাকিস্তানের রাষ্ট্রভাষা করার কথা আগে থেকেই উচ্চারিত হতে থাকে। তখনই ধীরে নতুন এই রাষ্ট্রের চরিত্র উন্মোচিত হতে থাকে। পাকিস্তান পূর্ব বাংলার জনগণের অর্থনৈতিক, রাজনৈতিক, সাংস্কৃতিক অধিকারকে রক্ষার পরিবর্তে বিলুপ্তির দিকে অগ্রসর হতে থাকে। পাকিস্তানের শাসকগোষ্ঠী পূর্ব বাংলার জনগণের প্রতি বৈষম্যমূলক আচরণ এবং দৃষ্টিভঙ্গি শুরু থেকেই প্রকাশ করতে থাকে। এর ফলে পূর্ব বাংলার জনগণের অধিকার রক্ষার তাগিদ থেকে সচেতন তরুণ এবং রাজনৈতিক নেতাকর্মীরা ধীরে ধীরে সংগঠন গড়ে তোলার পথে অগ্রসর হতে থাক। অথচ এই তরুণ এবং রাজনৈতিক নেতাকর্মীরাই কয়েকমাস আগেও পাকিস্তানকে নিয়ে স্বপ্ন দেখেছিল। কিন্তু তাদের সেই স্বপ্ন অচিরেই ভেঙে যায় । সেখান থেকেই ১৯৪৭ সালের ৬ ও ৭ সেপ্টেম্বর তারিখে পাকিস্তান আন্দোলনে পুরোভাগের যুবকর্মীরা ঢাকায় অনুষ্ঠিত পূর্ব বাংলা কর্মী সম্মেলনে মিলিত হয়ে গণতান্ত্রিক যুবলীগ প্রতিষ্ঠা করেন। শামসুল হক এই সংগঠনের সভাপতি নির্বাচিত হন। এই সংগঠনের সঙ্গে তরুণ কমরুদ্দিন আহাম্মদ, শামসুল হক, শেখ মুজিবুর রহমান, তাজউদ্দীন আহমদ, শামসুদ্দিন আহাম্মদ, মোহাম্মদ তোয়াহা, নুরুদ্দিন আহম্মদ, আবদুল ওদুদ প্রমুখ জড়িত ছিলেন। এরপর আরও কয়েকটি সংগঠন ভাষা আন্দোলনকে কেন্দ্র করে গড়ে উঠতে থাকে।\n১৯৪৮ সালের ৪ জানুয়ারি শেখ মুজিবকে আহ্বায়ক কমিটির সদস্য করে ঢাকা বিশ্ববিদ্যালয় ফজলুল হক হল মিলনায়তনে এক সভায় ‘নিখিল বঙ্গ মুসলিম ছাত্রলীগ’ সংগঠনটি ‘পূর্ব পাকিস্তান মুসলিম ছাত্রলীগ’ নামে পুনর্গঠিত হয়। পূর্ব বাংলায় তখন থেকে গণতান্ত্রিক অধিকার রক্ষায় তরুণ ও যুবসমাজ, ভাষা আন্দোলন এবং অন্যান্য আন্দোলন গড়ে তুলতে থাকে। ১৯৪৯ সালে ঢাকা বিশ্ববিদ্যালয়সহ দেশের বিভিন্ন জায়গায় পাকিস্তানের স্বৈরতান্ত্রিক আচরণের বিরুদ্ধে রাজনীতির একটি মেরুকরণ সংগঠিত হতে থাকে। সরকার এই শক্তি দমনে সর্বাত্মক শক্তি প্রয়োগ করে। ঢাকা বিশ্ববিদ্যালয়ে ৪র্থ শ্রেণির কর্মচারীদের একটি আন্দোলনে নেতৃত্ব প্রদান করতে গিয়ে ১৯৪৯ সালের ১৯ মার্চ শেখ মুজিবসহ কজনকে গ্রেপ্তার করে। এরপর ২৬ এপ্রিলে টাঙ্গাইল উপনির্বাচনে খুররম খান পন্নীর বিরুদ্ধে গণতান্ত্রিক যুবলীগের প্রার্থী সভাপতি শামসুল হক বিপুল ভোটে জয়লাভ করেন। মুসলিম লীগের প্রথম পরাজয় দৃশ্যমান হয়। জয় পরাজয়ের এই অবস্থান থেকেই বঙ্গীয় প্রাদেশিক মুসলিম লীগের প্রগতিশীল অংশের নেতৃবৃন্দ নতুন রাজনৈতিক দল গঠনের লক্ষ্যে অগ্রসর হন। কলকাতায় অবস্থানরত সোহরাওয়ার্দী নতুন এই রাজনৈতিক সম্ভাবনার পক্ষে অবস্থান নেন। এরই মধ্যে ১৫০ মোগলটুলির শওকত আলীর বাসভবনকে কেন্দ্র করে পূর্ববঙ্গ কর্মী শিবির গড়ে ওঠে। জেলে অবস্থানকারী শেখ মুজিবুর রহমানও এই সংগঠনের সঙ্গে যুক্ত ছিলেন। এর একটি সাংগঠনিক কমিটিও গঠিত হয়। মওলানা আবদুল হামিদ খান ভাসানীকে সভাপতি এবং ইয়ার মুহম্মদ খানকে সম্পাদক করে এই কমিটি প্রাথমিকভাবে তৈরি হয়। এই কর্মী শিবিরই ২৩ ও ২৪ জুন রোজ গার্ডেনে দুই দিনব্যাপী সম্মেলনের আয়োজন করে। এতে প্রদেশের বিভিন্ন জায়গা থেকে বেশ কিছু নেতাকর্মী অংশগ্রহণ করেন। হোসেন শহীদ সোহরাওয়ার্দী সম্মেলনে উপস্থিত থাকেন। ২৪ তারিখ মওলানা ভাসানীকে সভাপতি, আতাউর রহমানসহ কয়েকজন সহসভাপতি, শামসুল হককে সাধারণ সম্পাদক, শেখ মুজিবকে যুগ্ম সাধারণ সম্পাদক এবং ইয়ার মোহম্মদ খানকে কোষাধ্যক্ষ পদে নির্বাচিত করা হয়। আওয়ামী লীগ গঠনের সঙ্গে তখন তাজউদ্দীন আহমেদ, শওকত আলী, আনোয়ারা খাতুন, ফজলুল কাদের চৌধুরী, আবদুল জব্বার খদ্দর, মাওলানা আবদুর রশীদ তর্কবাগীশ, আলী আমজাদ খান, শামসুদ্দীন আহমদ (কুষ্টিয়া), ইয়ার মুহম্মদ খান, মাওলানা শামসুল হক, মাওলানা এয়াকুব শরীফ, আবদুর রশিদ প্রমুখ যুক্ত ছিলেন। নবগঠিত দলের কর্মসূচি হিসেবে প্রাদেশিক স্বায়ত্তশাসন, বাংলা ভাষাকে অন্যতম রাষ্ট্রভাষা, গণতন্ত্র ইত্যাদি গুরুত্বপূর্ণ বিষয়ে ৪২টি দাবি গ্রহণ করা হয়। ২৬ জুন তারিখ শেখ মুজিবুর রহমান ঢাকা কেন্দ্রীয় কারাগার থেকে মুক্তি পান। আওয়ামী লীগ সংগঠন গড়ে তোলার প্রস্তুতি গ্রহণ করলে দলটির ওপর সরকারি নির্যাতন শুরু হয়। মওলানা ভাসানী, শামসুল হক, শেখ মুজিবুর রহমানসহ অনেকেই বিভিন্ন মামলায় কারাভোগ করেন। সাধারণ সম্পাদক শামসুল হক সরকারি নির্যাতনে মানসিক ভারসাম্য হারিয়ে ফেলেন। জেল থেকে মুক্তি পেয়ে শেখ মুজিবুর রহমান দলের ভারপ্রাপ্ত সাধারণ সম্পাদক এবং আতাউর রহমান সভাপতির দায়িত্ব পালন করেন। ১৯৫৩ সালে দলের দ্বিতীয় সম্মেলনে শেখ মুজিবুর রহমানকে সাধারণ সম্পাদক নির্বাচিত করা হয়। ভাসানী সভাপতি পদে পুনর্নির্বাচিত হন। ১৯৫৩ সালের ডিসেম্বরে যুক্তফ্রন্ট গঠিত হয়। ১৯৫৪ সালের ৮-১২ ফেব্রুয়ারি নির্বাচনে যুক্তফ্রন্ট নিরঙ্কুশ বিজয় লাভ করে। আওয়ামী লীগ এককভাবে ১৪৩টি আসন পায়। আওয়ামী লীগের জনপ্রিয়তা তখন অন্য সব দলকে ছাড়িয়ে যায় কয়েকগুণ। ১৯৫৫ সালে অনুষ্ঠিত দলের ৩য় সম্মেলনে আওয়ামী লীগকে অসাম্প্রদায়িক আদর্শের রাজনৈতিক দলে পরিণত করা হয়। এরপরে ১৯৫৭ সালের ফেব্রুয়ারিতে অনুষ্ঠিত কাগমারী সম্মেলনে আওয়ামী লীগকে ত্যাগ করে মওলানা ভাসানীসহ বেশ কিছু নেতাকর্মী ন্যাশনাল আওয়ামী পার্টি গঠনের উদ্যোগ নেন। জুলাইয়ে ভাসানীর নেতৃত্বে ন্যাপ গঠিত হয়। আওয়ামী লীগ তখন কেন্দ্রীয় এবং প্রাদেশিক সরকারের দায়িত্ব পালন করছিল। কিন্তু এই বিভাজনটি পূর্ব বাংলার স্বায়ত্তশাসনের রাজনৈতিক আন্দোলনকে ক্ষতিগ্রস্ত করে।\n১৯৫৮ সালে সামরিক বাহিনী ক্ষমতা দখল করে এবং আওয়ামী লীগসহ সব রাজনৈতিক দলের কর্মকাণ্ড নিষিদ্ধ করে। কিন্তু আওয়ামী লীগ ৬০-এর দশকে আইয়ুবের মৌলিক গণতন্ত্র ও প্রসিডেন্ট নির্বাচনের বিরুদ্ধে বৃহত্তর জোট গঠন করে। তবে ১৯৬৫-এর পাকিস্তান-ভারত যুদ্ধের পর ১৯৬৬ সালে শেখ মুজিব ৬ দফা পেশ এবং মার্চে আওয়ামী লীগের সম্মেলনে ৬ দফা গ্রহণ, শেখ মুজিবকে সভাপতি এবং তাজউদ্দীন আহমদকে সাধারণ সম্পাদক করে একটি শক্তিশালী কমিটি গঠনের পর ৬ দফা আন্দোলন সর্বত্র ছড়িয়ে দেয়া হয়। আওয়ামী লীগের নেতাকর্মীদের জেলে আটক রাখার পরও আন্দোলন দুর্বল করা যায়নি।\nসরকার আওয়ামী লীগ ভাঙার চেষ্টা করলে সেটিও ব্যর্থ হয়। এরপর ১৯৬৮ সালে আগরতলা ষড়যন্ত্র মামলায় শেখ মুজিবকে ১ নম্বর আসামি করে একটি রাষ্ট্রদ্রোহ মামলা করা হয়। ১৯৬৮ সালের শেষদিকে এই মামলার বিরুদ্ধে রাজনৈতিক ও ছাত্র ঐক্য গড়ে ওঠে। ফলে ১৯৬৯ সালে গণঅভ্যুত্থান সৃষ্টি হয় সেকারণে সরকার বাধ্য হয় মামলা প্রত্যাহার করে রাজবন্দিদের মুক্তি প্রদান করতে। এর মধ্য দিয়ে শেখ মুজিবুর রহমান বঙ্গবন্ধু উপাধিতে ভূষিত হন। পাকিস্তানের রাজনীতিতে শেখ মুজিব এবং পূর্ব বাংলা তখন পশ্চিম পাকিস্তানিদের ষড়যন্ত্রের বিরুদ্ধে প্রভাব বিস্তারের নিয়ামক শক্তিতে রূপান্তরিত হয়। ১৯৭০ সালের নির্বাচনে আওয়ামী লীগ নিরঙ্কুশ বিজয় লাভ করে। কিন্তু ক্ষমতা হস্তান্তর না করার ষড়যন্ত্র থেকেই বঙ্গবন্ধুর ৭ মার্চের ঐতিহাসিক ভাষণ ও ২৫ মার্চ অপারেশন সার্চলাইটের বিরুদ্ধে বঙ্গবন্ধুর স্বাধীনতার ঘোষণা ও মুক্তিযুদ্ধের সূচনা হয়। আওয়ামী লীগ সফলভাবে মুক্তিযুদ্ধে নেতৃত্ব প্রদান করে এবং পাকিস্তানিদের পরাজিত করে। বাংলাদেশ স্বাধীন রাষ্ট্র হিসেবে আবির্ভূত হয়।\nবঙ্গবন্ধু স্বাধীন দেশ পুনর্গঠনে সফলভাবে নেতৃত্ব প্রদান করছিলেন। কিন্তু দেশীয় এবং আন্তর্জাতিক ষড়যন্ত্রকারী গোষ্ঠী ১৫ আগস্টের হত্যাকাণ্ড, ক্ষমতা দখল, জেলের অভ্যন্তরে চার জাতীয় নেতাকে হত্যা এবং পুরোপুরি সামরিক স্বৈরতন্ত্র প্রতিষ্ঠার মাধ্যমে দেশকে পাকিস্তানি ধারায় ফিরিয়ে নেয়ার চেষ্টা করে। সামরিক শাসক জিয়াউর রহমান আওয়ামী লীগ ভেঙে দেশকে সাম্প্রদায়িক রাষ্ট্রে পরিণত করার পথে হাঁটছিলেন। ১৯৮১ সালে শেখ হাসিনাকে দলের সম্মেলনে সভাপতি নির্বাচিত করা হয়। তিনি ৬ বছর পর দেশে ফিরে আসেন এবং আওয়ামী লীগের দায়িত্ব গ্রহণ করেন। সেই সময় সামরিক শাসক জিয়াউর রহমান অভ্যুত্থানে নিহত হলে দেশের রাজনীতিতে ঘোলাটে পরিস্থিতি তৈরি হয়। এরপর সামরিক বাহিনীর প্রধান এরশাদ ক্ষমতা গ্রহণ করেন এবং দেশে পুনরায় সামরিক শাসন জারি হয়।\n১৯৯০ সালে সামরিক শাসনের অবসান ঘটিয়ে নির্বাচনের পথে দেশকে ফিরিয়ে আনার ক্ষেত্রে আওয়ামী লীগের বিশেষ ভূমিকা ছিল। ১৯৯৬ সালে শেখ হাসিনার নেতৃত্বে আওয়ামী লীগ সরকার গঠনের মাধ্যমে রাষ্ট্র পরিচালনার দায়িত্ব পায়। আওয়ামী লীগকে নানা ষড়যন্ত্রের মোকাবিলা করতে হয়।\nসর্বশেষ ২০০৮ সালে অনুষ্ঠিত নির্বাচনে আওয়ামী লীগ বিপুল ভোটে জয়লাভ করে। শেখ হাসিনা সরকার গঠন এবং বাংলাদেশকে আর্থ-সামাজিক ক্ষেত্রে পরিবর্তনের রূপরেখা বাস্তবায়ন শুরু করেন। এই সময়ে দেশ বিদ্যুতে স্বয়ংসম্পূর্ণতা অর্জন করে, ডিজিটাল হওয়ার সুযোগ পায়, ৭১-এর যুদ্ধাপরাধীদের বিচার করা হয়, দারিদ্র্য বিমোচন ও সামাজিক সুরক্ষার নানা প্রকল্প বাস্তবায়িত হতে থাকে। বাংলাদেশ মধ্যম আয়ের দেশে পদার্পণ করে।\n২০২১ সালে বাংলাদেশ স্বাধীনতার সুবর্ণজয়ন্তী পালন করে। আগামী ২৫ জুন পদ্মা মহাসেতু উদ্বোধন হতে যাচ্ছে। এ সবই আওয়ামী লীগের রাজনৈতিক মিশনারি ভিশনারি নেতৃত্বের কারণে বাংলাদেশ অর্জন করতে পেরেছে। বঙ্গবন্ধু মেখ মুজিবুর রহমানের নেতৃত্বে দেশ স্বাধীন হয়েছে, তার কন্যা শেখ হাসিনার নেতৃত্বে বাংলাদেশ উন্নয়নশীল এবং আত্মমর্যাদাশীল রাষ্ট্রে পরিণত হয়েছে। ৭৩ বছরে দাঁড়িয়ে আওয়ামী লীগ রাজনৈতিক দল হিসেবে বাংলাদেশকে স্বাধীনতা, উন্নয়ন, আত্মমর্যাদা, গৌরবময় অহংকারের অনেক কিছু দিতে পেরেছে।\nLets learn the unitary rules\n১০ জুন, ২০২২ ২০:৫৮\nভূপেন হাজারিকা সেতুর প্রায় দ্বিগুণ প্রস্থের পদ্মা সেতু তো দুই তলা, মানে এক সেতুর মধ্যে দুইটা সেতু। ওপর তলায় গাড়ি চলবে আর নিচের তলায় চলবে ট্রেন। তো, পণ্ডিত ভাই আপনার ঐকিক নিয়মে খরচের হিসাব এখানে কী হবে? ‘প্রস্থ’ এবং ‘তলা’ হিসাব করলে তো পদ্মা সেতু ভূপেন হাজারিকা সেতুর চার গুণ বড় মনে হচ্ছে।\nপণ্ডিত: মূর্খ ভাই দেখেন, ভূপেন হাজারিকা সেতুর দৈর্ঘ্য ৯ দশমিক ১৫ কিলোমিটার আর পদ্মা সেতুর দৈর্ঘ্য ৬ দশমিক ১৫ কিলোমিটার, কিন্তু পদ্মা সেতুর খরচ ৩০ গুণ বেশি! এটা কোনো কথা হলো? সহজ অঙ্ক! বোঝাই যাচ্ছে চুরি হয়েছে।\nমূর্খ: পণ্ডিত ভাই, শুধু ‘দৈর্ঘ্য’ দিয়েই ঐকিক নিয়ম চলে? পদ্মা সেতুর প্রস্থের কী হবে? পদ্মা সেতুর ‘প্রস্থ’ যে ভূপেন হাজারিকা সেতুর প্রায় দ্বিগুণ?\nপণ্ডিত: তো কী হয়েছে? ‘প্রস্থ’ দিয়ে ঐকিক নিয়ম চলে না। খরচ শুধু দৈর্ঘের ওপর হয়, প্রস্থের ওপর হয় না!\nমূর্খ: আচ্ছা তাহলে, ভূপেন হাজারিকা সেতুর প্রায় দ্বিগুণ প্রস্থের পদ্মা সেতু তো দুই তলা, মানে এক সেতুর মধ্যে দুইটা সেতু। ওপর তলায় গাড়ি চলবে আর নিচের তলায় চলবে ট্রেন। তো, পণ্ডিত ভাই আপনার ঐকিক নিয়মে খরচের হিসাব এখানে কী হবে? ‘প্রস্থ’ এবং ‘তলা’ হিসাব করলে তো পদ্মা সেতু ভূপেন হাজারিকা সেতুর চার গুণ বড় মনে হচ্ছে।\nপণ্ডিত: আপনি তো আসলেই মূর্খ দেখি! ঐকিক নিয়মে শুধু দৈর্ঘের হিসাব চলে। বাকি কিছু চলে না।\nমূর্খ: পণ্ডিত ভাই, আরেকটা বিষয়, ভূপেন হাজারিকা সেতুর পাইল লোড ক্যাপাসিটি মাত্র ৬০ টন আর পদ্মা সেতুর পাইল লোড ক্যাপাসিটি ৮ হাজার ২০০ টন। শুধু তা-ই নয়, ভূপেন হাজারিকা সেতুর একেকটি পিলারের ওজন ১২০ টন। আর পদ্মা সেতুর একটি পিলারের ওজন ৫০ হাজার টন। সে হিসাবে ভূপেন হাজারিকা সেতুর চেয়ে পদ্মা সেতু ২৫০ গুণ বেশি ভারী এবং শক্তিশালী। এখানে আপনার ঐকিক নিয়ম কী বলে? তাহলে পদ্মা সেতুর খরচ তো ভূপেন হাজারিকা সেতুর ২৫০ গুণ বেশি হওয়ার কথা, তাই না?\nপণ্ডিত: আমার মনে হচ্ছে আপনি শুধু মূর্খই নন, আপনি নিশ্চয়ই শেখ হাসিনার দালাল! আপনি আমার ‘দৈর্ঘ্য’ দিয়ে করা ঐকিক নিয়মের সহজ অঙ্কের মধ্যে ‘প্রস্থ’ ঢোকাচ্ছেন, ‘তলা’ ঢোকাচ্ছেন, ‘ভার বা ওজন’ ঢোকাচ্ছেন। সমস্যা কী আপনার? শুনুন মূর্খ ভাই, ঐকিক নিয়মের অঙ্ক পরিষ্কার: ‘দৈর্ঘ্য’ বেশি তো খরচ বেশি, ‘দৈর্ঘ্য’ কম তো খরচ কম। ‘প্রস্থ’, ‘তলা’, ‘ভার বা ওজন’– এগুলোর কারণে কি খরচ হয়, না খরচ বাড়ে?\nমূর্খ: তাহলে আরেকটা কথা বলেন, ভূপেন হাজারিকা সেতুতে তো নদী শাসনে খরচই হয়নি, পদ্মা সেতুতে ১৬ কিলোমিটার পাড়জুড়ে নদী শাসন করতে হয়েছে এবং পদ্মা সেতুর নদী শাসনেই তো ভূপেন হাজারিকা সেতু বানাতে যে খরচ হয়েছে তার চেয়ে ৮ গুণ বেশি খরচ হয়েছে। তো, নদী শাসনের খরচ কি আপনার ঐকিক নিয়মের অঙ্কে আসবে?\nপণ্ডিত: নদী শাসন কী জিনিস? নদীকে আবার শাসন করতে হয় নাকি? ইট, বালি, সিমেন্ট আনবেন, নদীতে ফালাবেন আর সেতু বানায়ে ফেলবেন, ভূপেন হাজারিকা সেতু এমনেই বানিয়েছে। এইভাবে ঐকিক নিয়মে সেতু বানালে খরচ এত হতো না, বুঝলেন? নদী শাসন-টাশন এগুলো সব ভুয়া জিনিস।\nমূর্খ: পণ্ডিত ভাই, আমি বুঝতে পেরেছি, আপনারা এই ঐকিক নিয়মেই দেশ চালিয়েছিলেন। ঐকিক নিয়মে তো বিদ্যুতের আগেই খাম্বা বানাতে হয়, তাই না? ঐকিক নিয়মে তো বিদ্যুৎ খাতের ২৩ হাজার কোটি টাকা গায়েব হয়ে যায় এবং বিদ্যুৎ উৎপাদন হয় ‘শূন্য’, তাই না? যাক, আলহামদুলিল্লাহ! আপনাদের ঐকিক নিয়মটা শেখ হাসিনা শিখেন নাই! শেখ হাসিনা তাহলে পদ্মার ওপর ভূপেন হাজারিকা সেতু বানিয়ে ফেলতেন!\nপণ্ডিত: আমরা ঐকিক নিয়মে অঙ্ক করি, ঐকিক নিয়মে চিন্তা করি, ঐকিক নিয়মে কথা বলি। ভবিষ্যতে ক্ষমতায় এলে আমাদের খাম্বা লিমিটেডের চেয়ারম্যান সাহেব ঐকিক নিয়মেই দেশ চালাবে। আপনি আমাদের ঐকিক নিয়ম নিয়ে এত প্রশ্ন তোলেন কেন? আপনি তো দেখছি দেশে মত প্রকাশের স্বাধীনতা দিতে চান না! আপনি নিশ্চয়ই শেখ হাসিনার দালাল!\nলেখক: মোহাম্মদ এ আরাফাত; চেয়ারম্যান, সুচিন্তা ফাউন্ডেশন


বৈশাখ বাঙালির জীবনে শুধু ক্যালেন্ডারের পৃষ্ঠায় চিহ্নিত একটি দিন মাত্র নয়। পথ চলার সহায়কশক্তি। এ শক্তিকে অবদমন করার চেষ্টা করেছিল পাকিস্তান সরকার। পহেলা বৈশাখ উদ্যাপন নিষিদ্ধ করেছিল। সরকারি ছুটি বাতিল করেছিল। বাঙালির অমিত শক্তির সামনে সেই অবদমন ধোপে টেকেনি। বাঙালির স্বাধীনতা অর্জন তার অমিত শক্তির বিশেষ দিক। এদিক বাঙালির সাংস্কৃতিক বৈশিষ্ট্যে আন্তর্জাতিক বিশ্বের সীমান্ত অতিক্রম করেছে। বৃহত্তর সামাজিক পাটাতনের পরিসর বাড়িয়েছে। সৃষ্টি করেছে উদ্যম ও ব্যাপ্তিতে জাতিসত্ত্বার বলয়। বিশ্বের বিভিন্ন দেশে প্রবাসী বাঙালিদের দ্বারা আয়োজিত বৈশাখী উৎসব আজ নিজেদের পরিচয়ে উজ্জ্বল উদ্ধার।\nবিশ্বকবি রবীন্দ্রনাথ ঠাকুর লিখেছেন, ‘মুছে যাক গ্লানি, ঘুচে যাক জরা। অগ্নিস্নানে শুচি হোক ধরা।’ বৈশাখ, তোমার চেয়ে আর কে বেশি জানে যে এ দুটি পঙ্ক্তি একজন কবির শুধু ঋতুবন্দনা নয়, কবি জীবনের কল্যাণে প্রকৃতির কাছে প্রার্থনা করেছেন। বছর ধরে জমে ওঠা গ্লানি ও জীর্ণতাকে দূর করে ধরণীকে শুচি করার কথা বলেছেন। সারা বছরের আবর্জনা দূর হয়ে যাওয়ার মন্ত্র উচ্চারণ করেছেন। এ মন্ত্র ধূলিমলিন জরাগ্রস্ত পৃথিবীর চেতনা, যে বোধ জীবনের অবমাননা ঘটায়, তাদের দূর করে জীবনের দার্শনিক সুন্দরকে প্রতিষ্ঠার আহ্বান জানিয়েছেন কবিগুরু। এ সত্য মঙ্গলের সাধনার গভীর বোধটি বাংলা নববর্ষে সব বাঙালির ভেতরে থাকুকÑ এ আহ্বান ধ্বনিত হয় এই দিনকে কেন্দ্র করে। হে বৈশাখ, আমরা তোমার দিনের শুরুর যাত্রাকে স্বাগত জানাই। তুমি আমাদের জীবনে নববর্ষের সূচনা কর।\nআমরা তোমাকে চাই বৈশাখ। তোমার রুদ্র বৈশাখী জরাজীর্ণ পাতা উড়িয়ে নেওয়ার অমিত শক্তি, শান্ত-স্নিগ্ধ তারাভরা আকাশ, বৃষ্টির অপরূপ ছোঁয়া। দহন ও স্বস্তির সমন্বয়ে আমরা ভরে তুলতে চাই জীবনের বিশাল ক্যানভাস। তোমার কাছে প্রার্থনা বৈশাখ, রংধনুর সাত রং দিয়ে একটি ফুল বানিয়ে দাও আমাদের। আমরা এই দেশের জন্য জীবনদানকারী লাখো শহিদের স্মরণে ভরে দেই স্মৃতিসৌধ, দেশজুড়ে গড়ে ওঠা স্মৃতিস্তম্ভ ও গণকবরগুলো। আমরা শহিদের পবিত্র আত্মাকে বলতে চাই, আমাদের হৃদয়ের সবকটি জানালা তাদের জন্য খোলা আছে। ফুলের রঙে ভরে উঠুক দিগন্তরেখা পর্যন্ত টানা স্বদেশের সীমানা। সৌরভে ভরে উঠুক প্রতিটি মানুষের হৃদয় এবং প্রায় ১৬ কোটি মানুষ কৃতজ্ঞচিত্তে স্মরণে রাখুক শহিদদের। এ স্মরণ যেন কোনোদিনের বেড়াজালে বন্দি না থাকে। বৈশাখ, দেবে কি সাত রঙের একটি ফুল? বৈশাখ, তোমার কাছে একটি গাড়ি চাই। মুক্তিযুদ্ধের সময়ের লাল-সবুজ-হলুদ রঙের পতাকাটি দিয়ে সাজানো গাড়ি। যুদ্ধের সময়ে যেসব বীর নারী পাকিস্তানি সেনাদের হাতে নির্যাতিত হয়ে স্বাধীনতার মতো মহান গৌরবকে সত্য করে তুলেছিলেন আমাদের জীবনে, তাদের আমরা দিনের আলোয় স্নাত করতে চাই। তাদের আমরা দেশের প্রতিটি জনপদে নিয়ে যেতে চাই। রাষ্ট্রপতি-প্রধানমন্ত্রী থেকে শুরু করে দিনমজুর মানুষটিও বলুক, আপনাদের কোনো লজ্জা নেই। সব লজ্জা পুরো জাতির, যারা আপনাদের যোগ্য মর্যাদা দেয়নি। আপনারা তাদের ক্ষমা করুন। বৈশাখ, তাদের কাছে আমাদের অকৃতজ্ঞতার দায় শোধ করার চেতনাকে রুদ্র তাপে প্রজ্বলিত করে দাও। শুধু মুক্তিযোদ্ধা ঘোষণার\nমধ্য দিয়ে তাদের প্রতি সম্মান প্রদর্শন যেন শেষ হয়ে না যায়। তাদের ধৈর্য, সাহস, তাদের ত্যাগ, স্বাধীনতার জন্য তাদের জীবন-মরণের স্বপ্ন যেন এ দেশের প্রজন্মের সামনে আলোর প্রদীপ হয়ে জ্বলে।\nপ্রিয় বৈশাখের কাছে প্রার্থনা, বৈশাখ, আমাদের স্বর্ণশস্য প্রসবিনী পলি মাটি মাখানো নলখাগড়ার কলম দাও। আমরা জাতির পিতা বঙ্গবন্ধু শেখ মুজিবুর রহমানের নাম শস্যদানার অক্ষরে লিখে রাখি। ইতিহাসের পৃষ্ঠায় নক্ষত্রের মতো জ্বলজ্বল করুক সেই নাম। ইতিহাস বিকৃতির চক্রান্ত যেন সে নাম ছুঁতে না পারে। স্বাধীনতাবিরোধী চক্র মুছে দিতে চায় ইতিহাসের জ্বলজ্বলে পৃষ্ঠা। ইতিহাসের খেরো খাতায় নিজেদের তুলে ধরার চেষ্টা করে। বৈশাখ, ‘তাপস নিঃশ্বাস বায়ে মুমূর্ষুরে দাও উড়ায়ে’। বৈশাখ, বাঙালিকে একাত্তরের চেতনায় ঐক্যবদ্ধ করে দাও। বাঙালি যেন বলতে পারে, হৃদয় আমার, ওই বুঝি তোর বৈশাখী ঝড় আসে। বৈশাখী ঝড় অনৈক্যের জায়গাটিকে উৎখাত করে ঐক্যের জায়গাটি সমান করে দিক। মানুষ হিসেবে বাঙালির শুভবুদ্ধি একাত্তরের চেতনার মতো দীপ্ত হয়ে উঠুক। স্বদেশ যেন বাঙালির চেতনার সবটুকু জায়গায় অমলিন থাকে, যেন সে বোধে কোনো ফুটো তৈরি না হয়। যেন ব্ল্যাক হোলের মতো সে ফুটো স্বদেশকে গ্রাস না করে। বৈশাখ, বড় মিনতি তোমার কাছে। তুমিই তো পার বলতে, ‘মুছে যাক গ্লানি, ঘুচে যাক জরা।’ জাতির জীবনে জমে যাওয়া আবর্জনা দূর করতে বাঙালিকে রুখে দাঁড়ানোর জন্য তুমি বিপুল শক্তি দাও।\nকেন তোমার কাছে প্রার্থনা, বৈশাখ? বর্তমান সময়ে জীবনের যাত্রাপথে নারী-শিশু নির্যাতনের ধৃষ্টতা থেকে বেরিয়ে আসতে পারছি না বলে কি? যে সুষম জীবনব্যবস্থা আমাদের সঠিক ঠিকানায় পৌঁছে দিলে আমরা প্রকৃত মানুষের জনগোষ্ঠী হতে পারতাম বলে কি? বৈশাখ, বড় গভীর প্রার্থনা তোমার কাছে। আমাদের একটি স্রোতস্বিনী দাও। তার স্বচ্ছতোয়া জলধারা ধুয়ে দিক আমাদের পাপ, ভাসিয়ে নিয়ে যাক মানবিক বোধের জঞ্জাল। মানুষের মাঝে ছড়িয়ে দিক বেঁচে থাকার অন্যতম বোধ। সেই স্রোতস্বিনী আমাদের বলবে, ছুঁয়ে দেখো আমার জল। তোমাকে দেবে অমৃতের স্পর্শ। তুমি মানববোধের সবটুকু নিজের মধ্যে ধারণ করে অমৃতের আস্বাদ পাবে। বৈশাখ, তুমি কি এমন একটি বোধের চেতনায় বদলে দিতে পার ছাপ্পান্ন হাজার বর্গমাইলের এই ভূখ-কে?\nজঙ্গিবাদের মতো অপশক্তিকে নির্মূল করে দাও। বৈশাখ, হে মৌন তাপস, বড় দুঃসময়ের মুখোমুখি এই ভূখ-ের মানুষ। আমাদের ভেতরে ধর্মীয় সম্প্রীতি থাকুক। অসাম্প্রদায়িক চেতনায় সিক্ত হয়ে আমাদের প্রার্থনা মানুষের মাঝে ছড়িয়ে থাকুক, বৈশাখ, হে মৌন তাপস। তাপসের সাধনার নিমগ্ন থাকুক আমাদের সমাজ বিবর্তন।\nতোমার কাছে প্রার্থনা, বৈশাখ, যারা গরিবের আমানতের খেয়ানত করে, তাদের কঠোর শাস্তি দাও, যেন তারা টাকার আকার ভুলে যায়। কত প্রকারের নোট হয়, তা-ও ভুলে যায়। তাদের লোভের জিবটাকে ছোট করে দাও, বৈশাখ। তাদের লোভের হাতের আকার ক্ষুদ্র করে দাও, যেন তাদের লোভ ছুঁতে না পারে চাল ও ডালের মূল্য। যেন ধরতে না পারে মাছ-ফলমূল-শাকসবিজ-মুরগি-হাঁস। তাদের ক্ষুদ্রকায় মানুষ করে বুঝতে দাও যে কীভাবে জীবনের ফুল ফোটাতে পরিশ্রম করতে হয়। অন্যের অধিকারে থাবা দিয়ে অন্যায়ভাবে ভোগদখল জীবনের ধর্ম নয়।\nঅন্যের খাদ্য নিরাপত্তা বিঘিœত করা রাষ্ট্রের সুশাসন নয়। বৈশাখ, কিছু মানুষের দুর্নীতির হাতে বিপুল জনগোষ্ঠীকে জিম্মি করে দিও না। আমরা বলতে চাই, ‘নিষ্ঠুর, তুমি তাকিয়ে ছিলে মৃত্যুক্ষুধার মতো। তোমার রক্ত নয়ন মেলে/ভীষণ তোমার প্রলয় সাধন প্রাণের বাঁধন যত/যেন হানবে অবহেলে।’ দুর্নীতির জাঁতাকল থেকে মুক্ত থাকুক গণমানুষের জীবন। তারা যেন অধিকারের জায়গা থেকে বঞ্চিত না হয়।\nতোমার কাছে প্রার্থনা, বৈশাখ, আমাদের শিক্ষাপ্রতিষ্ঠানগুলো যেন দেশের শ্রেষ্ঠ বিদ্যাপীঠে পরিণত হয়, যেন মনুষ্যত্ব বিকাশের অনুশীলনের প্রতিষ্ঠান হয়। আমাদের আগামী প্রজন্ম যেন তোমার নতুন বছরকে নির্মঠু করার জন্য প্রতিজ্ঞাদীপ্ত হয়। বৈশাখী মেলা থেকে আম আঁটির ভেঁপু কিনে আমাদের সন্তানরা নিজেদের হৃদয় খুলে শিক্ষা নির্যাসে আলোকিত মানুষ হোক। বৈশাখ উদ্যাপনের ‘মঙ্গল শোভাযাত্রা’ ইউনেস্কো কর্তৃক Intangible Heritage হিসেবে স্বীকৃত হয়েছে। এ গৌরবের জায়গা পরবর্তী প্রজন্ম যেন ধরে রাখতে পারে এ প্রার্থনা তোমার কাছে।\nতোমার কাছে প্রার্থনা, বৈশাখ, ক্ষুদ্র নৃগোষ্ঠীর লোকজনকে দেশের মূলধারা জনগোষ্ঠীর কাতারে নিয়ে এসো। তাদের বঞ্চনার অবসান ঘটাও। তাদের বেদনাকে নিজের বেদনায় পরিণত করে বলো, অগ্নিস্নানে শুচি হোক বাংলাদেশ। আমরা সব জনগোষ্ঠীর মানুষ এক হয়ে ফসল উৎপাদন করি, বনভূমি রক্ষা করি, নদী রক্ষা করি, সৃষ্টির যা কিছু মহৎ সুন্দর তাকে আহ্বান করে মানুষ ও জীববৈচিত্র্যের সমন্বয়ে প্রিয় স্বদেশের ভূখ-কে সুন্দর করি।\nআবার সেই আহ্বান, এসো, এসো হে বৈশাখ। তোমার নতুন প্রাণের উজ্জীবিত শক্তিতে আমরা পাহাড়প্রমঠু সমস্যাকে দূর করব। তুমি যদি নতুন বছর নিয়ে আসতে পার, তাহলে আমরাও বছরের রূপবৈচিত্র্যকে ভিন্ন করতে পারব। আমাদের আশাবাদী সংগীতে বাজবে নবপ্রাণের গান। আমরা বলব, বৈশাখ, হে মৌন তাপস... হঠাৎ তোমার কণ্ঠে এ যে আমার ভাষা উঠল\nবেজে, দিল তরুণ শ্যামলরূপে করুণ সুধা ঢেলে। সমাজজুড়ে মূল্যবোধের অবক্ষয় গ্রাস করেছে নানা দিক। উৎসবের আনন্দ খর্ব করছে অপশক্তি। নিগৃহীত করছে নারীদের। এ আমাদের কাম্য নয়।


কিয়ামতের পূর্বে যে তিনটি স্থানে বিশাল আকারের ভূমিধস হবে - DNN.NEWS\nHome » ইসলাম » কিয়ামতের পূর্বে যে তিনটি স্থানে বিশাল আকারের ভূমিধস হবে\nইসলাম ডেস্ক: সহিহ হাদিছের বিবরণ থেকে অবগত হওয়া যায় যে, আখেরী যামানায় ইমাম মাহদির আত্মপ্রকাশ কিয়ামতের সর্বপ্রথম বড় আলামত। তিনি আগমণ করে এই উম্মাতের নের্তৃত্বের দায়িত্বভার গ্রহণ করবেন। ইসলাম ধর্মকে সংস্কার করবেন এবং ইসলামী শরীয়তের মাধ্যমে বিচার-ফয়সালা করবেন।\nPrevious: ওমানের পথে ইরানি রণতরী? ভয়াবহ যুদ্ধের শঙ্কা?\nNext: পাকিস্তানের সাথে শ্রীলঙ্কার হারের কারণ সূমহ। না পড়লে মিস করবেন


টেকনাফে ঘুমন্ত আ. লীগ নেতাকে গুলি করে হত্যা! - MysmsBD.Com Login Sign Up HomeSms ZoneTube Home › দেশ-বিদেশের খবর › দেশের খবর › টেকনাফে ঘুমন্ত আ. লীগ নেতাকে গুলি করে হত্যা! টেকনাফে ঘুমন্ত আ. লীগ নেতাকে গুলি করে হত্যা!In দেশের খবর - Jul 04 at 11:41am কক্সবাজারের টেকনাফে আওয়ামী লীগের স্থানীয় এক নেতাকে ‘ঘুমন্ত অবস্থায়’ গুলি করে হত্যা করা হয়েছে; আহত হয়েছেন তার স্ত্রী।\nসোমবার রাত দেড়টার দিকে টেকনাফ সদর ইউনিয়নের নতুন পল্লান পাড়ায় এ ঘটনা ঘটে বলে টেকনাফ থানার ওসি মো. আব্দুল মজিদ জানান।\nক্ষমতাসীন দলের এই স্থানীয় নেতাকে ‘পূর্ব বিরোধের জের ধরে’ হত্যা করা হয়েছে বলে সন্দেহের কথা পুলিশকে বলেছেন নিহতের স্বজনরা। তবে এ বিষয়ে বিস্তারিত জানাতে পারেননি ওসি।\nস্বজনদের বরাত দিয়ে তিনি বলেন, টেকনাফের পল্লান পাড়ার বাসিন্দা আব্দুল হাকিমের সঙ্গে সিরাজুলের ব্যক্তিগত বিরোধ ছিল। হাকিম মিয়ানমারের নাগরিক হলেও বহু বছর ধরে পল্লান পাড়ায় বসবাস করে আসছেন।\n“তিনিই লোক পাঠিয়ে এ হত্যাকাণ্ড ঘটিয়েছেন বলে স্বজনদের সন্দেহ। তবে তাদের মধ্যে কী নিয়ে সমস্যা ছিল তা তাৎক্ষণিকভাবে জানা সম্ভব হয়নি।”\nপুলিশ খুনিদের গ্রেপ্তারে অভিযান চালাচ্ছে বলে ওসি মজিদ জানান। Facebook Twitter Googleplus Pint Noyon Khan Posts 3522 Post Views 130 Related আরও দেখুন অন্যান্য ক্যাটাগরি গৃহবধূকে ধর্ষণের চেষ্টা, ইউপি চেয়ারম্যানের বিরুদ্ধে মামলা Yesterday at 11:25pm 129 ধর্ষণে অন্তঃসত্ত্বা কিশোরী, মামলা দায়ের Fri at 7:10pm 650 গণধর্ষণের বিচার না পেলে সপরিবারে আত্মহত্যার সিদ্ধান্ত! Fri at 11:07am 249 বিবাহ-বিচ্ছেদের অধিকার চান হিন্দু নারীরা! Fri at 10:09am 150 সাপ খেলা দেখাতে গিয়ে সাপুড়ের মৃত্যু! Thu at 12:58pm 357 ৫৫ ছাত্রের চুল কেটে দেয়ায় শিক্ষক বরখাস্ত! Thu at 10:51am 164 লামায় ৩য় শ্রেণির ছাত্রীকে ধর্ষণের চেষ্টা Wed at 9:59pm 198 সিরাজগঞ্জে শিক্ষিকাকে যৌন হয়রানি, স্কুলে তালা! Wed at 7:36pm 392 পাঠকের মন্তব্য (0)Please login To write comment


ক্ষুধা ও দারিদ্র্যমুক্ত দেশ গড়ার অঙ্গীকার প্রধানমন্ত্রীর – Bartakontho\n২১শে জুন, ২০২১ খ্রিস্টাব্দ , ৭ই আষাঢ়, ১৪২৮ বঙ্গাব্দ, দুপুর ১:০৫\nপ্রকাশিত জুন ২৩, ২০১৯, ১৪:০৯ অপরাহ্ণ\nআ: লতিফ : স্টাফ রিপোর্টার ।।\nবাংলাদেশ আওয়ামী লীগের ৭০তম প্রতিষ্ঠাবার্ষিকীতে ক্ষুধা ও দারিদ্র্যমুক্ত দেশ গড়ার অঙ্গীকার করেছেন প্রধানমন্ত্রী এবং আওয়ামী লীগ সভাপতি শেখ হাসিনা।\nতিনি বলেন, ‘এই ঐতিহাসিক দিনে ক্ষুধা ও দারিদ্র্যমুক্ত বঙ্গবন্ধুর স্বপ্নের সোনার বাংলা প্রতিষ্ঠা করাই আমাদের আজকের অঙ্গীকার।’ রোববার (২৩ জুন) রাজধানীর ধানমন্ডি ৩২ নম্বরে বঙ্গবন্ধু ভবনের সামনে বাংলাদেশ আওয়ামী লীগের ৭০তম প্রতিষ্ঠাবার্ষিকী উপলক্ষে আয়োজিত অনুষ্ঠানমালার উদ্বোধনকালে এসব কথা বলেন।\nশেখ হাসিনা বলেন, আওয়ামী লীগ সরকার ক্ষমতায় আসার পর বাংলাদেশ আজ আর্থ-সামাজিক উন্নয়নের পথে এগিয়ে যাচ্ছে এবং বাঙালি জাতি সমগ্র বিশ্বে মর্যাদার আসনে অধিষ্ঠিত হয়েছে। যে মর্যাদা ১৯৭৫ সালের ১৫ আগস্ট জাতির পিতাকে হত্যার পর বাঙালি জাতি হারিয়ে ছিল। বাংলার হারানো স্বাধীনতাকে ফিরিয়ে আনার লক্ষ্যেই এই আওয়ামী লীগ প্রতিষ্ঠিত হয়েছিল।\nপ্রধানমন্ত্রী বলেন, যখনই আওয়ামী লীগ ক্ষমতায় এসেছে বাংলার জনগণ কিছু না কিছু পেয়েছে।\nঅনুষ্ঠানে প্রধানমন্ত্রী দেশের সব থেকে প্রাচীন এবং বড় রাজনৈতিক দল আওয়ামী লীগের প্রতিষ্ঠার ইতিহাস তুলে ধরেন। জাতির পিতা বঙ্গবন্ধু, চার জাতীয় নেতা এবং মানুষের অধিকার প্রতিষ্ঠার আন্দোলনে আত্মাহুতি দানকারী দলের নেতা-কর্মীদের শ্রদ্ধার সঙ্গে স্মরণ করেন তিনি।\nপ্রধানমন্ত্রী জাতীয় পতাকা উত্তোলন করেন এবং বেলুন ও পায়রা উড়িয়ে আওয়ামী লীগের ৭০তম প্রতিষ্ঠাবার্ষিকীর কর্মসূচির আনুষ্ঠানিক উদ্বোধন করেন। দলের সাধারণ সম্পাদক ওবায়দুল কাদের দলীয় পতাকা উত্তোলন করেন। এ সময় জাতীয় সঙ্গীত পরিবেশিত হয়। এর আগে প্রধানমন্ত্রী শেখ হাসিনা বঙ্গবন্ধু ভবনের সামনে জাতির পিতার প্রতিকৃতিতে পুষ্পস্তবক অর্পণ করেন। পুষ্পস্তবক অর্পণের পরে প্রধানমন্ত্রী স্বাধীনতার স্থপতি বঙ্গবন্ধুর স্মৃতির প্রতি শ্রদ্ধা জানিয়ে কিছুক্ষণ নীরবে দাঁড়িয়ে থাকেন।\nআওয়ামী লীগ উপদেষ্টা পরিষদ সদস্য আমীর হোসেন আমু, তোফায়েল আহমদ এবং অ্যাডভোকেট ইউসুফ হোসেন হুমায়ুন, প্রেসিডিয়াম সদস্য বেগম মতিয়া চৌধুরী, অ্যাডভোকেট সাহারা খাতুন, ড. আবদুর রাজ্জাক, অ্যাডভোকেট আবদুল মতিন খসরু, অ্যাডভোকেট আবদুল মান্নান খান এবং পিযুষ কান্তি ভট্টাচার্য, সাধারণ সম্পাদক ওবায়দুল কাদের, তথ্যমন্ত্রী ড. হাছান মাহমুদ, পররাষ্ট্রমন্ত্রী ড. একে আবদুল মোমেন, শিল্পমন্ত্রী নুরুল মজিদ মাহমুদ হুমায়ুন, বিজ্ঞান ও প্রযুক্তি মন্ত্রী স্থপতি ইয়াফেস ওসমান, গৃহায়ন ও গণপূর্ত মন্ত্রী এসএস রেজাউল করিম, রেলওয়ে মন্ত্রী অ্যাডভোকেট নুরুল ইসলাম সুজন এ সময় উপস্থিত ছিলেন।


ইসলামী কৃষক-মজুর আন্দোলন\nস্টাফ রিপোর্টার : | প্রকাশের সময় : ১৪ জানুয়ারি, ২০১৯, ১২:০২ এএম\nবাংলাদেশ কৃষি অর্থনীতির দেশ। কৃষক-মজুরদের প্রতি সরকারের অবহেলা এবং দুর্নীতির কারণে কৃষকরা স্বাধীনতার ৪৭ বছর পরও ক্ষতিগ্রস্ত হচ্ছে। ইসলামী কৃষক-মজুর আন্দোলনের কেন্দ্রীয় সাধারণ সম্পাদক শহিদুল ইসলাম কবির একথা বলেছেন। তিনি বলেন, কৃষককে ক্ষতিগ্রস্ত করে সরকারগুলো জনগণের দৃষ্টি আকর্ষণের জন্য উন্নত রাষ্ট্র গঠনের যে শ্লোগান দিয়ে যাচ্ছে তা হাস্যকর। টেন্ডার ও চাঁদাবাজ, লুটেরা এবং ব্যাংক ডাকাতদের সুযোগ দিতে স্বাধীনতা পরবর্তী সময়ের সরকারগুলো সিংহভাগ সিদ্ধান্ত গ্রহণ করেছে। কিন্তু কৃষককে ক্ষতির হাত থেকে বাঁচিয়ে লাভবান করে কৃষি অর্থনীতি চাঙ্গা করতে বর্তমান সরকারসহ কোন সরকারই কার্যকর কোন পদক্ষেপ নেয়নি।\nগতকাল বিকেলে ডেমরার অর্পিতা কমিউনিটি সেন্টারে ইসলামী কৃষক-মজুর আন্দোলন ঢাকা মহানগরের ডেমরা থানা শাখা আয়োজিত কর্মী সম্মেলনে প্রধান অতিথির বক্তব্যে তিনি একথা বলেন। ডেমরা থানা শাখার আহবায়ক আলহাজ জাফরুল্লাহ জেহাদীর সভাপতিত্বে অনুষ্ঠিত কর্মী সম্মেলনে বক্তব্য রাখেন, প্রফেসর ড. আলী আকবর, মো. আসাদুজ্জামান আসাদ ও হাফেজ মো. মাজহারুল ইসলাম প্রমুখ।\nতিনি চীন-রাশিয়ার মতো বাংলাদেশেও একটি সফল কৃষি বিপ্লবের জন্য সংগঠন ঘোষিত ১৫ দফা দাবি বাস্তবায়নে সরকারসহ সকলকে ঐক্যবদ্ধ হওয়ার আহ্বান জানান।\nকর্মী সম্মেলনে আলহাজ জাফরুল্লাহ জেহাদীকে সভাপতি, মো. আসাদুজ্জামান আসাদকে সিনিয়র সহ-সভাপতি ও হাফেজ মো. মাজহারুল ইসলামকে সাধারণ সম্পাদক করে ডেমরা থানা শাখা কমিটি ঘোষণা করা হয়\nরংপুর-৩ (সদর) আসনে বিএনপি প্রার্থী রিটা রহমান জানিয়েছেন, তার স্বামী মেজর মোহাম্মদ খায়রুজ্জামান বঙ্গবন্ধু হত্যা


‘আগামী নির্বাচনেও আ.লীগ ক্ষমতায় আসবে’ (ভিডিও)\nমাদারীপুর প্রতিনিধি ৭:৪৫ পূর্বাহ্ণ, জানুয়ারি ১৪, ২০১৮\nআগামী জাতীয় সংসদ নির্বাচনে আওয়ামী লীগ আবারো ক্ষমতায় আসবে বলে দাবী করেছেন নৌপরিবহন মন্ত্রী শাজাহান খান। শনিবার সন্ধ্যায় মাদারীপুর সরকারি নাজিমউদ্দিন কলেজ মাঠে তিন দিনব্যাপী উন্নয়ন মেলার সমাপনী অনুষ্ঠানে প্রধান অতিথির বক্তব্যে তিনি এ কথা বলেন।\nনৌমন্ত্রী আরো বলেন, বিএনপি নেত্রী প্রতিবারই আন্দোলন করে ব্যর্থ হয়েছে। দেশকে অস্থিশীল করার পরকিল্পনা ছিল, সেটাও বাস্তবায়ন হয়নি। খালেদা জিয়া বলেছেন, ২০১৪ সাল আন্দোলন করে ব্যর্থ হয়েছি, ২০১৫ সালে সফলতা অর্জন করতে পারিনি।\nশাজাহান খান বলেন, বিএনপি কখনই সফলতা অর্জন করতে পারবেনা। আগামী জাতীয় নির্বাচন হবে ডিসেম্বর মাসে। বাঙালি জাতি যেমন ১৯৭১ সালে হারেনি, তেমনি আগামী ডিসেম্বর মাসের নির্বাচনেও আমরা হারবোনা। বিজয় লাভ করব। আওয়ামী লীগের জয় হবে।\nএ সময় উপস্থিত ছিলেন, মাদারীপুর জেলা পরিষদের চেয়ারম্যান মো. মিয়াজউদ্দিন খান, জেলা প্রশাসক মো. ওয়াহিদুল ইসলাম, পুলিশ সুপার মোহাম্মদ সরোয়ার হোসেন, সদর উপজেলা চেয়ারম্যান পাভেলুর রহমান শফিক খান, পৌর মেয়র খালিদ হোসেন ইয়াদসহ আওয়ামী লীগের নেতাকর্মীরা।


পুত্রের কফিনের পাশে শোকার্ত খালেদার চকিত চাহনি ক্যামেরার দিকে !!! | blog.bdnews24.com - pioneer blog for citizen journalism in bangladesh\nপুত্রের কফিনের পাশে শোকার্ত খালেদার চকিত চাহনি ক্যামেরার দিকে !!!\nবুধবার ২৮ জানুয়ারী ২০১৫, ০১:৪১ পূর্বাহ্ন\nপুত্রের মরদেহের পাশে এক মায়ের আহাজারির genuineness নিয়ে প্রশ্ন তোলা পাশবিক ধৃষ্টতা। কিনতু পুত্র কোকোর মরদেহের পাশে অশ্রুবিসর্জনের এক ফাঁকে সত্যিই তিনি ক্যামেরার দিকে তাকিয়েছিলেন। কেন ? ক্যামেরা তার কান্নার দৃশ্যটি ধারণ করছে কি-না এবং সে দৃশ্য বাংলার মানুষের কাছে পৌঁছছে কি-না, এরকম কোন ভাবনা কি চলছিল তার মধ্যে ?\nএমন একটি বিয়োগান্ত জীবননাট্যের অতি শোকাবহ একটি দৃশ্যের সততা সম্পর্কে নানান কারণে কারো মনে যদি প্রশ্ন জাগে দোষ কি বলুন ? স্বাভাবিকভাবে মৃত্যুবরণ করা পুত্রের কফিনের পাশে যে মা- টি কাঁদছিলেন এবং যখন তিনি কাঁদছিলেন ঠিক তখনই এ লাল-সবুজ ভূখণ্ডের অন্য দুটি জায়গায় ডুগরে কাঁদছিলেন আরো দুই মা, আব্দুর রশীদ এবং বকুল দেবনাথের মা। একেবারে genuine কান্না। কারণ সেখানে কোন ক্যামেরা ছিল না এবং ভোটারদের Emotional Blackmail করে ঐ দুই মায়ের বাংলাদেশের রাষ্ট্রীয় ক্ষমতা দখলের কোন বালাইও ছিল না—অতএব ঐ দুটি কান্নার দৃশ্য set up নয় একথা নিঃসন্দেহে বুকে হাত দিয়ে বলা যায়।এ আব্দুর রশীদ এবং বকুল দেবনাথ ট্রাকচালক ছিলেন। পণ্য বোঝাই ট্রাক নিয়ে গন্তব্যে যাওয়ার পথে তারা পেট্রোল বোমার আগুনে দগ্ধ হয়ে হাসপাতালের বার্ন ইউনিটে অন্তহীন যন্ত্রণায় কাতরাতে কাতরাতে আজ সকালে মৃত্যুবরণ করেন। বেগম খালেদা জিয়া নামের যে মা ক্যামেরার সামনে পুত্রশোক করছিলেন, তারই সৌজন্যে ঐ পেট্রোল বোমাগুলো ছোড়া হয় তাদের দিকে । বেগম খালেদা জিয়া গত ২২ দিন ধরে দেশের খেটে খাওয়া সাধারণ মানুষের উপর নির্মম হত্যাযজ্ঞ চালানোর পাশাপাশি এমন কিছু কুৎসিত শঠতার আশ্রয় নিয়েছেন তাতে তার কোন কিছুই আর মানুষের কাছে সত্য বলে মনে হ্য় না, এমনকি ছেলের মরদেহের পাশে তার কান্নাও !\nকি ছিলেন এই কোকো ? পিতার মৃত্যুর পর রাষ্ট্রের অনুদানে চলা এ লোকটি রাষ্ট্রকে বিনিময়ে কিছু দিয়েছিলেন কি ? নানান অপরাধের জন্য আদালত কতৃক দণ্ডপ্রাপ্ত ছিলেন তিনি। আদালতের কাছে নিজেকে সোপর্দ না করে Fugitive হয়ে বিদেশে পালিয়ে ছিলেন। এমন ধাঁচের আরও কত কি। অথচ তার মৃত্যুর পর খালেদা এবং বিএনপি মহাকাণ্ডকীর্তন চালালো। আর রাষ্ট্রও তাকে মহানায়কের মতো বিদায় নেয়ার সুযোগ করে দিল ! অথচ এ রাষ্ট্রের Total Mechanism-এর একেকটি vital part ছিলেন খালেদার হাতে নির্মমভাবে খুন হওয়া মানুষগুলো। কেউ ট্রাক চালাতেন – পণ্য পৌঁছে দিতেন দুরদুরান্তে, বাংলাদেশের এক জেলা থেকে অন্য জেলায়। কেউ কাজ করতেন বাংলাদেশের মেরুদণ্ড পোষাকশিল্পে। অথচ নির্মমতার শিকার হয়ে নীরবে চলে গেলেন তারা। সত্যিকার কোন শোক কি হচ্ছে তাদের জন্য ? না। নিজের ছেলের মৃত্যুর পর খালেদা মূর্ছা গেলেন, দুঃখ ভোলার জন্য চেতনানাশক ইনজেকশন নিলেন !!! অথচ ২২ দিনে হায়েনার হিংস্রতায় খুন করলেন ৪০ টি মায়ের সন্তানকে। নিজপুত্রশোকে তিনি ঘুমিয়ে পড়লেন ! সবাই হায় হায় করতে লাগলো, আর বলতে থাকলো চুপচুপ, আস্তে কথা বল- জননী শোকে মুহ্যমান ! আহারে মুহ্যমান জননী, রাষ্ট্রক্ষমতা দখলের বিভীষিকাময় প্রক্রিয়ায় যে মানুষ পুড়িয়ে মারে অবলীলায় !\nবুধবার ২৮জানুয়ারী২০১৫, পূর্বাহ্ন ০২:২১\nআহমেদ ইমরান হালিমী বলেছেনঃ\nঅনেক ভাল এনালিসিস।


Bangla News Post বিএনপিকে জনগণের স্বার্থ নিয়ে কথা বলা উচিত: ড. মীজানুর রহমান - Bangla News Post বিএনপিকে জনগণের স্বার্থ নিয়ে কথা বলা উচিত: ড. মীজানুর রহমান - Bangla News Post - Bangla News Post\nবিএনপিকে জনগণের স্বার্থ নিয়ে কথা বলা উচিত: ড. মীজানুর রহমান\nনিউজ ডেস্ক: বেগম খালেদা জিয়ার মুক্তি বা তারেক রহমানকে জেল থেকে বাঁচানোর জন্য কথা না বলে জনগণের স্বার্থসংশ্লিষ্ট বিষয়গুলো নিয়ে বিএনপিকে তার কর্মকাণ্ড পরিচালনা করা উচিত বলেন মনে করেন জগন্নাথ বিশ্ববিদ্যালয়ের উপাচার্য ও রাজনৈতিক বিশ্লেষক অধ্যাপক ড. মীজানুর রহমান।\nতিনি বলেন, জনগণের যে ইস্যুগুলো রয়েছে তা নিয়ে কথা বলতে হবে বিএনপি। বেগম খালেদা জিয়া বা তারেক রহমানের বিষয়ে কথা বললে মানুষ সমর্থন দেবে না। পছন্দও করবে না। উন্নয়ন, নীতিনির্ধারণী ক্ষেত্রে সরকার কী ভুল করেছে, বিএনপি ক্ষমতায় গেলে কী করবে কথাগুলো মানুষের কাছে স্পষ্টভাবে বলতে হবে। কেবলমাত্র আবেগ দিয়ে কিছু হবে না।\nতিনি আরও বলেন, বিএনপি নেত্রী জেলে আছেন, তার মুক্তির জন্য কিন্তু মানুষ আন্দোলনে মাঠে নামেনি। একইভাবে ভোট দিতেও কেন্দ্রে যাবে না। মানুষ এখন তার ব্যক্তিগত ও সামাজিক স্বার্থ্যগুলোই বড় করে দেখে। আগেবীয় স্বার্থের প্রতি মানুষের\nএখন আর অতটা আগ্রহ নেই। তা বিবেচনাও করে না। শুধু খালেদা জিয়ার মুক্তি বা তারেক রহমানকে জেল থেকে বাঁচানোর জন্য মানুষ আগামী নির্বাচনগুলোতে ভোট দেবে দলটিকে এমনটি মনে করারও কোনো কারণ নেই। হাওয়া ভবন, একুশে আগস্টের গ্রেনেড হামলার মতো দুঃখজনক ঘটনা আর ঘটবে এমন প্রতিশ্রুতি তাদের জনগণের কাছে দিতে হবে।\nএক প্রশ্নের জবাবে ড. মীজানুর রহমান বলেন, জামায়াতের সঙ্গে জড়াজড়ির সম্পর্কে থেকে বিএনপিকে বেরিয়ে আসতে হবে। একইসঙ্গে একটি উদার, গণতান্ত্রিক দল হিসেবে নিজেদের জনগণের সামনে তুলে ধরতে পারলে কেবল হয়তো তখনই জনগণের কাছে দলটি একটি অবস্থান পাবে। কিন্তু বিএনপি যদি আবারও জামায়াত-মৌলবাদীদের সঙ্গে আটঘাট বাধে অথবা পূর্বের ভুলগুলো স্বীকার না করে তাহলে অতীতে যে কারণে তাদের কোনো আন্দোলনেই জনগণ সম্পৃক্ত হয়নি, আগামীতেও তাদেরকে ভোট দিতেও যাবে না। ভোট দেবে না জনগণ।\nতিনি বলেন, শত চেষ্টা করেও তো বিএনপি সরকারবিরোধী আন্দোলনের সে ধরনের কোনো ইস্যু তৈরি করতে পারেনি বা আন্দোলনও হয়নি। এখন তাদের যা করতে হবে অধিকতর গণতান্ত্রিক দল হিসেবে পরিচিতি লাভ করার জন্য সংগঠনের প্রতি মনোযোগ দিতে হবে। কমিটিগুলো পুনর্গঠন করে সত্যিকার নেতাকর্মীদের নিয়ে দলটিকে সামনের দিকে এগোতে হবে। মুক্তিযুদ্ধের চেতনা, জামায়াত সঙ্গ ত্যাগ ও অসাম্প্রদায়িক প্রগতিশীল বাংলাদেশের প্রতি আনুগত্যই পারে তাদের ফিরে আসতে ভূমিকা রাখতে।\nবাংলাদেশি অনুপ্রবেশকারীরা ছারপোকা: অমিত শাহ


সদ্য অনুষ্ঠিত একাদশ নির্বাচনে ভরাডুবির পর রাজনৈতিকভাবে ঘুরে দাঁড়াতে চাচ্ছে জাতীয় ঐক্যফ্রন্ট। মাঠের কর্মসূচিতে জনগণকে সম্পৃক্ত করার সিদ্ধান্ত নিয়েছেন জোটটির শীর্ষ নেতারা। আপাতত দেশব্যাপী বিক্ষোভ, অবস্থান ও গণসংযোগের মতো কর্মসূচি দেওয়ার বিষয়ে বিএনপিসহ ঐক্যফ্রন্টের শীর্ষ নেতারা একমত পোষণ করেন। আগামীকাল মঙ্গলবার ফ্রন্টের শীর্ষ নেতাদের বৈঠক হওয়ার কথা রয়েছে। ওই বৈঠক শেষে সংবাদ সম্মেলনের মাধ্যমে সরকারবিরোধী আন্দোলনের নতুন কর্মসূচি ঘোষণা করতে পারে জোটটি। খবর আমাদের সময়'র।\nএরই অংশ হিসেবে গতকাল রাজধানীর মতিঝিলে ঐক্যফন্টের আহ্বায়ক ও গণফোরাম সভাপতি ড. কামাল হোসেনের নিজ চেম্বারে ফ্রন্টের শীর্ষ নেতাদের বৈঠকে সাফ জানিয়ে দেওয়া হয়, একাদশ সংসদ নির্বাচনে ঐক্যফ্রন্টের নির্বাচিত ৭ জন শপথ নেবেন না। সারাদেশের নেতাকর্মীদের হতাশা কাটিয়ে উঠতে ও মনোবল চাঙ্গা করতে মাঠের কর্মসূচিতে থাকতে চান ঐক্যফ্রন্টের নেতারা। গতকাল রবিবার ড. কামাল হোসেনের চেম্বারে ঐক্যফ্রন্টের শীর্ষ নেতাদের বৈঠকের পর গণফোরাম সাধারণ সম্পাদক মোস্তফা মহসীন মন্টু জানান, আগামীকাল মঙ্গলবার\nনতুন কর্মসূচি দেওয়া হতে পারে। ওইদিন আমরা আবার বৈঠকে বসব। সেদিন সিদ্ধান্ত হবে নতুন কর্মসূচির। তিনি বলেন, গত ৩০ ডিসেম্বর ভোট ডাকাতি ও প্রহসনের সংসদ নির্বাচন জাতীয় ঐক্যফ্রন্ট প্রত্যাখ্যান করেছে। এ প্রহসনের নির্বাচন আবার প্রমাণ করেছে, এ দেশে দলীয় সরকারের অধীনে অবাধ ও নিরপেক্ষ নির্বাচন হতে পারে না। তাই নির্দলীয় নিরপেক্ষ সরকারের অধীনে নির্বাচনের দাবিতে জাতীয় ঐক্যফ্রন্ট আন্দোলনের কর্মসূচি চালিয়ে যাবে।\n০৭ জানুয়ারি, ২০১৯ ১০:২২:৩৮


জমিদার বাড়িতে সমন্বিত খামার, অতঃপর… ??? | Agriview 24\nHome / প্রথম পাতা / জমিদার বাড়িতে সমন্বিত খামার, অতঃপর… ???\nJanuary 31, 2019\tপ্রথম পাতা, প্রাণিসম্পদ Leaveacomment\nঅনিক আহমেদ, নিজস্ব প্রতিবেদক: প্রাচীনকালে আমাদের দেশে জমিদারি প্রথা প্রচলিত ছিল। বর্তমানে এটি বিলুপ্তির পথে থাকলেও দেশের অভ্যন্তরে বিভিন্ন জায়গায় প্রাচীন স্থাপত্যে জমিদারী প্রথার ঐতিহ্য লক্ষ্য করা যায় । এসব স্থাপত্যেগুলো যাদের অধিকারে অর্থাৎ বংশধরগণ, তাদের অনেকেই এখন পুরোদস্তুর কৃষির সঙ্গে জড়িত। এমনি একজন আহসান জান চৌধুরী, যিনি তার বিশাল জমিদার বাড়িতে গড়ে তুলেছেন সমন্বিত খামার।\nপাবনা জেলার সুজানগর উপজেলার দুলাই গ্রামে অবস্থিত এই জমিদার বাড়ির মালিক আহসান জান চৌধুরী পেশায় মেরিন চিফ ইঞ্জিনিয়ার ছিলেন। পূর্ব থেকেই তার শখ ছিল পরিত্যক্ত জমিকে কৃষি কাজে ব্যবহারের মাধ্যমে পারিবারিক ঐতিহ্যকে ধরে রাখা। সেই উদ্দেশ্যে তিনি তার বিশাল পুকুরে মাছের চাষ শুরু করেন। বর্তমানে তিনি তার পুকুরে বিভিন্ন কার্প জাতীয় মাছ, কাতল, রুই, পাঙ্গাশ, তেলাপিয়া, শিং, বাইনসহ আরো কয়েক প্রকারের মাছ চাষ করছেন। মাছের পাশাপাশি চৌধুরী সাহেব গড়ে তুলেছেন ডেইরী খামার। ১৯৮৫ সালে মাত্র ৫/৬ টা গরু নিয়ে যাত্রা করা খামারে আজ ২ টি শেডে রয়েছে ৩২ টি দুধের গাভী ।হলস্টেইন ফ্রিজিয়ান, শাহীওয়াল, সিন্ধিসহ বিভিন্ন সংকর জাতের গাভী রয়েছে তার খামারে। প্রতিটি গরুকে তিনি দৈনিক ৩-৩.৫ কেজি দানাদার খাবার এবং প্রয়োজনীয় কাঁচাঘাস দিয়ে থাকেন। প্রতিটা গাভী থেকে গড়ে ৮-১০ কেজি এবং প্রতিদিন পুরো খামার থেকে প্রায় ২ মণ দুধ উৎপাদন হচ্ছে, যা তিনি তার মিষ্টির কারখানায় ব্যবহার করে থাকেন।\nতার খামারের গাভীগুলোর রোগ-বালাই অত্যন্ত কম হয়। গরুগুলোর জন্য প্রয়োজনীয় কাঁচাঘাসের যোগান দিতে পাশেই একটি জমিতে ঘাসের চাষ করছেন তিনি। তাছাড়া, গরু থেকে প্রাপ্ত গোবর দিয়ে তিনি বায়োগ্যাস প্ল্যান্ট স্থাপন করেছেন। এছাড়াও আহসান চৌধুরীর রয়েছে সুবিশাল একটি ফলের বাগান। এই বাগানে রয়েছে আম, কাঠাল, লিচু, বরই, পেয়ারাসহ বিভিন্ন ফল। সর্বশেষ দেড় বছর আগে তিনি ড্রাগনের (পাউ ড্রাগন -২, লাল) কাটিং রোপণ করেন, যেখান থেকে অত্যন্ত সুস্বাদু ফল পাচ্ছেন।\nPrevious পবিপ্রবি শিক্ষক রচিত ‘ভালোবাসা শূন্যের গুণিতক’ কাব্যগ্রন্থের মোড়ক উন্মোচন\nNext আলোর পথের দিশারি পাঠশালা ২১


চ্যাম্পিয়নস ট্রফি বয়কট করলে খেলা হবে না বিশ্বকাপও! – etcnewsbd\nচ্যাম্পিয়নস ট্রফি বয়কট করলে খেলা হবে না বিশ্বকাপও!\nMay 3, 2017 Emani\nআইসিসির বিরুদ্ধে বিদ্রোহই ঘোষণা করতে চেয়েছিলেন ভারতীয় ক্রিকেট বোর্ডের (বিসিসিআই) একটা অংশ। আইসিসিকে আইনি নোটিশ পাঠানোর তোড়জোড় নিতে অনুরাগ ঠাকুর, এন শ্রীনিবাসনের মতো ক্ষমতাচ্যুত ক্রিকেটকর্তারা কাল টেলিকনফারেন্সে যুক্ত হয়ে চাপ দিচ্ছিলেন। কিন্তু বিসিসিআইয়ের অন্তর্বর্তীকালীন প্রশাসক কমিটির (সিওএ) প্রধান বিনোদ রাই তাঁদের নিবৃত্ত করেন। শুধু তা-ই নয়, রাই এই সতর্কবার্তাও জানিয়েছেন, চ্যাম্পিয়নস ট্রফি বয়কট করলে ২০২৩ সাল পর্যন্ত আইসিসির কোনো ইভেন্টে হয়তো অংশ নিতে পারবে না ভারত।\nএই ছয় বছরে দুটি বিশ্বকাপ (২০১৯, ২০২৩), দুটি চ্যাম্পিয়নস ট্রফি (২০১৭, ২০২১), দুটি নারী বিশ্বকাপ (২০১৭, ২০২১), তিনটি মহিলা টি-টোয়েন্টি বিশ্বকাপ (২০১৮, ২০২০, ২০২২), ২০২০ সালের টি-টোয়েন্টি বিশ্বকাপ, তিনটি অনূর্ধ্ব ১৯ বিশ্বকাপ ও আইসিসি টেস্ট চ্যাম্পিয়নশিপ (২০২১) আছে। ১৪টি বড় ইভেন্ট। তাই হুট করে কোনো হঠকারী সিদ্ধান্ত নিতে রাজি নয় বিসিসিআইয়ের অন্তর্বর্তী কমিটি। আইসিসির সঙ্গে সব সদস্য দেশেরই একটা চুক্তি আছে। এটিকে বলা হয় মেম্বার্স পার্টিসিপেশন অ্যাগ্রিমেন্ট (এমপিএ)। চ্যাম্পিয়নস ট্রফি বয়কটের অর্থ হচ্ছে এই ‘এমপিএ’ ভঙ্গ করা। তাহলে পেতে হতে পারে সেই শাস্তি।\nকাল শ্রীনি-অনুরাগরা মিলে বিসিসিআইয়ের ১২ সদস্য এই টেলিকনফারেন্সে যুক্ত হন। সকাল নয়টার দিকে বিসিসিআইয়ের ভারপ্রাপ্ত সচিব অমিতাভ চৌধুরী বিনোদ রাইকে ফোন করে জানান, কয়েকজন সদস্য এ ব্যাপারে কথা বলতে চাইছেন। এরপর দৃশ্যপটে হাজির হন অনুরাগ। তিনি আইসিসিকে নোটিশ পাঠানোর ব্যাপারে নিজের যুক্তিতর্ক তুলে ধরেন। তবে রাই তা নাকচ করে বলেন, মাত্র ১২ সদস্য বলতে তা হবে না। বিশেষ সাধারণ সভায় ৩০ সদস্য সর্বসম্মতভাবে রাজি হলেই আইসিসিকে নোটিশ পাঠানো সম্ভব। ৭ মে ডাকা হয়েছে সেই বিশেষ সাধারণ সভা।\nঅবস্থাদৃষ্টে মনে হচ্ছে, বিসিসিআইয়ের ক্ষমতাচ্যুতরা জনমতকে পাশে পেতে জনপ্রিয় পথে হাঁটতে চান। ভারত আইসিসি থেকে বঞ্চিত হয়েছে, এই বঞ্চনাবোধ থেকে তারা ক্রিকেটের অভিভাবক সংস্থাকে এক হাত দেখিয়ে দেওয়ারই পক্ষে। অন্তর্বর্তীকালীন প্রশাসক কমিটি ভারতের দাবিদাওয়ার পক্ষে জোরালো কণ্ঠে কথা বললেও আইসিসির সঙ্গে এত বড় বিরোধে যেতে নারাজ। ৭ মে পরিস্থিতি আরও পরিষ্কার হবে। বিসিসিআইয়ের বেশির ভাগ সদস্য কোন পথে হাঁটতে চান, তখনই তা জানা যাবে।\nবিসিসিআইয়ের অন্তর্বর্তী কমিটি যে বয়কটের মতো কঠোর সিদ্ধান্তের বিরুদ্ধে, তার আঁচ পাওয়া গেছে কমিটির অন্যতম সদস্য রামচন্দ্র গুহর টুইটে। ১ মে পরপর তিনটি টুইট করেছেন তিনি। তাঁর বক্তব্য, হুমকি দিয়ে বড় ক্রিকেট জাতি হওয়া যায় না। আরেকটিতে তিনি বলেছেন, ‘বিসিসিআইকে বেছে নিতে হবে, তারা কি ক্রমবর্ধমান এক খেলার জনপ্রিয় রাজা হবে, নাকি মৃতপ্রায় খেলার ঘৃণিত ডন (মাফিয়া নেতা) হবে।’ সূত্র : ক্রিকইনফো।\nPrevious postওষুধই মনে করিয়ে দেবে খাওয়ার কথা!\nNext postএ বার বাতাস থেকে জল টেনেই মেটানো যাবে তেষ্টা!


জঙ্গিবিরোধী অভিযান এবং একটি শোকগাথা | বিশ্ব | DW | 31.03.2017\nনিহত র‌্যাব কর্মকর্তা মোহাম্মদ আবুল কালাম\nকুমিল্লার কোটবাড়ীতে জঙ্গি আস্তানা সন্দেহে তিন দিন ধরে ঘিরে রাখা একটি বাড়িতে শুরু হয়েছে সোয়াটের এই ‘অপারেশন স্ট্রাইক আউট'৷ শুক্রবার সকাল ৮টার দিকে সোয়াট ও বোমা নিষ্ক্রিয়কারী দলের সদস্যরা কোটবাড়ীর দক্ষিণ বাগমারার ওই এলাকায় পৌঁছান৷ এরপর বেলা ১১টার পর দু'দফা গুলির শব্দ পাওয়া যায়৷ সোয়া ১১টার দিকে সৈকত নামের এক পুলিশ সদস্যকে অ্যাম্বুলেন্সে করে ওই এলাকা থেকে বের করে নিয়ে যেতে দেখা যায়৷\nপুলিশ সুপার শাহ মো. আবিদ হোসেন জানিয়েছেন, জননিরাপত্তার স্বার্থে শুক্রবার সকাল থেকে কোটবাড়ীর দক্ষিণ বাগমারার ওই এলাকায় দুই বর্গ কিলোমিটার এলাকাজুড়ে ১৪৪ ধারা জারি করেছে স্থানীয় প্রশাসন৷ বন্ধ রাখা হয়েছে গ্যাস ও বিদ্যুৎ সরবরাহ৷ তিন তলা ওই বাড়িতে এক বা একাধিক জঙ্গি অবস্থান করছে এবং তাদের কাছে বিস্ফোরক রয়েছে বলে পুলিশ কর্মকর্তাদের ধারণা৷\nঅন্যদিকে, মৌলভীবাজার শহরের বড়হাটে তিন দিন ধরে ঘিরে রাখা জঙ্গি আস্তানায় চলছে সোয়াটের ‘অপারেশন মেক্সিমাস'৷ ঐ আস্তানায় বিপুল পরিমাণ বিস্ফোরক থাকার কথা জানিয়ে পুলিশের কাউন্টার টেররিজম ইউনিটের প্রধান মনিরুল ইসলাম বলেছেন, এই অভিযান শেষ করতে সময় লাগতে পারে৷\nওদিকে, সিলেটে জঙ্গিবিরোধী অভিযানের মধ্যে বোমা বিস্ফোরণে আহত র‌্যাবের গোয়েন্দা শাখার প্রধান লেফটেন্যান্ট কর্নেল মোহাম্মদ আবুল কালাম আজাদ মারা গেছেন৷ সিঙ্গাপুর থেকে ফিরিয়ে আনার পর ঢাকার সম্মিলিত সামরিক হাসপাতালে লাইফ সাপোর্টে রাখা হয়েছিল তাঁকে৷\nবৃহস্পতিবার রাত ১২টা ১০ মিনিটে চিকিৎসকরা আজাদকে মৃত ঘোষণা করেন বলে র‌্যাবের মুখপাত্র মুফতি মাহমুদ খান জানিয়েছেন৷ সিলেটে জঙ্গি আস্তানা আতিয়া মহলে সেনা কমান্ডোদের অভিযানের মধ্যে শনিবার সন্ধ্যার পর কাছের এলাকায় বিস্ফোরণে আহত হন আজাদ৷ ওই বিস্ফোরণে দুই পুলিশ সদস্যসহ ছ'জন নিহত হন৷ র‌্যাব কর্মকর্তার মৃত্যুকে সামাজিক যোগাযোগের মাধ্যমে শোক ও শ্রদ্ধা জানিয়েছেন অনেকে৷\nমুনমুন শারমিন শামস ফেসবুক পাতায় লিখেছেন, ‘‘আমরা শোক প্রকাশ করতে পারি৷ প্রতিবাদীও হতে পারি৷ কিন্তু যার যায়, সেই পরিবারই জানে, সেই শোক, সেই ক্ষতি কতটা অপরিমেয়, কোনোদিন এই শূন্যতা ভরে না৷ জঙ্গিবাদ এভাবে কত কত পরিবারকে শেষ করে দিয়েছে৷ ইশরাত আখন্দ থেকে কর্নেল আজাদ, আরো কত কত নাম৷ তবু আমাদের ভোটের রাজনীতিতে ধর্ম আর মৌলবাদের ক্রীম যারা মাখার তারা তো মেখেই যাচ্ছেন৷''\nলেখিকা তসলিমা নাসরিন লিখেছেন, ‘‘ব়্যাবের গোয়েন্দা শাখার প্রধান লে. কর্নেল আবুল কালাম আজাদ জিহাদিদের বিরুদ্ধে যুদ্ধ করতে গিয়ে প্রাণ দিয়েছেন৷ মাথা নুইয়ে তাঁকে জানাচ্ছি আমার অপরিসীম শ্রদ্ধা এবং কৃতজ্ঞতা৷''\nসাংবাদিক আনামেশ আনাম লিখেছেন, ‘‘আশা করি, সব কিছুতে ‘নাটক' খুঁজে পাওয়া সম্প্রদায় এই মানুষটার সু-অভিনয়ের জন্য এবার মন খুলে হাততালি দিবেন৷ এ দেশে দু'রকমের বেঈমান আছে৷ একদল আপনাকে নিয়ে টক-শো করবে, অন্যদল মৃত্যুর পর আপনার কী কী নিন্দা করা যায় তা নিয়ে আলোচনায় বসবে৷ এদের মিল অবশ্য একটা জায়গায় আছে৷ দু'দিন পর দু'পক্ষই আপনাকে ভুলে যাবে৷ তবে গুটিকয়েক নিশ্চুপ বাস্তববাদীর স্মরণে আপনি বেঁচে থাকবেন সবসময়৷ বিদায়, আবুল কালাম আজাদ৷ ভালো থাকবেন৷''\nবিকাশ দেবনাথ লিখেছেন, ‘‘তাঁরা ক্রিকেটার নন৷ ‘ম্যান অফ দ্য ম্যাচ' হবার কপাল নিয়ে জন্মাননি তাঁরা৷ তবু সিলেটের ওই বাসায়, আটকে পড়া সেই পঙ্গু বাবাকে তাঁরাই উদ্ধার করে নিয়ে এসেছিলেন৷ না, গ্যালারিতে বসে আমরা হাততালি দেইনি৷ দগ্ধ শরীরের বর্ণনাতীত কষ্ট নিয়ে তিনি তিলে তিলে মরে গেছেন৷ সিলেটের সেই বাসা থেকে যে ৭৮ জন বাসিন্দা নিরাপদে ফিরে এসেছেন, আজকের এই সকালে তাঁরা যে হাসছেন, কাঁদছেন, চায়ের কাপে চুমুক দিচ্ছেন, কাদের প্রাণের বিনিময়ে? না ভাই, তাঁদের নাম আমি নিজেও জানি না৷ বাংলাদেশের কিছু মানুষ হত্যার খেলায় নেমেছেন৷ বিপরীতে, কিছু মানুষ নিজের জীবন দিয়ে দিচ্ছেন, অন্যদের প্রাণ বাঁচাতে৷ সেইসব প্রকৃত ম্যান অফ দ্য ম্যাচ-এর শ্রদ্ধা৷''\nবাহা উদ্দীন আকিফ লিখেছেন, ‘‘সিলেটে বোমা বিস্ফোরণে আহত র‍্যাবের গোয়েন্দা শাখার প্রধান লেফটেন্যান্ট কর্নেল মোহাম্মদ আবুল কালাম আজাদের মৃত্যু৷ আফসোস! মাথায় শত প্রশ্ন! গভীর শ্রদ্ধা এই বীর সেনানীর প্রতি৷''\nদীপরাজ ধর লিখেছেন, ‘‘যারা জন্মগতভাবে সব কিছুকে নাটক মনে করেন, তাদের মুখে ঝাঁটা মেড়ে সুমহান দায়িত্ব পালন করতে গিয়ে আত্ম উৎসর্গকারী এই বীরকে বিনম্র শ্রদ্ধা জানাই৷''\nআবু জাফর ইকবাল লিখেছেন, ‘‘চলে গেলেন র‌্যাবের গোয়েন্দা প্রধান আবুল কালাম আজাদ ইন্নালিল্লাহি ওয়াইন্না ইলাইহী রাজিউন, সিলেটে বোমা বিস্ফোরণে আহত র‌্যাবের গোয়েন্দা শাখার প্রধান লেফটেন্যান্ট কর্নেল মোহাম্মদ আবুল কালাম আজাদের মৃত্যু হয়েছে৷ বৃহস্পতিবার রাত ১২টা ৫ মিনিটে ঢাকার সম্মিলিত সামরিক হাসপাতালের চিকিৎসকরা আজাদকে মৃত ঘোষণা করেন৷''\nআব্দুল্লাহ আল শফি লিখেছেন, ‘‘দেশের আইন-শৃঙ্খলা বাহিনীর জন্য ‘ক্রাইম-সিন ম্যানেজমেন্ট' একটা বড় চ্যালেঞ্জ৷ ঘটনাস্থলের কতটুকু জায়গা নিরাপত্তা বেষ্টনী দিয়ে ঘিরে রাখা হবে এবং মজমা-প্রেমী জনতাকে কীভাবে হ্যান্ডেল করতে হবে, সেসব নিয়ে কাজ করা জরুরি৷ তৎকালীন বিডিআর বিদ্রোহে নিহত সেনা কর্মকর্তাদের মৃত্যুর পরে র‌্যাবের গোয়েন্দা প্রধানের মৃত্যু আরেকটি বড় ক্ষতি৷ শোক জানাচ্ছি এই অপূরণীয় ক্ষতিতে৷ নিন্দা ও ধিক্কার জানাই কূচক্রিদের প্রতি!''\nকি-ওয়ার্ডস বিশ্ব, বাংলাদেশ, জঙ্গি, অভিযান, সিলেট, র‌্যাব, মোহাম্মদ আবুল কালাম আজাদ, মৌলভীবাজার, সোয়াট, ‘অপারেশন ম্যাক্সিমাস', কুমিল্লা, ‘অপারেশন স্ট্রাইক আউট'


বিএনপির প্রস্তাব ইসি গঠনে সহায়ক হবে: রাষ্ট্রপতি – সোনার দেশ\nবিএনপির প্রস্তাব ইসি গঠনে সহায়ক হবে: রাষ্ট্রপতি\nআপডেট: ডিসেম্বর ১৯, ২০১৬, ১২:১৪ পূর্বাহ্ণ\nনির্বাচন পরিচালনায় ইসির ভূমিকাই যে ‘মুখ্য’, তা মনে করিয়ে দিয়ে রাষ্ট্রপতি মো. আবদুল হামিদ বলেছেন, শক্তিশালী নির্বাচন কমিশন গঠনে রাজনৈতিক দলগুলোর সঙ্গে আলোচনা ও তাদের মতামত গুরুত্বপূর্ণ ভূমিকা রাখবে বলে তিনি বিশ্বাস করেন।\nসংসদের বাইরে থাকা বাংলাদেশ বিএনপির সঙ্গে আলোচনার মধ্য দিয়ে রোববার বিকালে নতুন নির্বাচন কমিশন গঠন নিয়ে রাষ্ট্রপতির এই সংলাপ শুরু হয়।\nবঙ্গভবনের দরবার হলে প্রায় এক ঘণ্টার এই আলোচনা শেষে রাষ্ট্রপতির প্রেস সচিব মো. জয়নাল আবেদীন সাংবাদিকদের সামনে বৈঠকের বিভিন্ন বিষয় তুলে ধরেন। তিনি বলেন, আমন্ত্রণে সাড়া দিয়ে বিএনপির প্রতিনিধি দল আলোচনায় অংশ নিতে আসায় রাষ্ট্রপতি শুরুতেই তাদের ধন্যবাদ জানান।\n“তিনি বলেন, গণতান্ত্রিক প্রক্রিয়ায় নির্বাচন খুবই গুরুত্বপূর্ণ। আর নির্বাচন পরিচালনার জন্য নির্বাচন কমিশনের ভূমিকাই মুখ্য। একটি শক্তিশালী নির্বাচন কমিশন ও সার্চ কমিটি গঠনের ব্যাপারে বিএনপি যেসসব প্রস্তাব পেশ করেছে সেগুলো সহায়ক হবে।”\nবিকাল সাড়ে ৪টার দিকে দলের নেতাদের নিয়ে বঙ্গভবনে পৌঁছান বিএনপি চেয়ারপার্সন খালেদা জিয়া। বঙ্গভবনে তাকে স্বাগত জানান রাষ্ট্রপতির কার্যালয়ের অতিরিক্ত সচিব ওয়াহিদুল ইসলাম খান। পরে দরবার হলে রাষ্ট্রপ্রধানের সঙ্গে আলোচনায় বসে বিএনপির ১১ সদস্েযর প্রতিনিধি দল। খালেদা জিয়ার নেতৃত্বে এই সংলাপে অংশ নেন বিএনপি মহাসচিব মির্জা ফখরুল ইসলাম আলমগীর, স্থায়ী কমিটির সদস্য খন্দকার মোশাররফ হোসেন, মওদুদ আহমদ, জমিরউদ্দিন সরকার, মাহবুবুর রহমান, রফিকুল ইসলাম মিয়া, গয়েশ্বর চন্দ্র রায়, আবদুল মঈন খান, নজরুল ইসলাম খান ও আমীর খসরু মাহমুদ চৌধুরী।\nজয়নাল আবেদীন বলেন, “রাষ্ট্রপতি আলোচনায় বলেন, ‘আপনাদের মতামত পরবর্তী নির্বাচন কমিশন গঠনে ইতিবাচক অবদান রাখবে বলে আমি বিশ্বাস করি। যে কোন বিষয়ে আলোচনা ও মতবিনিময় সমাধানের বহুমুখী পথের সন্ধান দেয়’।”\nপ্রেস সচিব জানান, নির্বাচন কমিশন গঠন নিয়ে আলোচনায় আমন্ত্রণ জানানোয় বিএনপি চেয়ারপারসন রাষ্ট্রপতিকে ধন্যবাদ দেন এবং কৃতজ্ঞতা প্রকাশ করেন। নির্বাচন কমিশন ও সার্চ কমিটি গঠনের প্রক্রিয়া নিয়ে তিনি একটি লিখিত প্রস্তাব আলোচনায় তুলে ধরেন।\n“এছাড়া গণপ্রতিনিধিত্ব আদেশ সংশোধন ও নির্বাচন কমিশন শক্তিশালীকরণে তাদের প্রস্তাবও তিনি তুলে ধরেন।”\nজয়নাল আবেদীন বলেন, “বিএনপি রাষ্ট্রপতির এ উদ্যোগের সফলতা কামনা করেছে এবং এ ব্যাপারে তাদের সার্বিক সহযোগিতা থাকবে বলে জানিয়েছে।”\nবর্তমান নির্বাচন কমিশনের প্রতি আস্থাহীন বিএনপি সব রাজনৈতিক দলের কাছে গ্রহণযোগ্য ইসি গঠন করতে রাষ্ট্রপতির প্রতি আহ্বান জানিয়ে আসছে। এবার যে ইসি গঠন করা হবে, তাদের অধীনেই হবে ২০১৯ সালের একাদশ সংসদ নির্বাচন।\nগত নভেম্বরে এক সংবাদ সম্মেলনে নতুন ইসি ও সার্চ কমিটি গঠন নিয়ে বিএনপির ১৩ দফা প্রস্তাব সাংবাদিকদের সামনে তুলে ধরেছিলেন খালেদা জিয়া। সেসব প্রস্তাব সংলাপেও তোলা হবে বলে বিএনপির পক্ষ থেকে জানানো হয়েছিল।\nসংসদের প্রধান বিরোধী দল জাতীয় পার্টির সঙ্গে রাষ্ট্রপতি বসবেন মঙ্গলবার বিকাল ৩টায়। পরদিন বিকাল ৩টায় লিবারেল ডেমোক্রেটি পার্টি (এলডিপি) ও সাড়ে ৪টায় কৃষক-শ্রমিক জনতা লীগ এবং বৃহস্পতিবার বিকাল ৩টায় সরকারের শরিক জাতীয় সমাজতান্ত্রিক দলের (জাসদ) সঙ্গে বসার কথা রয়েছে রাষ্ট্রপতির।\nপরে পর্যায়ক্রমে আরও কয়েকটি দলকে আলোচনায় ডাকা হবে বলে বঙ্গভবনের একজন কর্মকর্তা বিডিনিউজ টোয়েন্টিফোর ডটকমকে জানিয়েছেন।- বিডিনিউজ


Eidesh.com: Blogs: খোলামেলা আলোচনা এখনই\nফরমান আকব , শনিবার, এপ্রিল ২০, ২০১৩\nবাংলাদেশ রাষ্ট্রের বয়স এখন ৪২ বছর। স্বাধীন বাংলাদেশের এই চার দশকের অর্জন কী? স্বাধীনতা একটি শব্দমাত্র নয়, একটি অমূল্য প্রত্যয়। নির্যাতিত এবং অবহেলিত একটি জাতিকে উন্নয়ন আর প্রগতির চূড়ান্ত শিখরে নিয়ে যাওয়ার এক বিশাল আয়োজনের নাম স্বাধীনতা। অতি সম্মানজনক অবস্থা। এই ৪২ বছরে আমরা কতটুকু সার্থকতা অর্জন করেছি, আমাদের ব্যর্থতার পরিমাণ কতখানি, তা কি আমরা বাস্তবতার নিরিখে বিচার বিশ্লেষণ করতে সক্ষম হয়েছি? গত চার দশকের বেসামরিক ও সামরিক শাসকরা ছিলেন যেন একেকজন পি.সি সরকার ও জুয়েল আইচের চেয়েও উৎকৃষ্ট যাদুকর। সম্মোহিতের মতো বিশাল এই জনগোষ্ঠী ছুটেছে তাদের পেছনে। প্রশ্নাতীতভাবে তাদেরকে কাতারবন্দি হয়ে অনুসরণ করতে গিয়ে আজ আমরা এতটাই ক্ষত-বিক্ষত আর ক্লান্ত-শ্রান্ত যে, গোটা দেশসহ আমরা কোন অন্ধকার অতল গহবরের কিনারায় উপনীত হয়েছি, সেটা ভেবে দেখার মত বিচারবোধও সম্ভবত আমরা হারিয়ে ফেলেছি। ১৯৪৭ সালে ভারত-পাকিস্তানের স্বাধীনতার আন্দোলনে আমজনতার অংশগ্রহণ উল্লেখযোগ্য ছিল না। দেশভাগ এবং ক্ষমতা হস্তান্তর বিষয়ে গান্ধী জিন্নাহ-নেহেরু প্রমুখ জনগণের সমর্থন নিয়ে মাউণ্টব্যাটেনের সঙ্গে দেনদরবার ও দর কষাকষি করেছিলেন। কিন্তু ১৯৭১ সনে পাকিস্তানি হানাদার বাহিনীর বিরুদ্ধে ‘মুক্তিযুদ্ধ’ ছিল অন্যরকম জনযুদ্ধ। যা ছিল সর্বাংশে একটি জাতির অস্তিত্বের লড়াই। মুক্তিকামী জনগণ যারা যেখানে যেভাবে সম্ভব হয়েছে শত্রুর বিরুদ্ধে সর্বাত্মক প্রতিরোধ গড়ে তুলেছে।\nএকাত্তরে নয়টি মাস বাংলাদেশে ‘বাংলাদেশ সরকার’ বা মুক্তিযুদ্ধের কোনো নেতা সশরীরে উপস্থিত ছিলেন না। ছিল পাকিস্তানি সামরিক প্রশাসনের নামে একটি হিংস্র হায়েনার দল। সেদিন কোনো রকম কেন্দ্রীয় নিয়ন্ত্রণ ছাড়াই স্বাধীনতাকামী মানুষ অভূতপূর্বভাবে ঐক্যবদ্ধ ছিল। সেই ঐক্য এমনই ছিল যে, যা অতীতে বা পরবর্তীতে কোনোদিনও ঘটেনি। আশ্চর্যের ব্যাপার, মুক্তিযুদ্ধ শেষে বাংলাদেশের প্রবাসী সরকার দেশে অধিষ্ঠিত হওয়ার পর মুহূর্ত থেকে সেই ঐক্য ও সংহতি কর্পূরের মত উবে গেল। স্বাভাবিকভাবে প্রশ্ন উত্থাপিত হতেই পারে, মুক্তিযুদ্ধের সময় সরকার কলকাতায় না থাকে যদি দেশের মধ্যে কোথাও অবস্থান করত, তাহলে মুক্তিযোদ্ধারা বা স্বাধীনতাকামী মানুষ কি ঐক্যবদ্ধ থাকতে পারতো? হানাদারদের পৈশাচিক নিপীড়নের মধ্যে নেতৃত্বহীন অবস্থায়ও দীর্ঘ ন’মাস সাত কোটি বাঙালি সুসংহত, ঐক্যবদ্ধ থাকল অথচ স্বাধীনতার পর পরই কেন সেই অটুট ঐক্যে ভাঙ্গন বা বিভেদ দেখা দিল? রক্তক্ষয়ী মুক্তি সংগ্রামের মাধ্যমে কোনো দেশের স্বাধীনতা অর্জিত হলে সেই দেশে একাধিক পক্ষ থাকাই স্বাভাবিক। বিজয়ের পর বিজয়ী পক্ষের অবশ্য করণীয় যা কর্তব্য তা হলো, যত তাড়াতাড়ি সম্ভব জাতীয় সংহতি ও ঐক্য সুসংহত করার কাজে হাত দেওয়া। আর পরাজিত পক্ষকে তাদের ভ্রান্তনীতি পরিত্যাগ করে সংশোধিত হওয়ার এবং অনুশোচনার সুযোগ করে দেওয়া। মানবতার বিরুদ্ধে জঘন্য অপরাধীদের কথা আলাদা। দৃষ্টান্তমূলক শাস্তিই তাদের প্রাপ্য। লঘু অপরাধের জন্য অনুকম্পার ব্যবস্থা থাকা বাঞ্চনীয়। কিন্তু বাংলাদেশে স্বাধীনতা বিরোধী প্রবক্তারা অনুশোচনা বা জাতির কাছে ক্ষমা প্রার্থনার কোনো প্রয়োজনীয়তাই বোধ করেনি এবং তৎকালীন বিজয়ী নেতৃত্ব জাতিকে সুসংহত, ঐক্যবদ্ধ ধারায় পরিচালিত করার উপযোগী পদক্ষেপ গ্রহণে সম্পূর্ণরূপে ব্যর্থ হয়েছিলেন। ফলে একটি সুশৃঙ্খল ও ঐক্যবদ্ধ জাতি গঠিত না হয়ে প্রাথমিক অবস্থা থেকেই পরস্পর বিরোধী একাধিক ধারা বিদ্যমান থেকেছে চার দশক যাবৎ। পাকিস্তানের ২৩ বছরে গণতন্ত্রের চর্চা বিদ্যমান থাকলে এদেশের স্বাধীনতার দাবী কখনও উঠত না। গণতন্ত্রের দাবীতে বাংলার মানুষ সোচ্চার হলে পাকিস্তানি সামরিক জান্তা নির্যাতনের মাত্রা আরো বাড়িয়ে দেয়। ফলে যুদ্ধ করে পাকিস্তানি নাগপাশ থেকে বেরিয়ে এসে একটি নির্ভেজাল গণতান্ত্রিক রাষ্ট্র প্রতিষ্ঠার স্বপ্ন দেখেছিল এ অঞ্চলের মানুষগুলো। কিন্তু গত বিয়াল্লিশ বছরে সেই গণতন্ত্রকে একবারও বিকশিত হওয়ার সুযোগ দেওয়া হয়নি। দেখতে, শুনতে বা বলতে শোভন হবে বিবেচনায় সংবিধানে সেক্যুলারিজমের কথা লিখে দেওয়া হলো বটে কিন্তু হিন্দু- বৌদ্ধ-খ্রীষ্টান-আদিবাসীসহ অন্যান্য সংখ্যালঘু নৃ-তাত্ত্বিক জনগোষ্ঠীর মতামত নেওয়ার প্রয়োজন অনুভূত হয়নি। যেখানে মাওলানা ভাসানী, মনি সিংহ, আতাউর রহমান খান, অধ্যাপক মোজাফফর আহমদদের মত দেশবরেণ্য জননন্দিত নেতাদের মতামতের কানাকড়ি মূল্য ছিল না, সেখানে পাহাড়-পর্বতে বসবাসকারী ক্ষুদ্র এক জনগোষ্ঠীর আরও ক্ষুদ্র এক নেতা মানবেন্দ্র লারমার ক্ষীণ কণ্ঠের দাবী শোনার বা অনুধাবন করার ফুরসত যে সরকারের হবে না তাতো বলাই বাহুল্য। ’৭১ এর ২৫শে মার্চের আগে এবং মুক্তিযুদ্ধের সময়ে ডান-বাম ও মধ্যপন্থি, ধর্ম নিরপেক্ষ-ধর্মপন্থি, উগ্র জাতীয়তাবাদী ইত্যাদি দল ও উপদল বিদ্যমান ছিল। স্বাধীনতা প্রাপ্তির পরক্ষণেই কেউই নিজের অস্তিত্ব ও খাসলত মুহূর্তের মধ্যে বদলাতে বা বিলুপ্ত করতে পারে না। প্রায় সব দলের নেতা কর্মীই মুক্তিযুদ্ধে অংশগ্রহণ করেন, দু’চারটি জনসমর্থনহীন দল ছাড়া। গণতন্ত্রে নানা দল-উপদলের অস্তিত্ব থাকাই স্বাভাবিক। বাংলাদেশের প্রতিষ্ঠাতা সরকারের নেতারা অন্য দলের বিজ্ঞ নেতাদের সঙ্গে পরামর্শ করার প্রয়োজন মনে করেননি। সেই সময়ের যোগ্যতর ব্যক্তিদের নিয়ে একটি ‘সর্বোৎকৃষ্ট’ সরকার গঠিত হতে পারত। সরল এবং ফলপ্রসূ নিয়মের পথে যাত্রা না করে তারা হাঁটলেন উল্টো দিকে। হঠাৎ করে মোসাহেব আর চাটুকারদের আধিক্যে ভরে গেল গোটা দেশ। কেউই বুঝতে চাইলেন না যে, গণতন্ত্র প্রতিষ্ঠার জন্য বহুমতের সমন্বয় ঘটাতে হয়। দেশের সংকটময় মুহূর্তে ভিন্ন মতাবলম্বী যোগ্যতম নেতার দাবীও আমলে নিতে হয় জাতীয় ঐক্যের স্বার্থে।\nভিন্ন মতাবলম্বী নেতার যুক্তিপূর্ণ পরামর্শ উদারচিত্তে গ্রহণ করাই গণতান্ত্রিক চেতনা। অসহিষ্ণুতা, প্রতিহিংসা পরায়ণতা এবং প্রতিশোধ প্রবণতা ইত্যাদি ভেতরে লালন করে আর যাই হোক গণতন্ত্রের হয় না। ব্যক্তি বা দলীয় এজেন্ডা অন্যায়ভাবে জনগণের উপর চাপিয়ে দেয়ার অপচেষ্টা হলে তার পরিণাম হয় ভয়াবহ। আর দীর্ঘ বিয়াল্লিশ বছর পর অতীতের তিক্ত, অনাকাঙ্ক্ষিত, দুঃখজনক এবং বিষাদময় ঘটনাগুলো থেকে শিক্ষা নেওয়ার সময় এখনো কি আসেনি? সকল পক্ষকে এই বাস্তবতা স্বীকার করতেই হবে যে, আমাদের মুক্তিযুদ্ধ ছিলো জনগণের গণতন্ত্র প্রতিষ্ঠার যুদ্ধ। বারে বারে বিঘ্নিত হলেও এখন চলছে গণতন্ত্রের বিকাশের সংগ্রাম। এখানে প্রত্যেকের নিজ নিজ ধর্ম পালনের উদারতা সর্বাঙ্গীন ভাবে স্বীকৃত। আধুনিক প্রযুক্তি ও বৈজ্ঞানিক শিক্ষায় কোনো জাতি শিক্ষিত হয়ে উঠলে ধর্মীয় সম্প্রদায়ক রাজনীতির স্বাভাবিক মৃত্যু ঘটবে।\nমুক্তির প্রাথমিক পদক্ষেপ হিসেবে আমরা ৪২ বছর আগে পাকিস্তানী শোষণ-শাসন থেকে স্বাধীনতা অর্জন করেছি। সার্বিক মুক্তি বিশাল ব্যাপার। সেই মুক্তি এখনও অর্জিত হয় নি। স্বাধীনতার পর নেতারা ভুল করেছিলেন বলে খেসারত তারাও দিয়েছেন, ৪২ বছর ধরে আমরাও দিচ্ছি। এখন নেতারা বড় কোনো ভুল করলে আগামীতেও জাতির মুক্তি আসবে না। সুতরাং সকল মতাদর্শের ধারক-বাহকদের আস্থায় নিয়ে, বহুমতের সমন্বয় ঘটিয়ে বৃহত্তর জাতীয় ঐক্যের স্বার্থে খোলামেলা আলোচনার সময় এখনই।


নামসর্বস্ব পত্রিকার ডিএফপি তালিকাভুক্তি বাতিলের দাবি – Jatirkantha\nনামসর্বস্ব পত্রিকার ডিএফপি তালিকাভুক্তি বাতিলের দাবি\nনিজস্ব প্রতিবেদক : নামসর্বস্ব ও অনিয়মিত প্রকাশিত পত্রিকার চলচ্চিত্র ও প্রকাশনা অধিদফতরের (ডিএফপি) মিডিয়া তালিকাভুক্তি বাতিলের দাবি করেছে বাংলাদেশ সম্পাদক ফোরাম। সংগঠনটি সরকারি মিডিয়া তালিকাভুক্তি বাতিলের মাধ্যমে এসব পত্রিকায় সরকারি বিজ্ঞাপন ও ক্রোড়পত্র প্রদানও বন্ধের দাবি জানায়।\nবৃহস্পতিবার (২১ জানুয়ারি) দুপুরে তথ্য মন্ত্রণালয়ের সভাকক্ষে তথ্যমন্ত্রী ড. হাছান মাহমুদের সঙ্গে সাক্ষাৎকালে সংগঠনের নেতারা এ দাবি জানান। সংগঠনের উপদেষ্টা, ডেইলি অবজারভারের সম্পাদক ইকবাল সোবহান চৌধুরী দাবিগুলো তুলে ধরেন।\nসম্পাদক ফোরামের দাবির পরিপ্রেক্ষিতে তথ্যমন্ত্রী বলেন, দেশে অনেক পত্রিকা রয়েছে যেগুলো মিডিয়া তালিকাভুক্ত কিন্তু নিয়মিত প্রকাশিত হয় না। নির্দিষ্ট দিনে সরকারি বিজ্ঞাপন ও ক্রোড়পত্র পেতে তারা পত্রিকা ছাপায়। অথচ এগুলো সবই দৈনিক পত্রিকা। এতে নিয়মিত যেসব পত্রিকা প্রকাশিত হচ্ছে সেগুলো ক্ষতিগ্রস্ত হচ্ছে। অনিয়মিত বের হওয়া পত্রিকা ‘দৈনিক পত্রিকা’ হতে পারে না। এটির সঙ্গে আমি সম্পূর্ণ একমত।\nমন্ত্রী বলেন, ইতোমধ্যে উদ্যোগ নিয়েছি এসব পত্রিকার মিডিয়া তালিকাভুক্তি বাতিল করার জন্য। এতে অনেকে আমার ওপর অসন্তুষ্ট।\nসম্পাদকের ন্যূনতম যোগ্যতা স্নাতক হতে হবে এমন প্রস্তাবের সঙ্গে একমত নন মন্ত্রী। এ বিষয়ে তিনি বলেন, বাংলাদেশে বহু মানুষ আছেন যারা মেট্রিক পাস, কিন্তু এমএ পাস এমনকি পিএইচডি ডিগ্রিধারীদের চেয়েও ভালো লেখেন। তাদের সম্পাদক হওয়ার যোগ্যতা আছে। রবি ঠাকুর, কবি নজরুল তো মেট্রিক পাসও করেননি। বিল গেটসকে বিশ্ববিদ্যালয় থেকে ফেল করার জন্য বের করে দেওয়া হয়েছিল। আমাদের দেশেও বহু এ ধরনের সাংবাদিক-লেখক আছে যাদের বড় ডিগ্রি নেই। সে জন্য ডিগ্রি পাস হতেই হবে, এই বাধ্যবাধকতা দেওয়া সঠিক হবে না।\nসংগঠনটির দাবির মধ্যে রয়েছে : সরকারি বিজ্ঞাপনের পরিমাণ-সংখ্যা বাড়াতে হবে। ই-টেন্ডারিংয়ের পূর্ণাঙ্গ বিজ্ঞাপনসহ অন্যান্য সব সরকারি বিজ্ঞাপন জেলা ও বিভাগীয় পর্যায়ে দুটি এবং জাতীয় পর্যায়ে ৬টি বাংলা দৈনিক ও ২টি ইংরেজি দৈনিকে প্রচারের ব্যবস্থা করতে হবে। নামসর্বস্ব ও অনিয়মিত প্রকাশিত পত্রিকায় সরকারি বিজ্ঞাপন ও ক্রোড়পত্র প্রদান বন্ধ করতে হবে, তাদের মিডিয়া তালিকাভুক্তি বাতিল করতে হবে।\nএ সময় তথ্য প্রতিমন্ত্রী ডা. মুরাদ হাসান এবং বাংলাদেশ সম্পাদক পরিষদের নেতারা উপস্থিত ছিলেন।\nকরোনার ভ্যাকসিন উৎপাদনকারী প্রতিষ্ঠান সেরাম ইন্সটিটিউটে আগুন\tএকদিনে করোনায় মৃত্যু বাড়ল দ্বিগুণ, শনাক্ত ৫৮৪\n২৪ ঘণ্টায় প্রাণ হারিয়েছে ৫ জন, শনাক্ত ৪০৭\nপ্রয়োজনে ডিজিটাল নিরাপত্তা আইন পর্যালোচনা করা হবে


উইকিবার্তায় লিখুন... - উইকিবার্তা\nআপনি যদি উইকিপিডিয়া সম্পাদনার সাথে পরিচিত? কিংবা উইকিমিডিয়া ফাউন্ডেশনের কোনো প্রকল্পে সক্রীয়? তাহলে আপনিও লিখতে পারেন উইকিবার্তায়। উইকিবার্তা, উইকিমিডিয়া বাংলাদেশের একটি পাক্ষিক অনলাইন পত্রিকা – যা মূলত উইকিমিডিয়া ফাউন্ডেশনের প্রকল্পসমূহ সংশ্লিষ্ট সংবাদ পরিবেশন করে।\nউইকিপিডিয়া থেকে শুরু করে উইকিমিডিয়ার যেকোনো প্রকল্প নিয়ে লেখা প্রবন্ধ, সংবাদ কিংবা আপনার ভাবনা পাঠান আমাদের কাছে। বিষয় হতে পারে আঞ্চলিক, জাতীয়, আন্তর্জাতিক, কিংবা উইকিবার্তার নতুন কোনো বিভাগ সম্পর্কিত ভাবনা। উইকি-সম্পর্কিত কার্যক্রম আয়োজন নিয়ে লেখাও পাঠাতে পারেন। কোনো প্রতিযোগিতা নিয়ে আপনার অভিজ্ঞতা, বর্তমান বিভাগ সম্পর্কে আপনার মতামত জানাতে পারেন আমাদের। যাচাই-বাছাই শেষে আপনার লেখা প্রকাশিত হবে উইকিবার্তার পরবর্তী সংখ্যায়।\nলেখার সাথে আপনার নাম যুক্ত করবেন এবং বিষয়বস্তুর সাথে প্রাসঙ্গিক ছবি/ছবির লিঙ্ক (যথাযথ লাইসেন্সের অধীন) যুক্ত করতে পারেন, ক্যাপশনসহ।\nলেখা পাঠাবার ঠিকানা: wikibarta@wikimedia.org.bd\nলেখা পাঠাতে পারবেন যেকোনো সময়েই। প্রকাশিতব্য পরবর্তী সংখ্যার জন্য সেই লেখা বিবেচিত হবে।


ইনুর মিথ্যাচার ন্যক্কারজনক! আমিরে হেফাজতের বিরুদ্ধে কোনো ষড়যন্ত্র বরদাশত করা হবে না : হেফাজত ইনুর মিথ্যাচার ন্যক্কারজনক! আমিরে হেফাজতের বিরুদ্ধে কোনো ষড়যন্ত্র বরদাশত করা হবে না : হেফাজত – Qawmi Vision- Most Popular Islamic Online Television\nশনিবার, ১৭ এপ্রিল ২০২১, ১১:৪৬ পূর্বাহ্ন\nইনুর মিথ্যাচার ন্যক্কারজনক! আমিরে হেফাজতের বিরুদ্ধে কোনো ষড়যন্ত্র বরদাশত করা হবে না : হেফাজত\nপ্রকাশের সময় : বুধবার, ৭ এপ্রিল, ২০২১\nসম্প্রতি হেফাজতে ইসলাম বাংলাদেশের আমির শায়খুল হাদিস আল্লামা জুনায়েদ বাবুনগরী ও যুগ্ম-মহাসচিব মাওলানা মামুনুল হককে গ্রেপ্তারের দাবি জানিয়েছেন জাতীয় সমাজতান্ত্রিক দলের সভাপতি হাসানুল হক ইনু। এর প্রতিবাদ জানিয়ে হেফাজতে ইসলামের কেন্দ্রীয় সাংগঠনিক সম্পাদক মাওলানা আজিজুল হক ইসলামাবাদী আজ সংবাদমাধ্যমে এক বিবৃতি দিয়েছেন।\nবিবৃতিতে আজিজুল হক বলেন, শায়খুল হাদিস আল্লামা জুনায়েদ বাবুনগরী এদেশের তৌহিদি জনতার রাহবার ও আধ্যাত্মিক নেতা। তিনি এদেশের হাজার হাজার আলেমের সম্মানিত ওস্তাদ। তাকে হয়রানি কিংবা তার বিরুদ্ধে কোনো ধরনের ষড়যন্ত্র করা হলে এদেশের লক্ষ লক্ষ তৌহিদি জনতা তা প্রতিহত করতে প্রস্তুত রয়েছে।\nতিনি বলেন, আমরা স্পষ্টভাবে বলতে চাই, হেফাজত কোনো তাণ্ডব চালায়নি; বরং ছাত্রলীগ, যুবলীগ ও শ্রমিক লীগের সন্ত্রাসীদের দিয়ে গুপ্ত হামলার তাণ্ডব চালিয়ে রাজনৈতিকভাবে এখন হেফাজতকে দোষারোপ করা হচ্ছে। হাসানুল হক ইনুসহ সরকারদলীয় ব্যক্তিবর্গ তদন্ত ছাড়াই হেফাজতের নামে অনবরত মিথ্যাচারপূর্বক হুমকি-ধমকি দিয়ে যাচ্ছেন। আমরা কোনো ধরনের রক্তচক্ষুকে পরোয়া করি না। আমরা সংঘাত চাইনা, কিন্তু আমাদেরকে উসকানি দিয়ে সংঘাতময় পরিস্থিতি সৃষ্টি করলে এর পরিণতি সরকারের জন্য ভালো হবে না।\nআজিজুল হক ইসলামাবাদী আরো বলেন, হাসানুল হক ইনু পুলিশের গুলিতে শহিদ হওয়া ২১টি প্রাণের জন্য একটুও দুঃখপ্রকাশ করলেন না! পুলিশ কর্তৃক সংঘটিত হত্যাযজ্ঞের বিচার চাইলেন না! শান্তিপূর্ণ হরতাল ও বিক্ষোভ মিছিলে কারা গুলি চালিয়ে পরিস্থিতিকে সহিংস করে তুলেছিল? হেলমেট পরে চাপাতি ও রামদা হাতে কারা পুলিশের সহযোগী হিসেবে শান্তিপূর্ণ প্রতিবাদকারী মুসল্লিদের ওপর হামলে পড়েছিল? সেসবের ভিডিও ফুটেজ ও ছবি দেখেছে সারা দেশের মানুষ। ২১ জন নিরীহ প্রতিবাদকারী নাগরিককে যারা শহিদ করেছে, তারাসহ ক্ষমতাসীন দলের সন্ত্রাসীদের একদিন বিচার করা হবে ইনশাআল্লাহ।\nআজিজুল হক বলেন, এতগুলো সরকারি-বেসরকারি প্রতিষ্ঠানে ভাঙচুর ও অগ্নিসংযোগের ঘটনা ঘটেছে, নিশ্চয়ই সেখানকার সিসি ক্যামেরাগুলোতে ভিডিও ফুটেজ থাকার কথা। সেগুলো প্রকাশ করলেই তো জানা যেত কারা তাণ্ডব চালিয়েছিল। কেন হামলাকালীন কোনো ভিডিও ফুটেজ বা ছবি প্রকাশ করা হচ্ছে না এখনো? কোনো তদন্ত ও প্রমাণ ছাড়াই আগেভাগে হেফাজতে ইসলামকে দায়ী করে অনবরত প্রোপাগান্ডা চালানো থেকেই বুঝা যায়, স্যাবোট্যাজ হিসেবে এসব তাণ্ডব ঘটিয়ে হেফাজতকে কলঙ্কিত করার অপচেষ্টা করা হয়েছে। বিরোধী পক্ষের আন্দোলনকে প্রশ্নবিদ্ধ করার জন্য স্যাবোট্যাজ ঘটাতে আমরা আগেও বহুবার দেখেছি।\nবিবৃতিতে আরো বলা হয়, হাসানুল হক ইনু জাতীয় সমাজতান্ত্রিক দলের সভাপতি। অথচ তিনি দলীয় আদর্শ জলাঞ্জলি দিয়ে দীর্ঘসময় একটি বুর্জোয়া পুঁজিবাদী ফ্যাসিস্ট সরকারের মন্ত্রীর দায়িত্ব পালন করেছেন। সংবাদমাধ্যমে আমরা জেনেছি, সংসদ সদস্য ও মন্ত্রী থাকাকালীন তিনি অঢেল অর্থসম্পদ বানিয়েছেন। এটাই কি সমাজতান্ত্রিক আদর্শের নমুনা! এছাড়া বঙ্গবন্ধু-হত্যার পর ট্যাংকের ওপর শার্ট খুলে যিনি নেচে নেচে উল্লাস করেছিলেন, আজকে তার মুখে বঙ্গবন্ধুর আদর্শের কথা বেমানান। এদেশে ভারতের স্বার্থরক্ষায় দালালির পুরস্কারস্বরূপ তিনি স্বৈরাচারী সরকারের মন্ত্রী হতে পেরেছিলেন।


সৌদিতে দুই ভারতীয়ের শিরশ্ছেদ সৌদিতে দুই ভারতীয়ের শিরশ্ছেদ – বিজয় টাইমস । Bijoy Times\nসৌদিতে দুই ভারতীয়ের শিরশ্ছেদ\nআপডেট টাইম : বুধবার, ১৭ এপ্রিল, ২০১৯\nখুনের মামলায় অভিযোগ প্রমাণিত হওয়ায় সৌদি আরবে দুই ভারতীয় নাগরিকের শিরশ্ছেদ করা হয়েছে। তবে এ বিষয়ে সৌদি আরবে অবস্থিত ভারতীয় দূতাবাসকে কিছুই জানায়নি সৌদি কর্তৃপক্ষ। পরে তাদের মরদেহও ফেরত পাঠানো হয়নি।\nবুধবার (১৭ এপ্রিল) ভারতের ইংরেজি দৈনিক টাইমস অব ইন্ডিয়ায় এ খবর প্রকাশ করা হয়েছে।\nশিরশ্ছেদ হওয়া ভারতীয় নাগরিকরা হলেন, সতিন্ডর কুমার এবং হারজিত সিং। তারা ভারতের পাঞ্জাব প্রদেশের বাসিন্দা।\nডাকাতির টাকা ভাগাভাগির সময় এ দুই ব্যক্তি তাদের আরেক সহযোগী ইমান উদ্দিন নামে এক ব্যক্তিকে হত্যা করে। এর কিছুদিন পর মদ্যপান ও ঝগড়ার জেরে তারা গ্রেফতার হন। তাদের যখন দেশে ফেরত পাঠানোর প্রক্রিয়া চলছিল তার প্রায় শেষ পর্যায়ে এসে কর্তৃপক্ষ জানতে পারে যে, তারা ইমান উদ্দিন নামের ওই ব্যক্তির হত্যাকারী।\nভারতের পররাষ্ট্র মন্ত্রণালয় থেকে গণমাধ্যমকে জানানো হয়েছে, রিয়াদের কারাগারে প্রেরণ করার পর তারা ইমান উদ্দিনকে হত্যার কথা স্বীকার করে। ২০১৭ সালের ৩ মে মামলার শুনানি হয়, যেখানে দূতাবাসের একজন কর্মকর্তা উপস্থিত ছিলেন। কিন্তু শিরশ্ছেদ করার সময় সৌদি কর্তৃপক্ষ কিছু জানায়নি।\nইসরায়েলে ১২০০ বছরের পুরনো মসজিদের সন্ধান\nউত্তরপ্রদেশে একদিনেই বজ্রপাতে নিহত ৩২\nফেস অ্যাপের কল্যাণে ১৮ বছর আগে হারানো ছেলেকে খুঁজে পেল পরিবার!\nভবনে জ্বলছে আগুন, ভেতরে শতাধিক মানুষ (ভিডিও)\nইসরায়েলে হাজার বছরের প্রাচীন মসজিদ আবিষ্কার\nফেলে দেওয়া নবজাতক শিশুকে ড্রেন থেকে টেনে তুলে প্রাণ বাঁচালো কুকুর\n২ মিনিট সময় নিয়ে একটু কষ্ট হলেও সবাই পুরোটা পড়বেন, গরিব পরিবারের একটি ছেলের সাথে একই গ্রামের একটি…\nএই সাধারণ জিনিসেই বদলায় জীবন, ফটকিরির একটা টুকরোই পাল্টে দিতে পারে ভাগ্য\nমৃত্যু ডেকে আনতে পারে কবুতর\nভারতের চন্দ্রযান-২ এর দায়িত্বে বাঙালি কৃষকের ছেলে\nচাষের জমিতে ৬০ লাখ টাকার ‘হীরক খণ্ড’ কুড়িয়ে পেলেন কৃষক\nবস্ত্র অধিদফতরে চাকরি\nটাঙ্গাইলে বন্ধ প্রায় দেড়’শ শিক্ষা প্রতিষ্ঠান, পানি কমলেও ছাড়েনি বিপদসীমা\nমশা মারতেও রুল দিতে হয়, বিশ্বে এমন নজির নেই: হাইকোর্ট\nব্যপক বিনোদন,একটি ভিডিওই অনেকগুলো ভিডিওর বিনোদন দেবে\nযেভাবে পা দিয়ে তৈরী হচ্ছে অত্যন্ত সুস্বাদু ফুচকা\nDog Vs Cock, Supper Funny Fighting\nএমন সাইকেল প্রতিযোগিতা জীবনেও দেখিনি,আপনাকে বিনোদিত হতেই হবে\nসর্বশেষ এইটাই দেখার বাকি ছিলো,এটাকে ছাগল বললে ভুল হবে\nঅপূর্ব পানির ফোয়ারা , একদম অভিভূত হওয়ার মত\nআসলেই কি খাচ্ছি আমরা?\nদুই বন্ধুর মজার কান্ড দেখে হাসতে হাসতে পেট ব্যথা হয়ে গেলো\nবাগানে আপেল ধরা দেখে মন ভরে আসে,এক কথায় অসাধারণ\nবৃষ্টির সময় বিদ্যুৎ খুটিটে হাত দিবেন না এবং খুটির আশপাশের পানি থাকলে সামনে দিয়ে চলাফেরা করবেন না\nবঙ্গবন্ধুর আদর্শ বুকে লালন করে জননেত্রী শেখ হাসিনার উন্নয়নের বার্তা সারা বাংলাদেশে ছড়িয়ে দেওয়ার লক্ষ্যে কাজ করে যাচ্ছে বিজয়টাইমস ২৪ ডট কম পরিবার।সকল অপপ্রচার, গুজব প্রতিরোধ করে সত্য সংবাদ পরিবেশন করে বঙ্গবন্ধুর সোনার বাংলা গড়ে তুলে জননেত্রীর হাতকে শক্তিশালী করাই আমাদের নিরন্তর প্রচেষ্টা। যোগাযোগ bijoytimes@gmail.com


অভাব অনট‌নেও পালাগান আকঁড়ে বাউল শিল্পীরা || Somoynews.tv\nনানা প্রতিকূলতার মা‌ঝেও গ্রামীণ লোক সংস্কৃ‌তি মারফ‌তি, পালাগান আকঁড়ে আছেন নওগাঁর বাউল শিল্পীরা। লোকসঙ্গীতে ছড়াচ্ছেন মুগ্ধতা। অভাব অনট‌নে থাকা শিল্পীদের জন্য সরকারি পৃষ্ঠপোষকতার দাবি বি‌শিষ্টজন‌দের।\nপ্রাচীন লোকসংগীত চর্যাপদের গান কি‌শোরী ক‌ন্ঠে তু‌লে ধ‌রেন ব‌াউল শিল্পীরা । এক তারা, খন্জরি, ম‌ন্দিরা ও হার‌মো‌নিয়া‌মের সু‌রে উ‌ঠে আসে প্রেম বিরহের সা‌থে জীব‌নের জয়গান ।\nএকজন বাউল বলেন, 'গানের মাধ্যমে আমরা আমাদের সুখ দুঃখের কথা তুলে ধরি।'\nনওগাঁর বদলগাছীর পাহাড়পু‌রে বাউল শিল্পীরা প্রতিকূল পরিবেশে ধ‌রে রে‌খে‌ছেন গ্রামীণ লোক সঙ্গীতের গান।\nতৃণমূল মানু‌ষের জীব‌নের মৌ‌লিক আবেদনগু‌লো গা‌নের মাধ‌্যমে তু‌লে ধরায় পল্লীর হাটবাজা‌রে গান শুন‌তে ভিড় ক‌রে মানুষ।\nঅপ-সংস্কৃ‌তির আগ্রাসন রো‌ধে প্রাচীন এ লোক সংগীত রক্ষায় সরকারি পৃষ্ঠপোষকতার দাবি জানান নওগাঁ সরকারি ক‌লেজের সাবেক অধ‌্যক্ষ মো. শ‌রিফুল ইসলাম এবং পাহাড়পুর ভাবনগর সাধু সংঘ চর্চা কেন্দ্রের সভাপ‌তি মো. বাবুল আকতার বাচ্চু।\nচর্যাপ‌দের গান ছাড়াও দেহতত্ত্ব, মারফ‌তি, পালাগান জেলার বি‌ভিন্ন জায়গায় প‌রি‌বেশন করেন ২২ জ‌নের এ বাউল দল ।


মেসিকে দিলেই কেবল বার্সেলোনাকে ক্ষমা করবে রোমা!\nম্যালকমকে কেনার সব আয়োজন সেরে ফেলেছিল এএস রোমা। কথা-বার্তা চূড়ান্ত করার পর অপেক্ষায় ছিল আনুষ্ঠানিক চুক্তির জন্য। কিন্তু রোমার সেই মুখের গ্রাস কেড়ে নিয়েছে বার্সেলোনা। অন্যায়ভাবে ম্যালকমকে নিজেদের দলে ভিড়িয়েছে কাতালন ক্লাবটি। নিজেদের অন্যায় কৃতকর্মের জন্য রোমার কাছে করজোরে ক্ষমাও চেয়েছেন বার্সেলোনার সভাপতি জোসেফ মারিয়া বার্তোমেউ। কিন্তু বার্সার সেই ক্ষমা রোমা গ্রহণ করেনি। ইতালিয়ান ক্লাবটির সভাপতি জেমস পালোত্তা বরং ক্ষমা গ্রহণের শর্তে জুড়ে দিয়েছেন ‘ছোট্ট’ একটা শর্ত। বলেছেন, লিওনেল মেসিকে রোমার কাছে বিক্রি করলেই কেবল ম্যালকম-কাণ্ডের জন্য বার্সেলোনাকে ক্ষমা করা হবে! নচেৎ নয়।\nবার্সেলোনা যে কালো পথে হেঁটে ম্যালকমের সঙ্গে চুক্তি করেছে সেটা দিবালোকের মতোই স্পষ্ট। কাতালন ক্লাবটি ভালো করেই জানত, এই ব্রাজিলিয়ান উইঙ্গারের সঙ্গে চুক্তির বিষয়ে কথা-বার্তা চূড়ান্ত করে ফেলেছে রোমা। বার্সা তাই রোমার মুখের গ্রাস কেড়ে নিতে বড় অঙ্কের চুক্তির প্রস্তাব দেয়। এবং বার্সার সেই অন্যায় প্রস্তাবে রাজিও হয় ম্যালকমের সাবেক ক্লাব বোর্দো। বেশি অর্থের টোপ পেয়ে বোর্দো রোমাকে দেওয়া প্রতিশ্রুতি ভঙ্গ করে বার্সেলোনার কাছেই অন্যায়ভাবে বিক্রি করে দেয় ম্যালকমকে। ইতালির এক রেডিওকে দেওয়া সাক্ষাৎকারে রোমার সভাপতি স্পষ্ট করেই বললেন, বার্সেলোনা অনৈতিকভাবে ম্যালকমের সঙ্গে চুক্তি করেছে। বার্সেলোনা নিজেদের কৃতকর্মের জন্য ক্ষমা চেয়েছে দাবি করে পালোত্তা বলেছেন, ‘বার্সেলোনা আমাদের কাছে ক্ষমা চেয়েছে। কিন্তু আমি তাদের ক্ষমা গ্রহণ করিনি।’ এরপর হাসতে হাসতে বলেছেন, মেসিকে তাদের কাছে বিক্রি করলেই কেবল ক্ষমা করবেন বার্সাকে, ‘একটি মাত্র উপায়েই কেবল আমরা তাদের ক্ষমা গ্রহণ করতে পারি, যদি তারা মেসিকে আমাদের দেয়।’ মজা করে বললেও পালোত্তা যে ক্ষোভ থেকেই কথাটা বলেছেন, সেটা তার পরের কথাতেই স্পষ্ট, ‘বার্সেলোনা অনৈতিকভাবে ম্যালকমের বিষয়টিতে হস্তক্ষেপ করে। ওকে (ম্যালকম) অন্যায়ভাবে দলে ভিড়িয়েছে। কারণ, ওর (ম্যালকম) এজেন্ট ও বোর্দোর সভাপতির সঙ্গে মঞ্চি (রোমার ক্রীড়া পরিচালক) বৈঠক হয়েছিল। বৈঠকে চুক্তির বিষয়টিও চূড়ান্ত করা হয়েছিল। আমরা বুঝতে পেরেছি, আমাদের কি করা উচিত। আমরা আইনী ব্যবস্থা নেয়ার কথা ভাবছি। আইনী পরামর্শও পেয়েছি। আশা করি বোর্দো সন্তুষ্ট।’\nক্ষমা গ্রহণের জন্য রোমার জুড়ে দেওয়া শর্ত যে বার্সেলোনা মানবে না, সেটা না বললেও চলে। কারণ, একজন ম্যালকম নয়, দরকার হলে বার্সেলোনা ১০ জন ম্যালকমকে রোমায় পাঠিয়ে দিতে পারে! কিন্তু একজন মেসিকে নয়। যার অর্থ, ম্যালকম-কাণ্ডে বার্সেলোনার চাওয়া ক্ষমা বাতাসেই ভেসে বেড়াবে! ইন্টারনেট।


র‌্যাবের নির্যাতন: শাহনূরের মৃত্যুর ঘটনায় হাইকোর্টের রুল\nমঙ্গলবার, ১৫ জুলাই, ২০১৪ (২১:৪২)\nর‌্যাপিড অ্যাকশন ব্যাটালিয়ন-র‌্যাবের নয় সদস্যসহ এগার জনের বিরুদ্ধে ব্রাহ্মণবাড়িয়ার নবীনগরে শাহনূর আলম নামের এক ব্যক্তিকে নির্যাতন ও হত্যার অভিযোগে জেলা দায়রা জজ আদালতের দেয়া আদেশ কেন বাতিল ঘোষণা করা হবে না— তা জানতে চেয়ে রুল জারি করেছে হাইকোর্ট।\nমঙ্গলবার বিচারপতি শওকত হোসেন ও বিচারপতি মোস্তফা জামান ইসলাম সমন্বয়ে গঠিত হাইকোর্ট বেঞ্চ এক আবেদনের (রিভিশন আবেদন) শুনানি নিয়ে এ আদেশ দিয়েছে।\nএর আগে জেলা দায়রা জজ আদালত জেলার জ্যেষ্ঠ বিচারিক হাকিমের (নবীনগর) দেওয়া আদেশ সংশোধন করেন।\nগত রোববার নিহত শাহনূরের ভাই মেহেদী হাসান রিভিশন আবেদনটি করেন।\nআদালতে রিভিশন আবেদনের পক্ষে শুনানি করেন আইনজীবী রফিকুল ইসলাম মিয়া ও তার সঙ্গে ছিলেন আইনজীবী মো. রফিকুল হোসেন। রাষ্ট্রপক্ষে শুনানি করেন অ্যাটর্নি জেনারেল মাহবুবে আলম ও তার সঙ্গে ছিলেন ডেপুটি অ্যাটর্নি জেনারেল মোশাররফ হোসেন।\nপরে ডেপুটি অ্যাটর্নি জেনারেল মোশাররফ হোসেন সাংবাদিকদের বলেন, ব্রাহ্মণবাড়িয়া দায়রা জজ আদালতের ওই আদেশটি কেন বাতিল ঘোষণা করা হবে না রুলে তা জানতে চাওয়া হয়েছে।\nপ্রসঙ্গত: গত ২৯ এপ্রিল র‌্যাব পরিচয়ে শাহনূর আলমকে তুলে নিয়ে যাওয়া হয়। পরে তাকে ভৈরব র‌্যাব ক্যাম্প-১৪-এ নিয়ে নির্যাতন করা হয়। ৩০ এপ্রিল নবীনগর থানায় পাঠানো হয়। মো. আবু তাহের নামের এক ব্যক্তির করা মামলায় তাকে গ্রেপ্তার দেখানো হয়।\nপরে শাহনূরের চিকিত্সার জন্য ৪ মে ব্রাহ্মণবাড়িয়া সদর হাসপাতালে পাঠায় কারা কর্তৃপক্ষ। ৬ মে শাহনূর মারা যান। ওই ঘটনায় তার ভাই মেহেদী হাসান ১ জুন জ্যেষ্ঠ বিচারিক হাকিম আদালতে (নবীনগর) অভিযোগ দায়ের করেন। ৪ জুন আদালত অভিযোগটি এফআইআর হিসেবে গণ্য করার জন্য এবং পুলিশের অপরাধ তদন্ত বিভাগ (সিআইডি) দিয়ে তদন্ত করার আদেশ দেয়। এ আদেশের বিরুদ্ধে র‌্যাব-১৪-এর ভৈরব ক্যাম্পের এক এসআই ব্রাহ্মণবাড়িয়া দায়রা আদালতে রিভিশন আবেদন করেন। ৬ জুন ব্রাহ্মণবাড়িয়ার দায়রা জজ আদালত আদেশ সংশোধন করে তদন্ত সাপেক্ষে আইনগত ব্যবস্থা নিতে বলেন। এ আদেশ বাতিল চেয়ে গত রোববার আবেদন করেন শাহনূরের ভাই মেহেদী হাসান। শুনানি নিয়ে আজ আদালত এ আদেশ দেন।


আন্দামান-নিকোবর দ্বীপপুঞ্জের সর্বোচ্চ শৃঙ্গের নাম কী? – প্রশ্ন উত্তর অয়েব পোর্টাল\nআন্দামান-নিকোবর দ্বীপপুঞ্জের সর্বোচ্চ শৃঙ্গের নাম কী?\nপ্রশ্ন ও উত্তর সমূহ › Category: ভূগোল › আন্দামান-নিকোবর দ্বীপপুঞ্জের সর্বোচ্চ শৃঙ্গের নাম কী?\nরূঢ়ের প্রধান ভারী শিল্পটি কী?\nমোট জনসংখ্যায় বিশ্বে ভারতের স্থান-\nপৃথিবীতে আকরিক লোহা উৎপাদনে ভারতের স্থান কোথায়\nবর্ধমান জেলার কৃষিতে “সবুজ বিপ্লব এল কীভাবে?


০৪ ফেব্রুয়ারি ২০১৬ ০১:৫৪\nছবির প্রেরণা কবির গান\nনিজের রচনার অলংকরণ সাধারণত চাইতেন না রবীন্দ্রনাথ, কিন্তু ছবির সঙ্গে লেখার একটা সংলাপ তৈরি করতে চেয়েছেন অনেক বার৷ সে ভাবেই তাঁর গানের সঙ্গেও জড়িয়ে আছে বেশ কয়েকটি ছবি৷ এ সব ছবি কিছু ক্ষেত্রে গানের উৎস, কিছু ক্ষেত্রে যে ঘটনা থেকে গানের জন্ম সেই ঘটনারই সম্পূর্ণ স্বতন্ত্র চিত্রভাষ্য৷ আবার কোনও কোনও ক্ষেত্রে অন্য কোনও রচনায় স্মৃতিসূত্রে এসেছে গান৷ সেই রচনার অলংকরণ করতে গিয়ে শিল্পী বেছে নিয়েছেন গানটি৷ এই ধরনের গানের ছবির সবচেয়ে স্মরণীয় উদাহরণ সম্ভবত জীবনস্মৃতি-র প্রথম সংস্করণে ‘হেলাফেলা সারাবেলা’ গানটির সঙ্গে মুদ্রিত গগনেন্দ্রনাথ ঠাকুরের ছবিটি৷ রবীন্দ্রনাথের গানের সঙ্গে সম্পর্কযুক্ত কয়েকটি ছবি ও রবীন্দ্রভবন সংগ্রহালয় থেকে সংশ্লিষ্ট গানটির পাণ্ডুলিপির উপস্থাপনে এক অভিনব বই এ বার বইমেলায়৷ রবীন্দ্রনাথের গানের ছবি (প্রতিক্ষণ) বইটিতে রবীন্দ্রনাথের নিজের আঁকা ছবির ঘরানার সঙ্গে তাঁর এই সব গানের ছবির কী বিপুল ফারাক সেটাই দেখিয়েছেন আশিস পাঠক৷ রবীন্দ্রনাথের জীবনকালে প্রকাশিত ছবিগুলিই জায়গা পেয়েছে এ বইয়ে৷ ছবিগুলি এবং প্রাসঙ্গিক গানগুলির নেপথ্য কাহিনি বা প্রকাশোত্তর কাহিনিও সবিস্তারে আছে এ বইয়ে৷ আছে বহু দুষ্প্রাপ্য ছবিও৷ যেমন গীতাঞ্জলি অ্যান্ড ফ্রুট-গ্যাদারিং-এর জন্য গগনেন্দ্রনাথ ঠাকুরের আঁকা অথচ বইয়ে ব্যবহৃত না হওয়া দুটি, গগনেন্দ্রনাথেরই আঁকা ‘একলা বসে হের তোমার ছবি’ গানটির ছবি৷ অবনীন্দ্রনাথ, নন্দলাল, সুরেন্দ্রনাথ কর, অসিতকুমার হালদার, রমেন্দ্রনাথ চক্রবর্তীর মতো সুপরিচিত শিল্পীর ছবির পাশাপাশি ‘এরে ভিখারি সাজায়ে’, ‘ওই আসে ওই অতি ভৈরব হরষে’, ‘তোর আপনজনে ছাড়বে তোরে’, ইত্যাদি গানের সঙ্গে নবেন্দ্রনাথ ঠাকুর, খগেন রায়, সমরেন্দ্রনাথ গুপ্তর মতো তুলনায় স্বল্প-পরিচিত বা কম দেখা শিল্পীদের আঁকা রবীন্দ্রসঙ্গীতের ছবিও পত্রপত্রিকার পাতা থেকে তুলে আনা হয়েছে এ বইয়ে৷ শিল্পীদের পরিচয়ের সঙ্গে যুক্ত হয়েছে বেশ কয়েকটি দুর্লভ প্রতিকৃতি৷ সঙ্গের ছবিতে বাঁ দিকে বইটির প্রচ্ছদ, আর ডান দিকে সত্যেন্দ্রনাথ বিশীর অলংকরণ, ‘আমার নিশীথ রাতের বাদল-ধারা’ গানের সঙ্গে।\nহোম ইউনিভার্সিটি লাইব্রেরি আর কেমব্রিজ ম্যানুয়ালস অফ সায়েন্স অ্যান্ড লিটারেচার-এর আদর্শে ‘বিশ্ববিদ্যাসংগ্রহ’ গ্রন্থমালার পরিকল্পনা ১৯১৭ সালে৷ ২৬ বছর পরে প্রথম বই, রবীন্দ্রনাথ ঠাকুরের সাহিত্যের স্বরূপ৷ ১৯৮১ পর্যন্ত ১৩৫টি বই প্রকাশিত৷ এ বার তার পুনঃপ্রকাশের আয়োজন বিষয়ভিত্তিক বিভিন্ন খণ্ডে নতুন ভূমিকা-সহ, জানিয়েছেন গ্রন্থনবিভাগের পরিচালক রামকুমার মুখোপাধ্যায়৷ প্রথম তিনটি সংকলন ভারত-সংস্কৃতি, গণিতবিদ্যা ও জ্যোতির্বিজ্ঞান প্রকাশিত হয়েছে সম্প্রতি৷ রমেন্দ্রনাথ চক্রবর্তী-কৃত মূল প্রচ্ছদপটটিই ব্যবহৃত হচ্ছে প্রতিটি সংকলনে, থাকছে গ্রন্থ-পরিচয়ও৷\nগত শতকের পঞ্চাশের দশক থেকে পত্রপত্রিকায় সচিত্রকরণ, বাংলা বইয়ের প্রচ্ছদ ও অলংকরণ করেছেন যে সব শিল্পী, তাঁদের ক’জনের কথা আমরা মনে রেখেছি? জনপ্রিয় গল্প-উপন্যাস রচনাবলিতে স্থায়ী জায়গা পায়, হারিয়ে যায় তার মূল অলংকরণ। সুবোধ দাশগুপ্ত এই পর্বেরই এক স্বশিক্ষিত শিল্পী, যিনি চলতি ধারার বাইরে গিয়ে ‘সবসময়েই চেষ্টা করতেন নতুন ভাবে কিছু করার’, লিখেছেন কৃষ্ণেন্দু চাকী, সুবোধ দাশগুপ্ত/ অলঙ্করণ ইত্যাদি (সম্পা: সন্দীপ দাশগুপ্ত, লালমাটি) বইয়ের ভূমিকায়। শিল্পীর ‘আত্মদর্শন’-এ বই শুরু, লেখক শিল্পী বন্ধু গুণগ্রাহীরা তুলে ধরেছেন তাঁর কাজের বিচিত্র দিক, আছে নিজের লেখা। তবে সবথেকে বেশি আছে তাঁর অলংকরণ আর প্রচ্ছদের নমুনা, বড় যত্নে সাজানো। এই শিল্পীদের নিয়ে এমন বই আরও হোক।\nসত্যজিৎ রায়কে যে সারা জীবন ধরে অজস্র সাক্ষাৎকার দিয়ে যেতে হবে এটা নিতান্তই স্বাভাবিক। নিছক সাদামাটা পুনরাবৃত্ত প্রশ্নোত্তরের বাইরেও অনেক কথোপকথনেই উঠে এসেছে বাংলার শিল্পসংস্কৃতি ও তাঁর নিজের কাজ নিয়ে নানা গভীর উচ্চারণ। এ সবই ছড়িয়ে আছে নানা পত্রপত্রিকায়। সোমনাথ রায় সম্পাদিত ‘এখন সত্যজিৎ’ ইতিমধ্যেই প্রায় ৪৫টি সাক্ষাৎকারের হদিশ পেয়েছে, এ বারের ‘সাক্ষাৎকার সংখ্যা’য় ছাপা হয়েছে ২০টি। শিল্পী বিনোদবিহারী মুখোপাধ্যায়ের সঙ্গে সত্যজিতের কথাবার্তাটি এ সংখ্যার প্রবেশক, তার পর চলচ্চিত্র, ম্যাজিক, রবীন্দ্রসংগীত, সন্দেশ, শিল্পকলা এমন বহু বিষয়ে সত্যজিতের চিন্তা সংখ্যাটিতে ধরা রইল।\nসিপাহি বিদ্রোহের ২০০ জন বন্দিকে ১৮৫৮-য় নিয়ে যাওয়া হয় আন্দামানে। সেই শুরু। আর ১৯০৯-এ আন্দামান সেলুলার জেলে প্রথম ঠাঁই হল রাজনৈতিক বন্দিদের পাঁচ জনের একটি দলের (মানিকতলা বোমার মামলা)। ১৯০৯-’৩৮ পর্বে আন্দামানে শাস্তি ভোগ করেছেন এমন বন্দিদের ঠিকুজি খুঁজেছেন ‘আন্দামান নির্বাসিত বন্দি মৈত্রী চক্র’-এর সভাপতি অনুপ দাশগুপ্ত, বিপ্লবী সুশীল দাশগুপ্তের পুত্র। তাঁর হিসাবে এমন ৫৯৬ জন স্বাধীনতা সংগ্রামীর মধ্যে বাংলারই ছিলেন ৪০৬ জন, আর পঞ্জাবের ১০১! জেলের ইতিহাসের সঙ্গে বন্দিদের পরিচয় এবং অধিকাংশের ছবি দিয়ে সেলুলার জেলে নির্বাসিত বিপ্লবীদের কথা প্রকাশ পেল (সংকলন, সম্পাদনা: অনুপ দাশগুপ্ত, সাহিত্য সংসদ)। গুরুত্বপূর্ণ যে সব মামলায় এঁদের শাস্তি হয়, আছে তারও দীর্ঘ বিবরণ। নিঃসন্দেহে বাংলার বিপ্লবী আন্দোলনের গুরুত্বপূর্ণ আকর হয়ে থাকবে বইটি।\nউনিশ শতকের সাহিত্যের ইতিহাস নিয়ে যতটা চর্চা এগিয়েছে, ততটা কি বিংশ শতাব্দীর বেলাতেও খাটে? বোধহয় না। সে জন্যেই ফেলে-আসা শতকের বাংলা বই নিয়ে বিদ্যাচর্চার অভিপ্রায় থেকে বেরল কোরক-এর (সম্পা: তাপস ভৌমিক) বইমেলা সংখ্যা: ‘বাংলা বই ও বই পড়া’। এটিকে ‘বিশ শতকের বাংলা সাহিত্যের ইতিহাস রচনার প্রস্তুতি বা উপাদান’ মনে করেন সম্পাদক। তিন পর্বে বিভক্ত সংখ্যাটির প্রথম পর্বে উনিশ-বিশ শতকের গুরুত্বপূর্ণ ব্যক্তিত্বদের মনন ও জ্ঞানচর্চা। দ্বিতীয় পর্বে একালের বিশিষ্ট মানুষজনের ভাললাগা বই নিয়ে নিবন্ধ। শেষ পর্বে কয়েক জন অবাঙালি ব্যক্তিত্বের প্রিয় বাংলা বই ও তাঁদের বাংলা সাহিত্যচর্চার কথা।\n‘দীপক চ্যাটার্জ্জীর একের পর এক দুঃসাহসিক অভিযান আমাদের বেঁচে থাকার রসদ, ছেলেবেলাকার দুঃসাহসের দস্তাবেজ।’ মনে করেন অভি চক্রবর্তী, অশোকনগর নাট্যমুখ-এর কর্ণধার। তাঁর সঙ্গে আঁতাত কৌশিক মজুমদারের, যিনি মনে করেন ‘ফেলুদা-ব্যোমকেশের এই মহারণে আবার দীপক চ্যাটার্জ্জী হেরে যাচ্ছেন। প্রাণ হাতে নিয়ে, লোহার পাইপ বেয়ে উঠে এই দীপকই তো একদিন কলকাতা শহরকে রক্ষা করত... ভয়ঙ্কর ভিলেনদের হাত থেকে।’ এ দু’জনের যোগসাজশে বইয়ের পাতা থেকে বেরিয়ে মঞ্চ দাপাতে আসছে দীপক। তার ভূমিকায় পুণে ফিল্ম অ্যান্ড টেলিভিশন ইনস্টিটিউটের প্রাক্তন ছাত্র সমদর্শী দত্ত। প্রযোজনার প্রাক্‌পর্বে অভি যেমন ঋণী কৌশিকের কাছে, তেমনই প্রাণিত হয়েছেন ব্রাত্য বসুর থেকে। স্বপনকুমার-দীপক চ্যাটার্জ্জীকে নিয়ে একটি গবেষণা পুস্তিকা (লালমাটি) বেরল বইমেলায়, মঞ্চায়নের আগাম ঘোষণা সম্বল করে। ‘আসন্ন গরমের ছুটিতে প্রথম অভিনয়, কারণ ছোটবেলায় ওই ছুটিটাতেই তো স্বপনকুমার গোগ্রাসে গিলতাম।’ অভির সংযোজন।\nঅতঃপর অন্তঃপুরে-তে তিনি আশ্চর্য করেছিলেন। এ বার পুবালি পিঞ্জিরা-য় (গাঙচিল) আবিষ্ট করলেন সামরান হুদা। এ বই হারিয়ে যাওয়া বাংলাদেশের এক মেয়ের চোখে ঘর-গেরস্থালি আর পাড়াপ্রতিবেশীর কথা। নিছক স্মৃতিকথন নয়, দূর থেকে দেখা কিছু পিছুটানের জাফরি সাজিয়ে সাজিয়ে আলোআঁধারি ঝরোখা বানিয়ে তুলেছেন সামরান, যেখানে প্রত্যহের যাপনে মিশে রয়েছে লোকজ সংস্কৃতির আদিগন্ত। এই কথকতায় সার্থক সংগত দিয়েছেন পিয়ালী সাধুখাঁ, তাঁর অজস্র লিনোকাটে সেজে উঠেছে পটভূমি। সঙ্গে প্রচ্ছদ।\nগত বছরের শেষের দিকে বিশ্বের নজর ছিল প্যারিসের ওপর। পরিবেশ সংক্রান্ত আন্তর্জাতিক সম্মেলনে কী আলোচনা হল, মার্কিন যুক্তরাষ্ট্রের কী ভূমিকা ছিল, আগামী দিনে ভারতের মতো ফাস্ট গ্রোইং ইকনমি-র কী ভূমিকা থাকবে— এমন সব বিষয়ে আলোচনার আয়োজন ছিল মডার্ন হাই স্কুল ফর গার্লস-এ। প্রধান বক্তা ছিলেন কলকাতার মার্কিন কনসাল-জেনারেল ক্রেগ হল। উপস্থিত ছিল বিভিন্ন স্কুলের প্রায় দুশো ছাত্রছাত্রী। আলোচনায় উঠে এল কলকাতার দূষণমাত্রার কথা। ক্রেগ বললেন তাঁর দেশের এমন নদীর কথাও, যাতে দূষণের কারণে আগুন ধরে যেত। পরিবেশ বাঁচানোর ক্ষেত্রে কত বড় ভূমিকা থাকবে আগামী প্রজন্মের, বললেন সেই নিয়েও। শুরুতে ছিল ছাত্রীদের সাংস্কৃতিক অনুষ্ঠান। রবীন্দ্রনাথের ‘আলো আমার আলো’ গানে গলা মেলালেন কনসাল-জেনারেলের স্ত্রী মিরইউং হল-ও।\n‘তাঁর রচিত গল্পে উপন্যাসে মেয়েদের প্রতি যে সহানুভূতি ও সংবেদনশীলতা প্রকাশ পেয়েছে সেটাই আসল। বাস্তবিক এ দেশের হতভাগিনী মেয়েদের প্রতি তাঁর মহানুভব সহানুভূতি ছিল।’ শীর্ষেন্দু মুখোপাধ্যায় লিখেছেন নরেন্দ্রনাথ মিত্র সম্পর্কে। লিখেছেন নীরেন্দ্রনাথ চক্রবর্তীও: ‘এই রকমের একটা বিশ্বাস খুব সংগোপনে তিনি লালন করতেন যে, যা স্বাভাবিক, তা-ই সত্য। সেই সত্যের বাইরে তিনি কখনও পা বাড়াননি।’ বেশ কিছু জরুরি লেখা, যা থেকে পাঠক চিনে নিতে পারবেন ‘লেখক’ ও ‘মানুষ’ নরেন্দ্রনাথকে। জন্মশতবর্ষে অভিজিৎ মিত্রের সম্পাদনায় পদক্ষেপ বের করল তাঁর ‘জন্মশতবার্ষিকী সংখ্যা’। অগ্রন্থিত ও অপ্রকাশিত বেশ কিছু রচনাও আছে তাঁর। পিতার আখ্যান রচনার ধরন নিয়ে স্বয়ং সম্পাদকেরও দীর্ঘ রচনা— ‘নরেন্দ্রনাথ মিত্র: পরম্পরা’।\nকপিলদেব, বিজয় মাল্য, জগজিৎ সিংহ, ঋতুপর্ণ ঘোষ, ডেরেক ও’ব্রায়েন, অভিষেক বচ্চন— বিভিন্ন জগতের বহু তাবড়ই তাঁর ক্লায়েন্ট। ভারতীয় পুরুষ পোশাকের পরিচিত ধ্যানধারণাকে তিনি তছনছ করে দিয়েছেন। শর্বরী দত্ত সুপরিচিত ফ্যাশন ডিজাইনার। অভিনবত্বের প্রতি তাঁর প্রবল আকর্ষণ। তাঁর হাতে যখন থাকে পেনসিল, তখন পোশাকপরিচ্ছদ হয়ে যায় ক্যানভাস। কল্পনায় তৈরি নকশা ও ছবি ধীরে ধীরে মূর্ত হয়ে ওঠে কাপড়ে। শর্বরীর মতে, ভারতে প্রাক-ব্রিটিশ যুগে পুরুষরা রীতিমতো শৌখিন ছিলেন। কারুকাজ করা পোশাক ও অলংকার তাঁদের বেশভূষার অঙ্গ ছিল। ব্রিটিশ আমলে শার্ট প্যান্ট সুট টাই চালু হওয়ার পর আগের ধারণা বদলে গেল। তবে তিনি মনে করেন, ঐতিহ্যময় পোশাকে (যেমন কুর্তা, ধুতি, পাঞ্জাবি বা শেরওয়ানিতে) ভারতীয় পুরুষকে কিছু কম ভাল দেখায় না। তাঁর নকশার মধ্যে যেমন এক দিকে পাওয়া যায় দেশি কল্কা, ফুল, লতাপাতা বা পৌরাণিক কাহিনির চিত্ররূপ, তেমনই অপর দিকে গ্রিস, মিশর, রোম ও মেক্সিকোর শিল্পনিদর্শন। কবি অজিত দত্তের কন্যা শর্বরী নাচ ও গানে পারদর্শী, ছবি আঁকাতেও সিদ্ধহস্ত। কলকাতা বিশ্ববিদ্যালয় থেকে দর্শনে মাস্টার্স। ১৯৯১-এ তাঁর প্রথম প্রদর্শনী। এ বছর তাঁর কর্মজীবন ২৫-এ পা দিল। আর সেই সঙ্গে প্রকাশিত হল শর্বরী দত্ত/ দ্য ডিজাইন ডিভা (বৈশালী চট্টোপাধ্যায় দত্ত, সম্পাদনা সুচরিতা ঘোষ, নিয়োগী বুকস)। অক্সফোর্ড বুক স্টোরে বইটির আনুষ্ঠানিক প্রকাশ করলেন প্রসেনজিৎ চট্টোপাধ্যায়। শর্বরীর পোশাককে যাঁরা আপন করে নিয়েছেন, বিখ্যাত সেই মানুষেরা মুখ খুলেছেন এই বইয়ে। সঙ্গে রয়েছে তাঁর উত্থান, কর্মজীবন এবং ব্যক্তিগত জীবনও। পাতায় পাতায় তাঁর পরিকল্পিত পোশাকে মডেলদের ছবি এবং চমৎকার ছাপা। সঙ্গের ছবি বই থেকে।\n‘এই আলালী ভাষার সৃষ্টি হইতে বঙ্গসাহিত্যের গতি ফিরিয়া গেল।’ মন্তব্য শিবনাথ শাস্ত্রীর। কিন্তু শুধু কি বাংলা চলিত ভাষা, বাংলা উপন্যাস বা ছোটগল্পের পথিকৃৎ হিসাবেই প্যারীচাঁদ মিত্র (১৮১৪-১৮৮৩) স্মরণীয়? ডিরোজিয়ো-র ছাত্র প্যারীচাঁদ যে মেয়েদের জন্য ‘মাসিক পত্রিকা’-র প্রকাশক, বহু বিদ্বৎসভায় সক্রিয় ভূমিকায়, পাবলিক লাইব্রেরির গ্রন্থাগারিক, নিজস্ব ব্যবসা-প্রতিষ্ঠানের পরিচালক, আইনসভার সদস্য, কৃষিবিদ্যার চর্চায় অগ্রগণ্য, শেষ পর্বে অধ্যাত্মজিজ্ঞাসু, তার কতটুকু সম্বন্ধে এই দ্বিশতবর্ষ পেরিয়ে আমরা সচেতন? সংবর্তক (সম্পা: প্রসূন ধর) ৯০০ পৃষ্ঠার প্যারীচাঁদ মিত্র সংখ্যায় এই কাজটিই করতে চেয়েছে। বিভিন্ন দিকে আলো ফেলার সঙ্গে ‘ফিরে পড়া’ অংশে আছে পুরনো লেখা, আর পুনর্মুদ্রিত হয়েছে প্যারীচাঁদের নির্বাচিত ইংরেজি ও বাংলা রচনা। মুদ্রিত হয়েছে প্যারীচাঁদের একটি দুর্লভ ছবি, তবে ‘হিন্দু কলেজ’ পরিচয়ে মুদ্রিত ছবিটি আসলে কলকাতা বিশ্ববিদ্যালয়ের অধুনালুপ্ত সেনেট হল-এর।\nভরতমুনির ‘নাট্যশাস্ত্র’। সে তো ভারি কঠিন বিষয়, পড়ে বোঝাও শক্ত, আর সে কবেকার কথা, এখন যারা নাটক শিখতে চায় তাদের কতটুকুই বা কাজে লাগবে! ব্যাপারটা যে আদৌ তেমন নয়, তা দেখা গেল দেবেশ চট্টোপাধ্যায়ের ভরতের নাট্যশাস্ত্র/ একটি সহজ পাঠ (শিশু কিশোর আকাদেমি) বইতে। কাজে তো অবশ্যই লাগবে, মুখবন্ধে লিখেছেন শাঁওলী মিত্র, ‘এই শাস্ত্রের একরকম ধারণা যদি নতুন শিক্ষার্থীদের মনে আঁকা থাকে তাহলে তা নতুন নতুন পথের আবিষ্কারের প্রেরণা জোগাবে।’ আর তিন দশকের নাট্যকর্মী দেবেশ কঠিন শাস্ত্রকে সত্যিই সহজ করেছেন, আধুনিক উদাহরণ দিয়ে চমৎকার সেতুবন্ধন ঘটিয়েছেন অতীত-বর্তমানের।\n‘তোমারই ঝরনার থেকে জলপান করছিলাম আমি/ আর সেই জলের বিদ্যুৎ/ মুহূর্তে গ্রাস করল আমায়—’, কিংবা, ‘আয়নার দিকে পাথর ছুঁড়তে চাও/ আমিই সেই আয়না আর এই নাও পাথর’— আটশো বছর আগের এই দিব্যোন্মাদ প্রেমের উচ্চারণ জালালউদ্দিন রুমির কণ্ঠে। ৩৭ বছরের জ্ঞানচর্চার জীবন থেকে হঠাৎই সামসউদ্দিন তাব্রিজি-র সাহচর্যে অতীন্দ্রিয় প্রেমের জগতে বিলীন হয়ে যান রুমি, চৌষট্টি হাজার পংক্তির ‘মসনবি’ ও ‘দিওয়ান’-এ ধরা আছে তাঁর সৃষ্টি। তারই অল্প কিছু বেছে নিয়ে ইংরেজি থেকে সহজ ভাষান্তর করেছেন কবি সুদীপ বসু (রুমির প্রেমের কবিতা, ধানসিড়ি)। অন্য দিকে, সাধকদের সুফি সুরের আনন্দে ফের মাততে চলেছে কলকাতা। দেশবিদেশের নানা প্রান্তের গায়ক-রসিকের সমাগম দেখবে শীত শেষের শহর। একই মঞ্চে শোনা যাবে ব্রাজিল, পর্তুগালের সঙ্গীতশিল্পী থেকে গ্রামবাংলার বাউল-ফকিরদের গান। ৫-৭ ফেব্রুয়ারি প্রতি সন্ধ্যায় ৬টা থেকে সুফি সূত্রের বসছে আসর রবীন্দ্র সদন প্রাঙ্গণে। দিনভর চলবে গান নিয়ে কর্মশালাও।\nছোট্ট ছেলে জয়। রোজ ঘুম থেকে দেরিতে ওঠে, পড়া মনে রাখতে হিমশিম খায়। বন্ধু জুন-এর বাড়িতে আছেন গুরুজি, তিনি শোনান ‘বিলে’ নামের একটা ছেলের গল্প। সেও খুব দুরন্ত, গুরুমশায় পড়ানোর সময় চোখ বন্ধ করে থাকে যেন ঘুমোচ্ছে, কিন্তু প্রশ্ন করলেই চটপট নির্ভুল উত্তর। স্বামী বিবেকানন্দের ছেলেবেলার বিলেকেই নায়ক করে আজকের শিশুদের জন্য সুকঙ্কণ রায় ও তাঁর বন্ধুরা লিখেছেন কমিক্স ‘বিলে এক বিস্ময় বালক’। লক্ষ্য, বিলের জীবনের নানান গল্পের মধ্য দিয়ে শিশুমনে মানুষ গড়ার শিক্ষা চারিয়ে দেওয়া। আপাতত লেখা হয়েছে বাংলা-ইংরেজি দুই ভাষাতেই, সঙ্গে আছে একটি ‘অ্যাক্টিভিটি বুক’ও। বিলেকে নিয়েই সুকঙ্কণের বানানো অ্যানিমেশন ছবি ‘সাউন্ড অব জয়’ সম্প্রতি জাতীয় পুরস্কারও পেয়েছে। কয়েক বন্ধু মিলে বানিয়েছেন ওয়েবসাইট ‘সাউন্ডঅবজয় ডট ওআরজি’, সেখানেও মিলবে এই কমিক্স আর ছবির খোঁজ, মা-বাবাদের জন্য পেরেন্টিং টিপ্‌সও।\n‘যত গাছপালা, যত জীব পশুপাখি—/ এসো, সবাইকে যত্নে বাঁচিয়ে রাখি।/ এরা যদি বাঁচে, তবেই আমরা বাঁচি।/ প্রকৃতি, মানুষ— থাকুক না কাছাকাছি।’ চণ্ডী লাহিড়ীর মনের খুশিতে আঁকা ২৯টি ছবির সঙ্গে মিলিয়ে ছড়া লিখেছেন প্রতুল মুখোপাধ্যায়, পশ্চিমবঙ্গ দূষণ নিয়ন্ত্রণ পর্ষদের অনুরোধে। পরিবেশ চেতনা গড়ে তুলতে তাঁরা কার্টুন ও ছড়াকেই মাধ্যম হিসেবে বেছে নিয়েছেন বলে মুখবন্ধে জানিয়েছেন পর্ষদ-সভাপতি কল্যাণ রুদ্র। সুন্দর বইটি বিভিন্ন স্কুলের মাধ্যমে সবার কাছে পৌঁছে দেওয়া হবে।\nশতবর্ষ পেরিয়ে গিয়েছে বেশ কয়েক বছর। বহুমুখী ধারায় অত্যন্ত কৃতী এই শিল্পীর কথা আমরা ভুলতে বসেছি। ভূনাথ মুখোপাধ্যায় (১৯০৯-১৯৯৬) আর্ট কলেজে পড়েছেন মুকুল দে-র পর্বে। শান্তিনিকেতনে নন্দলাল বসুর সান্নিধ্যে শিখেছেন অনেক। গুরুপ্রসন্ন বৃত্তি নিয়ে লন্ডনের রয়্যাল অ্যাকাডেমিতে শিল্পশিক্ষা তাঁকে আরও পরিণত করে। তৈলচিত্র, পেনসিল স্কেচ, জলরঙ-তেলরঙ-চক চারকোলে ছবি আঁকা ছাড়াও ভাস্কর্য চর্চাতেও ছিলেন সমান দক্ষ। শুধু পেনসিলেই তিনি হাজারের বেশি বিশিষ্টজনের প্রতিকৃতি এঁকেছেন। সামনে বসে আঁকা এর অনেক ছবিই তাঁদের স্বাক্ষরিত। এমন অনেক ছবি আর জীবনতথ্য নিয়ে দেবরঞ্জন চক্রবর্তীর ভাস্কর চিত্রকর ভূনাথ মুখোপাধ্যায় (পারুল) প্রয়োজনীয় কাজ। দেবরঞ্জনবাবু তাঁকে নিয়ে একটি তথ্যচিত্রও করেছেন।\n‘বাচ্চাদের বইতে দেবাশীষ দেব না থাকলে মানায় না।’ লিখেছেন নবনীতা দেবসেন। স্বয়ং শীর্ষেন্দু মুখোপাধ্যায় মুখ খুলেছেন তাঁর ছোটদের লেখার সঙ্গে দেবাশীষ দেবের ছবির তিন দশকের যুগলবন্দি নিয়ে। চন্দ্রনাথ চট্টোপাধ্যায় সম্পাদিত ‘কিঞ্জল’ পত্রিকার এ বারের সংখ্যা শিল্পী দেবাশীষ দেবকে নিয়েই। শিল্পীর নিজের বয়ানে ফুটে উঠেছে তাঁর অর্ধশতকের চিত্রচর্চার বর্ণময় আখ্যান, তার নানা পর্ব। খোলামেলা কথা বলতে ভালবাসেন দেবাশীষ, সূচনা পর্বে তাঁর উপর পূর্বসূরিদের প্রভাবের কথাও তাই নির্দ্বিধায় বলেন। ৩৬ বছর যুক্ত ছিলেন সংবাদপত্রে, কার্টুনধর্মী ইলাস্ট্রেশনে বিশিষ্টতা অর্জন করেছেন দেশবিদেশে। লিখেছেন তথ্য-বিশ্লেষণে ঠাসা বই রং তুলির সত্যজিৎ (সিগনেট)। পূর্বসূরি শিল্পীদের নিয়েও লিখেছেন তিনি। তাঁর আঁকা ছবি, তাঁকে নিয়ে অনেক লেখায় উজ্জ্বল হয়ে উঠেছে ‘কিঞ্জল’।\nলেখালেখিকে আমি খেলা-খেলা ভাবেই নিয়েছিলাম। সত্যি কথা বলতে, জীবনটাকেই আমি খেলা-খেলা ভাবে নিয়েছিলাম। কিন্তু জীবনের খেলায় যা-ই হোক, শিল্পের খেলায় আমি ফাঁকি দিইনি।’ মণীন্দ্র গুপ্তের এক দীর্ঘ রচনায় কথাগুলি আছে (‘আকাশপথের রুটম্যাপ’)। এটি সহ আরও বিচিত্র স্বাদের রচনা নিয়ে বইমেলায় বেরল তাঁর গদ্যসংগ্রহ-২ (অবভাস)। তাঁর দুঃসাহসী সংস্কারহীন চিন্তাপ্রবাহের গদ্য ছুঁয়ে থাকে প্রাচীন থেকে আধুনিক পেরিয়ে অনন্ত। এই আশ্চর্য গদ্যের লেখক এখন নব্বই ছুঁয়েছেন, ১৯২৬-এ জন্ম বরিশালের গইলা গ্রামে, বাল্য কেটেছে সেখানেই। স্কুলজীবন শিলচরে, কলেজপর্ব কলকাতায়। সেনাবাহিনীতে যোগ দিয়ে লাহৌর ও উত্তর-পশ্চিম সীমান্তে কয়েক বছর। যুদ্ধশেষে কলকাতায় ফিরে যন্ত্র-নকশার শিক্ষক। চিত্রকর, কবি, গদ্যশিল্পী, সম্পাদক, সংকলক। আমরা তিনজনে (গ্রীষ্ম ১৩৫৬) প্রথম বই, যেখানে তাঁর কবিতা গ্রন্থিত হয় অন্য দুই কবির সঙ্গে। প্রথম একক কবিতার বই নীল পাথরের আকাশ (’৬৯)। প্রথম প্রবন্ধ সংকলন চাঁদের ওপিঠে (’৯১)। প্রথম উপন্যাস প্রেম, মৃত্যু কি নক্ষত্র (২০০৫)। কবিতাপত্র পরমা-র (১৯৬৯-’৮১) সম্পাদক। তিন খণ্ডে সংকলিত করেছেন আবহমান বাংলা কবিতা। জীবনের সাড়ে আট দশক পার করে শ্রমসিক্ত ঋজু গদ্যে এ-দেশের অন্যতম শ্রেষ্ঠ শিল্পীকে নিয়ে লেখেন রং কাঁকর রামকিঙ্কর। আর ’৮১-তে কর্মসূত্রে বীরভূমে তিলপাড়া ব্যারেজের কাছে ডেরা বাঁধার সময় লিখতে শুরু করেন সেই অভাবনীয় আত্মস্মৃতি অক্ষয় মালবেরি (তিন খণ্ডে সমাপ্তি ২০০৪-এ)— স্মৃতিকথকতার চিত্রময় চলনে যেখানে বইতে থাকে ঘনগহন অন্য বাস্তবের স্রোত, জীবনের অকিঞ্চিৎকর বিন্যাসের সৌন্দর্য। টুং টাং শব্দ নিঃশব্দ-এর (২০০৫) জন্যে রবীন্দ্র পুরস্কার আর বনে আজ কনচের্টো-র (২০০৯) জন্যে সাহিত্য অকাদেমি পুরস্কার। আজ তাঁর মনে হয় ‘বাল্যকাল মধুর, যৌবন সুন্দর, প্রৌঢ়ত্ব হেমন্তের মতো হেঁয়ালির আর ব্যথা পাওয়ার। কিন্তু বার্ধক্য আবার জাদুকরের মতো স্নিগ্ধ এবং সকৌতুক।’